КСР: ТЭМАТЫКА , ЛІТАРАТУРА, ВІДЫ 

КАНТРОЛЮ, ДАПАМОЖНЫЯ МАТЭРЫЯЛЫ

КСР № 1. ДЫЯЛЕКТАЛОГІЯ ЯК НАВУКА, ЯЕ АСНОЎНЫЯ РАЗДЗЕЛЫ І ПАНЯЦЦІ. ГРУПОЎКА ГАВОРАК НА ТЭРЫТОРЫІ БЕЛАРУСІ

ПЫТАННІ

1. Дыялекталогія і яе задачы, значэнне, сувязі з іншымі навукамі.

2. Асноўныя паняцці дыялекталогіі. Важнейшыя адрозненні літаратурнай мовы ад дыялектнай.

3. Разнавіднасці агульнанароднай мовы.

4. Лінгвістычная геаграфія, яе задачы і метады, значэнне; асноўныя лінгвагеаграфічныя працы.

5. Дыялекты і гаворкі на тэрыторыі Беларусі.

ВІДЫ КАНТРОЛЮ

Выканаць па варыянтах праверачныя заданні па тэме «Уводзіны і групоўка беларускіх гаворак»:

Варыянт 1
Заданне 1. Указаць, якія з пералічаных характарыстык не адпавядае дыялектнай мове.

1. Тэрытарыяльна неаднастайная і абмежаваная ў пашырэнні.

2. Ужываецца як адзіная па ўсёй тэрыторыі краіны.

3. Унармаваная, кадыфікаваная.

4. Характарызуецца слабой стылістычнай дыферэнцыяцыяй.

Заданне 2. Выпісаць назвы прац па лінгвагеаграфіі.

1. Матэрыялы да слоўніка мінска-маладзечанскіх гаворак.

2. Агульнаславянскі лінгвістычны атлас.

3. Матэрыялы да абласнога слоўніка Магілёўшчыны.

4. Слоўнік гаворак цэнтральных раёнаў Беларусі.

5. Лексічны атлас беларускіх народных гаворак.

Заданне 3. Выбраць правільнае азначэнне паняцця «дыялект».

1. Сукупнасць агульнапрынятых гукавых і лексіка-граматычных сродкаў для выказвання думак і наладжвання сувязі паміж людзьмі.

2. Сродак зносін паміж жыхарамі аднаго ці некалькіх населеных пунктаў, аднатыповых у моўных адносінах.

3. Група аднатыповых гаворак, пашыраных на пэўнай тэрыторыі.

4. Некалькі асобных гаворак з блізкімі або аднолькавымі моўнымі асаблівасцямі.

Заданне 4. Выпісаць апублікаваную працу І. Насовіча.

1. Программа для собирания говоров белорусского наречия.
2. Белорусы-сакуны.
3. Смоленский областной словарь.
4. Словарь белорусского наречия.
5. Материалы для изучения белорусских говоров.
Заданне 5. Выбраць правільнае азначэнне паняцця «лінгвістычны арэал».

1. Картаграфічна зафіксаванае прасторавае ўзаемаразмяшчэнне моўных адрозненняў. 

2. Тэрыторыя, аднатыповая ў моўных адносінах.

3. Вобласць распаўсюджання тых ці іншых фанетычных, граматычных, лексічных з'яў.
Заданне 6. Выкрасліць групы гаворак, якія не ўваходзяць у паўночна-ўсходні дыялект.

1. Полацка-мінская.

2. Сярэднебеларуская.

3. Віцебская.

4. Слуцкая.

Заданне 7. Дапісаць фармуліроўку. 

Асноўны масіў беларускіх гаворак складаюць …

[image: image1.wmf]Заданне 8. Вызначыць, у якіх гаворках (сярэднебеларускіх ці палескіх) распаўсюджаны наступныя фанетычныя рысы. 

Хліеб, бэ́рэг, молодо́го, мы́ска, н’іс, го́стры, мн’а́са, голова́, к’ін’, стуол.

Заданне 9. Вызначыць, якія з пералічаных дыялектных рыс з’яўляюцца характэрнымі для сярэднебеларускіх гаворак.

1. Дысімілятыўнае аканне.

2. Пераход націскнога [а] ў [о] ў выніку лабіялізацыі ў становішчы перад [у] нескладовым.
3. Захаванне форм парнага ліку назоўнікаў жаночага і ніякага роду.

4. Зацвярдзенне губных з выдзяленнем эпентэтычнага [н] перад галоснымі [а], [о].
Заданне 10. Вызначыць, да якога дыялекту (паўднёва-заходняга ці паўночна-ўсходняга) належыць гаворка, прадстаўленая ва ўрыўку.

Н’асôм п’атна́ццац’ гу́бак. Чаты́ры палатн’е́ па чаты́ры гу́бк’і. С’адз’і́ш на рэццы цэлы дз’ен’. Н’ас’е́ш у рэ́чку, мо́чыш, таўч’е́ш. Тады́ знôў пра́н’ікам бйеш. По́с’л’е лух ро́б’ац’. Цэ́бар ста́в’ац’, к’іп’ато́к л’йуц’. Кам’е́н’е ў п’êчы нагрэ́юц’, к’і́нуц’, ды йано́ і к’іп’і́ц’.

Варыянт 2

Заданне 1. Выбраць правільнае азначэнне паняцця «лінгвагеаграфія».

1. Раздзел мовазнаўства, які займаецца вывучэннем мясцовых, тэрытарыяльных моўных разнавіднасцей.

2. Навука, якая вывучае народы, этнасы, іншыя супольнасці, іх побыт, культурна-гістарычныя сувязі.

3. Раздзел мовазнаўства, які вывучае тэрытарыяльнае пашырэнне тых моўных з’яў, якімі адрозніваюцца дыялекты.

4. Раздзел мовазнаўства, які вывучае любыя ўласныя імёны, іх паходжанне, асноўныя заканамернасці развіцця і функцыянавання ў сістэме мовы.

5. Асобная галіна дыялекталогіі, якая распрацоўвае тэарэтычныя і практычныя пытанні збірання, сістэматызацыі, апісання дыялектнай лексікі і ўкладання дыялектных слоўнікаў розных тыпаў.

Заданне 2. Выпісаць правільнае азначэнне ізаглосы.

1. Лінія, што злучае крайнія пункты распаўсюджання асобнай моўнай з’явы на карце.

2. Тэрыторыя, на якой пашырана тая ці іншая моўная з’ява.

3. Вусная характарыстыка асобнай моўнай з’явы.

Заданне 3. Выбраць правільнае азначэнне паняцця “гаворка”.

1. Разнавіднасць мовы, якая характарызуецца адносным адзінствам сістэмы і выкарыстоўваецца як сродак непасрэдных зносін паміж людзьмі пэўнага рэгіёна.

2. Тэрытарыяльна абмежаваная мова жыхароў аднаго або некалькіх населеных пунктаў, аднатыповых у моўных адносінах.

3. Тэрытарыяльная разнавіднасць нацыянальнай мовы.

Заданне 4. Выбраць з прадстаўленага спіса прозвішча аўтара першага пасляваеннага дыялектнага слоўніка.

Т. Янкова, Т. Сцяшковіч, П. Сцяцко, М. Шатэрнік, Ф. Янкоўскі,                 І. Бялькевіч, Г. Юрчанка, Л. Шаталава.

Заданне 5. Указаць, на якім з пералічаных моўных узроўняў выяўляецца спецыфіка сацыяльных дыялектаў.

1. У граматычным ладзе.

2. У сінтаксічнай будове.

3. У лексічным складзе

4. У фанетычнай сістэме.

Заданне 6. Выпісаць групы гаворак, якія ўваходзяць у паўднёва-заходні дыялект.

1. Мазырская.

2. Усходне-магілёўская.

3. Слуцкая.

4. Гродзенска-баранавіцкая.

Заданне 7. Дапісаць фармуліроўку.
Паўднёвая мяжа паўночна-ўсходняга дыялекту праходзіць прыкладна па лініі … 

Заданне 8. Назваць, у якіх гаворках (сярэднебеларускіх ці палескіх) распаўсюджаны наступныя рысы.

Забро́ў, тро́ўка, гаво́ра, но́с’а, акул’а́рамы, рука́мы, йаны ка́жац’, йаны шы́йац’.

Заданне 9. Вызначыць, якія з пералічаных дыялектных рыс з’яўляюцца характэрнымі для палескіх гаворак.

1. Недысімілятыўнае поўнае яканне.

2. Оканне.

3. Наяўнасць мяккай фанемы [р’].
4. Падаўжэнне зычных у інтэрвакальным становішчы.

Заданне 10. Вызначыць, да якога дыялекту (паўднёва-заходняга ці паўночна-ўсходняга) належыць гаворка, прадстаўленая ва ўрыўку.

Ц’іп’е́р’ жыс’ намно́га лу́ччы, чым была́ ра́н’шы. С’іча́с ус’о йос’: і ра́дз’івы, і л’ісап’е́ты, і мытацы́клы, і пла́ц’ц’і ра́зныйі мо́дныйі. Пыгл’а́дз’іш друг’е́й рас на ц’іп’е́р’ішн’ійу мыладз’о́ш і ду́мыйіш: «Вам н’і пр’ішло́с’а знац’ ус’о тойа, што п’ір’іц’ір’п’е́л’і  кал’і-та мы».
ДАПАМОЖНЫЯ МАТЭРЫЯЛЫ

Да пытання 1. 

ДЫЯЛЕКТАЛОГІЯ І ЯЕ ЗАДАЧЫ, ЗНАЧЭННЕ, 

СУВЯЗІ З ІНШЫМІ НАВУКАМІ

Дыялекталогія (грэч. dialektos ‘гаворка’, logos ‘вучэнне’) літаральна і абазначае навуку аб мясцовых гаворках, якія ўяўляюць сабой у суме разнавіднасць агульнанароднай мовы. Дыялекталогія пачала вылучацца з фалькларыстыкі і этнаграфіі на пачатку ХІХ ст. У яе гісторыі выразна вылучаюцца два перыяды. Першы перыяд характарызуецца панаваннем у дыялекталогіі поглядаў на мову, яе стан і развіццё, уласцівых лінгвістам-младаграматыкам. У цэнтры ўвагі дыялектолагаў у гэты перыяд былі асаблівасці і структура мясцовых гаворак. Другі, новы перыяд у развіцці дыялекталогіі вызначаецца з’яўленнем такога яе адгалінавання як лінгвагеаграфія з вельмі дасканалымі спосабамі высвятлення і адлюстравання тэрытарыяльных адносін паміж мясцовымі гаворкамі паводле іх паходжання, характэрных рыс і інш.

Сучасным станам гаворак, іх лінгвістычным даследаваннем займаецца сінхранічная (апісальная) дыялекталогія, якой супрацьстаўляецца дыяхранічная, або гістарычная дыялекталогія, што вывучае дыялекты ў часе іх функцыянавання, фіксуе ці тлумачыць змены ў гаворках на розных этапах існавання апошніх. 

Супастаўляльная дыялекталогія вывучае параўнальным метадам розныя групы гаворак, розныя дыялекты, а таксама выяўляе агульныя і адметныя рысы дыялектнай і літаратурнай моў, дыялектаў розных моў, звычайна роднасных. Праз супастаўленне дыялектаў як адной мовы, так і розных, выяўляецца, напрыклад, што яны (дыялекты) распаўсюджваюцца прасторава ў выглядзе хваляў і маюць паміж сабой пераходныя межы не толькі ўнутры адной мовы, але і з дыялектамі іншых, суседніх моў, што плаўна пераходзяць адзін ў другі. Так, напрыклад, заходнепалескія гаворкі беларускай мовы маюць шмат агульных рыс з суседнімі ўкраінскімі дыялектамі; тое ж тычыцца ўсходніх і заходніх беларускіх гаворак, якія мяжуюць адпаведна са смаленскімі, бранскімі гаворкамі і беларускімі гаворкамі Беласточчыны на тэрыторыі сучаснай Польшчы; ва ўсходніх гаворках адзначаецца шмат уласна беларускіх моўных рыс, але ёсць і асаблівасці, што лучаць іх з гаворкамі рускай мовы; у заходніх гаворках назіраецца больш суадносных рыс, характэрных і для польскіх гаворак.

Дыялекталогія мае гісторыка-культурнае, тэарэтычнае і практычнае значэнне. У беларускіх гаворках захоўваецца непаўторная, адметная, арыгінальная спадчына духоўнай культуры, што назапашвалася нашымі продкамі на працягу стагоддзяў. Гаворкі з’яўляюцца невычэрпнай крыніцай папаўнення агульналітаратурнага слоўніка.

Значэнне дыялекталогіі палягае ў тым, што яна дае даставерны, зыходны фактычны матэрыял для такіх навук як агульнае і гістарычнае мовазнаўства, стылістыка, тапаніміка, гісторыя, этнаграфія, геаграфія, фалькларыстыка, краязнаўства, культуралогія, археалогія. Як правіла, у дыялектных найменнях захоўваецца матывацыя (унутраная форма), якая выразна сведчыць пра іх паходжанне. Значэнні слоў, што бытуюць у гаворках, маюць сувязь з рэаліямі, якія належаць да розных галін ведаў: заалогіі, батанікі, антрапалогіі, міфалогіі, этнаграфіі, архітэктуры, медыцыны і г. д.

З гісторыяй мовы дыялекталогія нітуецца тым, што адлюстроўвае ў многіх сваіх назвах зніклыя рэаліі або некаторыя страчаныя значэнні пэўных слоў (гл. назвы ўжо не наяўнай прылады працы цэп: цапілна, гужык, біч, путцы, сырыца, абічоўка і інш. у гаворках Рудзенскага раёна Мінскай вобласці). У многіх гаворках захаваліся адсутныя ў беларускай літаратурнай мове дыфтонгі, формы клічнага склону, формы парнага ліку назоўнікаў, формы інфінітыва на -ці, (-ты) і інш., што мае важнае значэнне для вывучэння гісторыі мовы, бо ў дыялектах кансервуюцца ўжо зніклыя, але наяўныя раней формы і з’явы мовы, якія, такім чынам, служаць багацейшай крыніцай для гісторыі.

З тапанімікай дыялекталогія лучыцца тым, што захоўвае ў сваіх мясцовых назвах зніклыя рэаліі тыпу Вярэня ад вярэня ‘гнілы забалочаны лес’ , Плюсішча ад плюс ‘грыб, казляк,’ Асавец ад асавок ‘асіннік’ і г. д., дапамагае выявіць шляхі рассялення нашых продкаў, напрыклад, на тэрыторыі сучаснай Беларусі каля 82 % тапонімаў маюць славянскае паходжанне.

Этнаграфія як навука аб духоўнай і матэрыяльнай культуры  і археалогія, ці навука аб гісторыі, быце, культуры старажытных народаў па захаваных рэчавых помніках, жывяцца з дыялектных крыніц шматлікімі назвамі адпаведных матэрыяльных і духоўных рэалій у галіне будаўніцтва, ганчарства, ткацтва, кавальства і іншых рамёстваў, у сферы веравызнання, святочных і рэлігійных абрадаў і інш. Напрыклад, у кнігах за дыялектнымі словамі і назвамі месцяцца наступныя ўжо малавядомыя або зніклыя  рэаліі: кляпцы ‘самалоўная пастка ўдарнага дзеяння’; кляшчоткі самагучальны музычны інструмент, макацёр ‘ганчарны выраб’, зубель ‘пчалярская прылада для падкурвання пчол’, палявік ‘вобраз у старажытных павер’ях беларусаў і іншых народаў у выглядзе велізарнага ценю’, пацяг  ‘групавая гульня’, шчадрэц ‘даўні звычай адзначаць вечар напярэдадні Новага года’, мадора ‘курганны помнік радзімічаў каля вёскі Мадора  Рагачоўскага раёна’, лямец ‘шчыльны тоўсты матэрыял з валенай воўны’, бечы ‘гарадзішча балотнага тыпу мілаградскай і зарубенецкай культуры каля вёскі Бечы Жыткавіцкага раёна’, дзянісенкі ‘курганны могільнік крывічоў каля вёскі Дзяніскі Верхнядзвінскага раёна’ і г. д. Прычым у дыялектных назвах прадметы матэрыяльнай і духоўнай культуры часта з’яўляюцца матываванымі,      г. зн. з прыметамі, пакладзенымі ў аснову іх (прадметаў) найменняў, якія такім чынам фіксуюць адметны светапогляд і светаўспрыманне нашых продкаў (параўн. дыялектныя назвы ручніка: уціральнік, рукацёр, сцірка, палаценца, трапкач, хвастач і інш., спадніцы – бяляк, сінька, шарачок, набойка, саматканка, палатнянік і інш.).

Беларускі фальклор з’яўляецца адным з багацейшых у Еўропе. Ён у значнай ступені будуецца на аснове дыялектнай мовы, а ідыястыль многіх каларытных беларускіх пісьменнікаў (Я. Колас, М. Гарэцкі, М. Зарэцкі, І. Мележ, Я. Брыль, В. Адамчык, Б. Сачанка і інш.) арганічна і нязмушана адлюстроўвае дыялектныя багацці тых рэгіёнаў, дзе нарадзіліся гэтыя мастакі слова.

Ведаць асновы дыялекталогіі неабходна настаўніку-філолагу, які працуе ва ўмовах дыялектнага асяроддзя, каб навучыць дзяцей дыферэнцыраваць дыялектныя і літаратурныя моўныя асаблівасці, папярэдзіць памылкі ў вуснай і пісьмовай мове, звязаныя з адметнымі рысамі роднай гаворкі.

Да пытання 2.

АСНОЎНЫЯ ПАНЯЦЦІ ДЫЯЛЕКТАЛОГІІ

У дыялекталогіі ўжываюцца спецыяльныя тэрміны: гаворка, група гаворак, дыялект, ці дыялектны масіў, дыялектная мова, дыялектнае адрозненне.

Гаворка – самая дробная, мінімальная дыялектная адзінка, сістэма моўных асаблівасцяў аднаго ці некалькіх населеных пунктаў аднатыповых у моўных адносінах. 

З некалькіх асобных гаворак з блізкімі або аднолькавымі моўнымі асаблівасцямі (фанетычнымі, граматычнымі, лексічнымі, фразеалагічнымі) утвараюцца групы гаворак.

У сваю чаргу, групы падобных, аднародных гаворак супольнай тэрыторыі складаюць самае буйное тэрытарыяльнае моўнае ўтварэнне – пэўны дыялект ці дыялектны масіў. Гэта разнавіднасць мовы, распаўсюджаная ў якасці сродка зносін мясцовых жыхароў на пэўнай тэрыторыі, якая характарызуецца адносным адзінствам моўнай сістэмы. Дыялекты – катэгорыя гістарычная. Яны з’яўляюцца той глебай, на якой вырасла мова беларускай нацыі – сучасная беларуская мова. У наш час новыя тэрытарыяльныя дыялекты не ўтвараюцца. Наадварот, у апошнія дзесяцігоддзі ў дыялектнай мове развіваюцца значныя дэструктыўныя працэсы, разбураюцца межы паміж мясцовымі гаворкамі, згладжваюцца і страчваюцца іх асаблівасці, забываюцца і выходзяць з ужытку мясцовыя словы і выразы. Гэтаму садзейнічаюць змены ў сацыяльнай структуры грамадства, абумоўленыя эканамічнымі і культурнымі трансфармацыямі. Аднак дыялекты на сённяшні дзень – жывая з’ява. У сельскіх мясцовасцях Беларусі яны захоўваюцца як сродак зносін і духоўнага самавыражэння. 
Дыялектная мова – сукупнасць усіх мясцовых, тэрытарыяльных разнавіднасцяў нацыянальнай мовы. 

Іерархічныя адносіны можна ўстанаўліваць толькі на ўзроўні дыялект – гаворка. Сапраўды, блізкія між сабой гаворкі могуць уваходзіць у склад больш буйнога дыялектнага ўтварэння, з’яўляцца яго састаўнымі часткамі. Але нельга сказаць, што дыялектная мова складаецца з дыялектаў. Дыялектная мова – гэта не аб’яднанне, а своеасаблівы набор дыялектных рыс, які рэалізуецца ў канкрэтным пункце як цэласная сістэма. Арганізаваныя тым ці іншым чынам дыялектныя рысы ўтвараюць сістэму канкрэтных дыялектаў. Для дыялектаў і гаворак устанаўліваюцца тэрытарыяльныя межы, як межы паміж асобнымі замкнутымі сістэмамі. А для дыялектнай мовы характэрны межы паміж асобнымі моўнымі з’явамі і рысамі. Дыялекты і гаворкі да таго ж на сінхронным зрэзе характарызуюцца комплексам рыс і не класіфікуюцца. Дыялектная ж мова можа быць раскласіфікаваная па розных параметрах, калі за аснову бяруцца тыя ці іншыя асобныя моўныя рысы (оканне/аканне, цвёрды/мяккі [р] і г. д.).

Дыялектныя адрозненні – гэта моўныя рысы, якія не супадаюць у пэўных гаворках ці іх групоўках. Яны з’яўляюцца элементамі структуры дыялектнай мовы, якая ў асобных прыватных дыялектных сістэмах выступае ў розных сваіх суадносных варыянтах. Дыялектныя адрозненні выяўляюцца на ўсіх узроўнях мовы: у фанетыцы, марфалогіі, сінтаксісе, лексіцы, фразеалогіі.

Ёсць два тыпы дыялектных адрозненняў – супрацьстаўленыя і несупрацьстаўленыя. 

Супрацьстаўленымі называюць такія дыялектныя адрозненні, пры якіх моўныя адзінкі адной гаворкі маюць у іншых гаворках раўназначныя адпаведнікі-эквіваленты. Пры такім тыпе адрозненняў розныя варыянты моўнай з’явы ці элемента супрацьстаўляюцца ў розных мікраструктурах (напрыклад, мяккай фанеме <р> гаворак паўночна-ўсходняга дыялекту адпавядае цвёрдая фанема <р> гаворак паўднёва-заходняга дыялекту). Супрацьстаўленых дыялектных адрозненняў значна больш, чым несупрацьстаўленых, і менавіта яны ўяўляюць аб’ект даследавання ў супастаўляльнай дыялекталогіі. Супрацьстаўленыя адрозненні як мінімум двучленныя, але могуць быць і шматчленнымі: хо́ладна - сц’удз’о́на – з’і́мна; в’е́л’м’і – ду́жа – на́дта; дз’іц’а́ – д’іт’о́нак – дыты́на.
Супрацьстаўленыя дыялектныя адрозненні падзяляюцца на фанетычныя, марфалагічныя, словаўтваральныя, сінтаксічныя і лексічныя.

Фанетычныя супрацьстаўленыя дыялектныя адрозненні назіраюцца пры чаргаванні гукаў у адной пазіцыі, пры змене месца націску ў слове або пры перастаноўцы гукаў у ім: дз’ед – д’ед, госц’ – гост’, вавёрка – вавюрка, блі́скавіца - бліскаві́ца, ве́рба – вярба́, каноплі – калопні і інш.

Марфалагічныя супрацьстаўленыя дыялектныя адрозненні выяўляюцца пераважна ў парадыгмах скланенняў і спражэнняў слоў, у родавых і лікавых формах: на сцяне́ – на сцяны́, лясы́ – лясэ́, пяе́ – пяе́ць, дзюба́ – дзюб і інш.

Словаўтваральныя супрацьстаўленыя дыялектныя адрозненні назіраюцца ў тоесных па значэнні лексемах, якія маюць неаднолькавыя афіксы: за́гарадка – агаро́дка ‘агароджа’, ржы́шча – ржо́нне – аржа́нішча і інш.

Сінтаксічныя супрацьстаўленыя дыялектныя адрозненні праяўляюцца найперш ва ўжыванні розных прыназоўнікаў у словазлучэннях і сказах: з яго́ смяю́цца – каля́ яго́ смяю́цца, ідзём да яго́ – ідо́м пад яго́ і інш.

Найбольш складаныя супрацьстаўленыя дыялектныя адрозненні назіраюцца ў лексіцы беларускіх гаворак, калі адно і тое ж паняцце ў розных гаворках мае розныя намінацыі: бе́лка – вавёрка, бу́сел – ле́лека, каршу́н – шуля́к. Трэба адрозніваць сапраўды супрацьстаўленыя лексічныя дыялектныя адрозненні ад раду рознадыялектных слоў, якія аб’яднаны толькі функцыянальна, але не семантычна: хлеў – пу́ня, андара́к – спадні́ца, ло́жак – калы́ска. Гэтыя словы абазначаюць функцыянальна тоесныя, але рэальна розныя прадметы.
Несупрацьстаўленыя адрозненні – гэта тыя моўныя рысы, якім няма адпаведных эквівалентаў у іншых гаворках. Пры такім тыпе адрозненняў наяўнасць моўнай з’явы ў адной мікрасістэме супрацьстаіць яе адсутнасці ў другой мікрасістэме. Несупрацьстаўленыя адрозненні найбольш уласцівыя лексіцы. У адной з прыватных дыялектных сістэм ёсць слова з пэўным значэннем, а ў другой – няма і гэтага слова і яго эквівалентаў у выглядзе іншых слоў. Напрыклад, у некаторых беларускіх гаворках фіксуюцца лексемы тыпу за́гарадка, паста́ўнік ‘абгароджанае для свойскіх жывёл адкрытае месца’, рэ́згіны, кро́шні ‘прыстасаванні, якімі носяць сена’, ёўня, асе́ць ‘будынак з печкай для сушкі снапоў’, адсутныя ў іншых мясцовасцях краіны. Як правіла, наяўнасць несупрацьстаўленых адрозненняў звязана з неабходнасцю абазначыць спецыфічныя для пэўнай мясцовасці з’явы духоўнай і матэрыяльнай культуры, прыродныя ўмовы, промыслы,  своеасаблівыя звычаі і паняцці.

ВАЖНЕЙШЫЯ АДРОЗНЕННІ 

ДЫЯЛЕКТНАЙ І ЛІТАРАТУРНАЙ МОВЫ

Сучасная беларуская мова, як і іншыя нацыянальныя мовы, па сваёй структуры з’яўляецца вельмі складанай і разнастайнай. У розных сферах свайго ўжывання яна шмат чым адрозніваецца, але ў той жа час застаецца заўсёды сама сабой і звычайна характарызуецца пэўным комплексам агульных структурных адзнак. Яе асноўныя элементы – літаратурная мова з яе рознымі функцыянальна-стылістычнымі адгалінаваннямі, пісьмовай і вуснай формамі і дыялектная мова ў яе мясцовых разнавіднасцях. 

Літаратурная і дыялектная мовы маюць шэраг адрозненняў паміж сабой. Сярод іх прынцыпова важныя наступныя адрозненні:

1. У адносінах да тэрыторыі свайго ўжывання. Літаратурная мова ў прынцыпе неадчувальная да тэрыторыі свайго ўжывання, яна адзіная на любой тэрыторыі і з’яўляецца надтэрытарыяльным утварэннем. Літаратурная мова звычайна ўзнікае як сродак зносін і самавыражэння людзей у культурных цэнтрах краіны і затым пашыраецца для выканання разнастайных сацыяльных функцый па ўсёй тэрыторыі дзяржавы. Дыялектная ж мова існуе ў шматаблічнасці тэрытарыяльнага вар’іравання сваёй структуры. Яна мае тэндэнцыю да ўсё больш абмежаванага выкарыстання толькі вясковымі жыхарамі краіны, якія паступова пераходзяць або на літаратурную мову  (як правіла, інтэлігенцыя), або на трасянку.

2. У адносінах да пісьмовай формы мовы. Літаратурная мова мае дзве формы – вусную і пісьмовую. Дыялектная ж мова – беспісьмовая, валодае толькі вуснай формай, на пісьме яна выкарыстоўваецца толькі ў навуковых і вучэбных мэтах у выглядзе транскрыбаваных запісаў, якія грунтуюцца на выкарыстанні літар пераважна сучаснай беларускай літаратурнай мовы і спецыяльных надрадковых знакаў для адэкватнага адлюстравання дыялектнага вымаўлення.

3. У адносінах унармаванасці. Літаратурная мова характарызуецца сваёй унармаванасцю, кадыфікацыяй у аўтарытэтных (звычайна акадэмічных) даведніках, навуковых і вучэбных працах, слоўніках і інш. Дыялектная ж мова не вызначаецца пэўнай свядомай унармаванасцю. Яе устойлівасць грунтуецца на ўнутрысістэмных уласцівасцях гаворак і на традыцыях.
4. У функцыянальна-стылістычных адносінах. Літаратурная мова, дзякуючы свайму афіцыйнаму статусу дзяржаўнaй мовы, вызначаецца сваім усеагульным, усеабдымным характарам. Яна з’яўляецца стылістычна дыферэнцыраванай. У сучасных умовах – гэта мова культуры і навукі, мова публічных выступленняў, аснова мовы мастацкай літаратуры і г. д. Сфера дыялектнай мовы характарызуецца большай вузкасцю – яна абслугоўвае толькі сферу вусных зносінаў, часткова галіну намінацый разнастайных рэалій сельскіх рамёстваў. 
5. У адносінах да дыялагічнай і маналагічнай формаў выказвання. У літаратурнай мове побач з дыялогам сустракаецца і маналагічная форма моўнага выказвання, не характэрная дыялектнай мове. Маналогі ў дыялектах адзначаюцца галоўным чынам у фальклоры (песні, казкі). Прычым маналогі, якія ўяўляюць сабой апавяданне аб нейкай падзеі, перажыванні, рэдка захоўваюць уласна апавядальную форму, яны часта дыялагізуюцца, у іх уключаецца ўскосная мова, пытанні – адказы. 

Да пытання 3.

РАЗНАВІДНАСЦІ АГУЛЬНАНАРОДНАЙ МОВЫ 

У цэлым агульнародная мова мае наступную структуру:

АГУЛЬНАНАРОДНАЯ МОВА 


	      АГУЛЬНАЎЖЫВАЛЬНЫЯ 

                 ФОРМЫ
	
	      ФОРМЫ АБМЕЖАВАНАГА 

                  ЎЖЫВАННЯ


        

	Літаратурная

мова
	
	Гутарковая

мова
	     
	Тэрытарыяльныя дыялекты
	   
	Сацыяльныя

дыялекты


Побач з літаратурнай мовай адной з найбольш важных разнавіднасцяў агульнанароднай мовы з’яўляюцца тэрытарыяльныя дыялекты. Як і літаратурная мова, тэрытарыяльныя дыялекты маюць фанетычную і граматычную сістэму і могуць служыць усім жыхарам пэўнай мясцовасці адзіным сродкам зносін. Таму тэрытарыяльныя дыялекты разам з літаратурнай мовай адносяцца да асноўных разнавіднасцяў беларускай нацыянальнай мовы. Кожны дыялект заключае ў сабе як агульныя, тоесныя для ўсіх гаворак і літаратурнай мовы элементы фанетычнай сістэмы (аканне, яканне, дзеканне, цеканне і інш.), граматычнага ладу (у імені – тры роды, два лікі, шэсць склонаў, у дзеясловаў – два тыпы спражэння), слоўнікавага складу (большасць слоў адпавядае агульнанародным), так і адметныя, спецыфічныя рысы, якія праяўляюцца таксама на ўсіх узроўнях мовы – фанетыцы, марфалогіі, сінтаксісе, лексіцы. Напрыклад, большасці гаворак паўднёва-заходняга дыялекту ўласцівы закрытыя галосныя фанемы ‹ê›, ‹ô›, не характэрныя гаворкам паўночна-ўсходняга дыялекту і літаратурнай мовы. У паўночна-ўсходнім дыялекце дзеясловы 3-й асобы цяперашняга і будучага простага часу І спражэння абвеснага ладу заканчваюцца на -ц’ (в’аз’е́ц’, б’арэ́ц’), а ў паўднёва-заходнім дыялекце і літаратурнай мове яны ўжываюцца без -ц’ (в’аз’е́, б’арэ́) і інш. Тэрытарыяльныя дыялекты – складанае і арганічнае спалучэнне агульнага і адметнага. Разам з тым неабходна адзначыць, што ў беларускіх дыялектах агульных элементаў значна больш, чым адрозненняў. Таму ўсе гэтыя элементы (фанетычныя, граматычныя, сінтаксічныя, лексічныя) уваходзяць у склад адной беларускай нацыянальнай мовы.

Ад рэгіянальных дыялектаў трэба адрозніваць сацыяльныя дыялекты (сацыялекты). Калі тэрытарыяльныя дыялекты маюць тэрытарыяльныя межы, то сацыяльныя дыялекты ў тэрытарыяльных адносінах звычайна выразна не акрэслены. Гэта моўная разнавіднасць, якая характэрна групам, калектывам людзей, якія аб’яднаны не фактарам пражывання на пэўнай тэрыторыі, а класавай, прафесійнай ці вытворчай прыналежнасцю. Тэрытарыяльныя дыялекты з’яўляюцца сістэмай своеасаблівых рыс усіх узроўняў мовы. Сацыяльны ж дыялект не мае ні спецыяльных спецыфічных фанетычных рыс, ні граматычнага ладу, ні сінтаксісу, ды і асноўнае лексічнае ядро ў іх таксама неспецыфічнае. Гэта, па сутнасці, набор пэўнай колькасці штучна ўтвораных лексічных сродкаў. Астатнія ўзроўні сацыяльнага дыялекту адпавядаюць або літаратурнай мове або якому-небудзь тэрытарыяльнаму дыялекту. Словазлучэнні і сказы ў межах сацыяльнага дыялекту ўтвараюцца па агульнапрынятых ўзорах, напрыклад, гурь маньку хавбовь ‘дай мне грошы’ (з мовы дрыбінскіх шапавалаў, так званага катрышніцкага лемезеня), клёво хвесить ‘добра спявае’ (з мовы шклоўскіх краўцоў і шапавалаў, так званага парушніцкага лемеза) і інш. Асобнай моўнай сістэмы яны не ўтвараюць, таму фактычна гэта і не дыялекты ў поўным сэнсе гэтага слова. 
Сацыяльная дыферэнцыяцыя можа быць класавай або прафесійнай. Адпаведна гэтаму адрозніваюць жаргоны і прафесійную лексіку.

Жаргоны – умоўная гаворка якой-небудзь групы як адгалінаванне ад агульнанароднай мовы, штучна створаная з мэтай адасобіцца, схаваць свае намеры, дзеянні, учынкі. Гэта фактычна набор спецыяльна прыдуманых слоў і выразаў, якія маюць іншыя адпаведнікі ў літаратурнай або дыялектнай мове. Жаргон характарызуецца спецыфічнымі словамі і выразамі, якія адлюстроўваюць патрэбы і густы пэўнай сацыяльнай групы. Частка жаргоннай лексікі набліжаецца да прастамоўнай. Гэта словы, што найчасцей выкарыстоўваюцца ў неафіцыйных сітуацыях, сярод блізка знаёмых людзей. Яны ўтрымліваюць значную долю эмоцый і экспрэсіі. Яркім прыкладам такой моўнай разнавіднасці служыць жаргон моладзі. 

Жаргоны бываюць класавыя (напрыклад, жаргон беларускай шляхты, які характарызаваўся словамі, перанятымі з іншых моў, у прыватнасці з польскай – па сутнасці штучная блытаніна польскіх і беларускіх слоў) і тайныя (жаргон дрыбінскіх шапавалаў, пінскіх рамеснікаў, магілёўскіх жабракоў, сучасны блатны і турэмны жаргон). На тэрыторыі дарэвалюцыйнай Беларусі выпрацаваліся даволі добра апісаныя ў лінгвістыцы такія тайныя жаргоны, як катрушніцкі лемезень (мова дрыбінскіх шапавалаў), любецкі лемент (мова жабракоў Магілёўшчыны), парушніцкі лемез (мова краўцоў і шапавалаў Шклоўшчыны), выцірняцкі гаўрыднік (мова лабараў, або зборшчыкаў ахвяраванняў на патрэбы царквы ў мястэчку Янава Кобрынскага павета) і інш. Тайныя жаргоны складаліся на аснове мясцовай гаворкі. Так, да звычайных слоў дадавалі своеасаблівыя прыстаўкі, суфіксы, у словах апускалі пачатковыя гукі, перастаўлялі склады: вафердафер ‘вада’, шусень ‘восень’, чыторыць ‘чытаць’, ласома ‘салома’, любжаць ‘любіць’, кубакуцька ‘бацька’, шухашута ‘хата’ і інш. Частку лексікі складалі вузкамясцовыя словы: моршчык ‘нос’, крутаўка ‘абора’ і інш. і запазычанні з іншых моў: з грэч. хірка ‘рука’, петрус ‘камень’, з ням. шнейдэр ‘шавец’, з цыганск. пяньджа ‘пяць’ і інш.

Пры дапамозе такіх сродкаў дасягалася поўная незразумеласць штучнай гаворкі для тых, хто не ведаў яе ўмоўнасцей, да чаго і імкнуліся гандляры, рамеснікі і прадстаўнікі падобных адасобленых груп пры зносінах у час працы ці заняткаў у асяроддзі іншых людзей. Асобныя слоўцы з тайных моў яшчэ захаваліся ў дыялектах або перайшлі ў жаргоны новага тыпу, напрыклад, у маладзёжны жаргон: клёва ‘добра’, хаз (хаза) ‘дом’ і інш. 

Прафесійная лексіка – узнікае ў асяроддзі людзей, звязаных адной прафесіяй. Да прафесійнай лексікі адносяцца назвы прадметаў і прылад працы, вытворчых працэсаў, дзеянняў і з’яў, што распаўсюджаны сярод людзей пэўнай прафесіі, спецыяльнасці. Спецыяльная прафесійная лексіка ўзнікае не з тайнымі мэтамі, а для таго, каб абазначыць, дэталізаваць асобныя прадметы і паняцці, звязаныя з той ці іншай прафесійнай дзейнасцю, якія ў літаратурнай мове абазначаюцца агульнымі назвамі або зусім не абазначаюцца. Напрыклад, у літаратурнай мове маецца агульнае паняцце ганчарны круг, а ў прафесійным асяроддзі яго верхняя частка называецца гло́віцай, а ніжняя частка – ві́рнікам. У мове рыбакоў розныя віды рыбалоўнай сеткі маюць назвы брэ́дзень, тапту́ха, тэлеві́зар. У пчаляра кожнае прыстасаванне і яго часткі мае сваю назву, якая найчасцей адрозніваецца ад літаратурнай: зу́бель ‘кавалачак драўніны для падкурвання пчол дымам’, адзёр ‘памост на дрэве пад вулей’, крыжы́ ‘козлы па ляжачы вулей’ і т. п. Асаблівай лексікай, значным наборам камандных выразаў, заклікаў да дзеяння характарызаваліся прафесіяналізмы беларускіх плытагонаў. Да таго ж мова плытнікаў рэчак Дняпра і Прыпяці мела свае лексічныя асаблівасці і адрознівалася ад мовы плытнікаў, што сплаўлялі лес па Дзвіне, Нёману і іх прытоках. Вось некаторыя назвы з прафесійнай гаворкі палескіх (прыпяцкіх) плытагонаў: спло́чваць ‘рабіць плот’, гужбо́ваць ‘вязаць лес у плыты’; плытніцкія каманды і заклікі:   беры́ на грэ́бку ‘грабі вяслом’, вару́й ‘апускай якар для тармажэння плыта’ і інш. Прафесіяналізмы звычайна не ўваходзяць у склад літаратурнай мовы і з’яўляюцца адной з крыніц папаўнення яе слоўніка.

Сацыяльная дыферэнцыяцыя можа быць не толькі класавай або прафесійнай. Часам адзін і той жа дыялект можа быць прадстаўлены ў розных варыянтах у залежнасці ад таго, у якіх сацыяльных умовах жывуць яго носьбіты:

1. Сацыяльныя адрозненні узнікаюць у залежнасці ад таго, як далёка ад шляхоў зносін знаходзяцца дыялектныя тэрыторыі.

2. Сацыяльныя адрозненні назіраюцца ў мове насельніцтва розных сацыяльных груп (мова гандляроў, батракоў, багацеяў). Мова жанчын больш кансерватыўная і ў большай ступені захоўвае тыповыя асаблівасці традыцыйнага дыялекту, чым мужчынская, на якую ўплывала магчымасць школьнага навучання, адходніцтва і іншыя фактары.

Да разнавіднасцей агульнароднай мовы адносіцца таксама гутарковая мова, у якой вылучаецца прастамоўе – моўны тып, адрозны ад дыялектаў. Дыялект – рэгіянальная (лакальная) мова пераважна сельскага насельніцтва, прастамоўе ж уяўляе сабой па сутнасці варыянт гарадской гутарковай мовы. Прастамоўе і дыялект роднасныя тым, што маюць толькі вусную форму існавання і не падлягаюць строгаму ўнармаванню ў адрозненне ад літаратурнай мовы. У выпадках, калі яны трапляюць у агульнанацыянальныя слоўнікі, то пазначаюцца спецыяльнымі паметамі (Разм., Абл.). 

Да пытання 4.

ЛІНГВІСТЫЧНАЯ ГЕАГРАФІЯ, ЯЕ ЗАДАЧЫ І МЕТАДЫ. АСНОЎНЫЯ ЛІНГВАГЕАГРАФІЧНЫЯ ПРАЦЫ

Дыялекталогію на сучасным этапе нельга ўявіць без прымянення ў ёй метаду картаграфавання моўных фактаў. Распрацоўка гэтага метаду прывяла ў канцы ХІХ – пачатку ХХ ст. да афармлення новага напрамку ў дыялекталогіі – лінгвістычнай геаграфіі, навукі, якая вывучае тэрытарыяльнае пашырэнне моўных з’яў, якімі адрозніваюцца дыялекты.

Задача лінгвістычнай геаграфіі – складанне дыялекталагічных атласаў, даследаванне рэгіянальных гаворак метадам картаграфавання. Сутнасць гэтага метаду ў тым, што на спецыяльнай карце з дапамогай умоўных знакаў абазначаецца месца бытавання тых або іншых моўных з’яў (фанетычных, марфалагічных, сінтаксічных, лексічных, фразеалагічных), і такім чынам акрэсліваецца мяжа яе пашырэння. Інакш кажучы, даецца панарамнае прадстаўленне мовы ў прасторы на пэўнай геаграфічнай тэрыторыі. Лінгвістычная карта змяшчае, як правіла, звесткі пра якую-небудзь асобную дыялектную з’яву і дэманструе асаблівасці яе рэалізацыі. Напрыклад, паказваецца як вымаўляецца гук або спалучэнне гукаў у пэўным становішчы, які канчатак мае слова ў пэўнай граматычнай ролі, якім словам намінуецца прадмет і г. д.

Лінію на геаграфічнай карце, якая адмяжоўвае тэрыторыю распаўсюджання той ці іншай моўнай з’явы, называюць ізаглосай. Ізаглосамі вызначаюцца найбольш выразныя тэрыторыі пэўных гаворак, груп гаворак, дыялектаў у выглядзе канкрэтных арэалаў з характэрнымі моўнымі рысамі.

Ізаглосы розных моўных з’яў звычайна не супадаюць, аднак нярэдка на карце вылучаюцца зоны, дзе ізаглосы праходзяць у адным напрамку, блізка адна да другой, пераплятаюцца і ўтвараюць пучок ізаглос, як прынята называць такія спляценні. Пучкі ізаглос адрозніваюцца паводле ўзроўневага характару ізаглос (фанетычныя, марфалагічныя, лексічныя пучкі), па іх колькасці (магутныя і слабыя пучкі), па блізкасці праходжання (шчыльныя і рыхлыя пучкі). Яны адлюстроўваюць рэальныя межы пашырэння розных згрупаванняў мясцовых гаворак (груп, дыялектаў, дыялектных масіваў, моў) і характар узаемнага размежавання такіх згрупаванняў. Дзе згушчэнне ізаглос большае, там дыялект менш аднародны, а меншае згушчэнне ізаглос указвае на большую аднароднасць дыялекту.

З паняццем ізаглосы цесна звязана паняцце лінгвістычнага арэалу – тэрыторыі, абмежаванай ізаглосай, на якой пашырана пэўная моўная з’ява.

Вынікам лінгвагеаграфічных даследаванняў становяцца комплексы лінгвістычных карт, прысвечаных асобным з’явам. Спецыфіка лінгвагеграфічнага метаду якраз і заключаецца ў тым, што вывучэнне асобнай моўнай з’явы ў гаворках вядзецца ў комплексе з іншымі з’явамі. Сістэматызаваныя комплексы лінгвістычных карт складаюць лінгвістычныя і дыялекталагічныя атласы.

Важкім укладам у развіццё лінгвістычнай геаграфіі стаў «Дыялекталагічны атлас беларускай мовы» (1963). На лінгвістычных картах атласа паказана размяшчэнне вялікай колькасці разнастайных асаблівасцяў мясцовай беларускай народнай мовы. У цэлым гэты атлас дастаткова поўны, дэталёвы здымак яе стану ў сярэдзіне ХХ стагоддзя. ДАБМ завершаны зборам абагульняльных лінгвістычных  карт, прадстаўленым у працы «Лінгвістычная геаграфія і групоўка беларускіх гаворак» (1968-1969). На картах у гэтай працы адлюстраваны рэальныя сувязі паміж формамі бытавання розных з’яў фанетыкі, граматыкі, лексікі ў гаворках Беларусі, устаноўлены тэрытарыяльныя сістэмы падобных форм – дыялекты, дыялектныя зоны, групы гаворак і іх пашырэнне.

Слоўнікавы склад гаворак Беларусі прадстаўлены ў «Лексічным атласе беларускіх народных гаворак» у пяці тамах (1993-1998). У атласе на 1791 карце паказана прасторавае размеркаванне 25198 дыялектных лексічных адзінак, аб’яднаных наступнымі тэмамі: жывёльны і раслінны свет (том 1), сельская гаспадарка (том 2), чалавек (том 3), побыт (том 4). У пятым томе ЛАБНГ даецца апісанне семантычных асаблівасцей беларускай дыялектнай лексікі, яе дэрывацыйных і акцэнталагічных характарыстык.

Праблемам этнатэрытарыяльных адносін паміж усімі славянскімі мовамі, дыялектамі і гаворкамі прысвечаны «Агульнаславянскі лінгвістычны атлас». У 1988 годзе выйшлі ў свет першыя два яго выпускі – лексіка-словаўтваральны выпуск «Жывёльны свет» (Масква) і фанетыка-граматычны выпуск (Бялград), а ў 1990 годзе – дзве часткі фанетыка-граматычнага выпуску (Масква і Варшава). У атласе прадстаўлены мясцовыя гаворкі Беларусі з 73 населеных пунктаў.

У 1975 годзе апублікавана праграма Лінгвістычнага атласа Еўропы, а ў 1983-1989 гг. выйшлі ў свет тры яго першыя выпускі. Гэта атлас сямей і груп роднасных сумежных моў народаў на тэрыторыі Еўропы. На картах атласа адлюстраваны мясцовыя гаворкі 27 населеных пунктаў Беларусі.

У цэлым значэнне лінгвагеаграфічных даследаванняў заключаецца ў тым, што пры дапамозе карт можна дэталёва раскрыць усю разнастайнасць форм бытавання моўных з’яў на пэўнай тэрыторыі. Комплексы ж лінгвістычных карт у атласах і самі атласы з’яўляюцца дакладным адбіткам таго, у якіх адносінах знаходзяцца розныя моўныя з’явы паміж сабой паводле будовы, межаў пашырэння, паходжання і інш.

Да пытання 5.

ДЫЯЛЕКТЫ І ГАВОРКІ НА ТЭРЫТОРЫІ БЕЛАРУСІ

Беларусы раскіданы на вялікай прасторы, у іх склад увайшлі розныя плямёны. Натуральна, што ў розных месцах беларуская мова, агульная ў асноўных рысах, у дэталях неаднолькавая. Значыць узнікае неабходнасць іх навуковай тэрытарыяльнай класіфікацыі.

Уяўленне аб дыялектным чляненні, г. зн. групоўкі або класіфікацыі гаворак на беларускай тэрыторыі, у беларускай дыялекталогіі гістарычна змянялася. Першая, так званая класічная класіфікацыя гаворак была складзена Я. Карскім. Ён лічыў, што беларускія гаворкі падзяляюцца на дзве вялікія групы з улікам таго, ужываецца ў іх толькі [р] цвёрды або [р] і [р’]. Паводле гэтай прыметы вылучаліся цвёрдаэрыя (паўднёва-заходнія) і мяккаэрыя (паўночна-ўсходнія) гаворкі. 

Сучасны падзел гаворак на групы ў асноўным супадае з класіфікацыяй Я. Карскага. Згодна з навуковымі дадзенымі, прадстаўленымі ў працах многіх даследчыкаў (Я. Карскага, П. Бузука, Я. Воўка-Левановіча, складальнікаў ДАБМ і інш.), беларускія народныя гаворкі групуюцца ў два асноўныя дыялекты – паўночна-ўсходні і паўднёва-заходні. Толькі зараз падзел гаворак праводзіцца на падставе не адной-дзвюх рыс, а цэлага комплексу фанетыка-марфалагічных асаблівасцяў. Па сваіх моўных асаблівасцях асноўныя беларускія дыялекты даволі выразна супрацьстаўляюцца заходнепалескім гаворкам, дзе адзначаецца мноства рыс, што збліжаюць іх з гаворкамі суседняй украінскай мовы. Паміж зазначанымі дыялектамі існуе пераходная зона з так званых сярэднебеларускіх гаворак, якія не ўтвараюць самастойнага дыялекту, бо сумяшчаюць у сябе рысы і паўночна-ўсходніх, і паўднёва-заходніх дыялектаў. Сярэднебеларускія гаворкі, носьбітамі якіх былі класікі беларускай літаратуры Я. Купала, Я. Колас, М. Багдановіч, М. Гарэцкі і інш., ляжаць у аснове сучаснай беларускай літаратурнай мовы.

Як відаць, сучасная і класічная класіфікацыі беларускіх гаворак супадаюць толькі часткова, што тлумачыцца некалькімі прычынамі. Па-першае, пастаянна павялічваюцца веды, з’яўляюцца новыя факты, што дае падставы для новай іх сістэматызацыі. Па-другое, класіфікацыя залежыць ад колькасці рыс, на якіх яна засноўваецца. Я. Карскі паклаў у аснову выдзялення дыялектаў, іх класіфікацыі адну рысу, таму ў яго і атрымалася дакладная мяжа. Зараз пры падзеле гаворак арыентуюцца на цэлы комплекс рыс. Асобныя ж моўныя з’явы не супадаюць па пашырэнні, і адпаведна іх ізаглосы выдзяляюць не зусім аднолькавыя тэрыторыі. Адсюль непазбежна атрымліваецца пераходная паласа. Па-трэцяе, навуковая групоўка можа змяняцца ад таго, што змяняецца рэальная групоўка дыялектаў. Сучасная групоўка дыялектаў і гаворак –  вынік працяглага гістарычнага развіцця. Ёй папярэднічала іншая групоўка. У недалёкім мінулым дыялектная карта Беларусі і сапраўды магла быць больш простай і складацца з двух асноўных масіваў, якія ў гістарычных адносінах адпавядалі двум буйным феадальным утварэнням – Смаленскай і Полацкай зямлям на поўначы і Турава-Пінскаму княству і Чорнай Русі на поўдні і паўднёвым захадзе. Паступова сярэднебеларускія гаворкі станавіліся ўсё больш самастойнымі, набывалі статус пераходных.

Пералічым асноўныя характэрныя асаблівасці беларускіх дыялектаў
.

І. Паўднёва-заходні дыялект складаюць гаворкі паўднёва-заходняй часткі Беларусі (за выключэннем паўднёва-заходняга кутка). Паўночная мяжа паўднёва-заходняга дыялекту праходзіць прыкладна па лініі Воранава – Дзяржынск – Бабруйск – Рэчыца. Гэтаму дыялекту ўласцівы наступныя фанетычныя асаблівасці:

1) наяўнасць у націскных складах дыфтонгаў [іе], [уо] (параўн.: піеч, куост і інш.) або закрытых [ê], [ô] на іх месцы; 

2) ужыванне пад націскам гука [у] ў становішчы пасля цвёрдых губных на месцы [ы]: бук, му́ло, буц’, пул, с’л’епу́, грыбу́, ву́л’іў; 

3) у ненаціскных складах пасля цвёрдых і зацвярдзелых зычных адсутнічае адрозненне паміж галоснымі [о], [е], [а], якія вымаўляюцца як [а] незалежна ад якасці націскнога галоснага і суседніх зычных. Гэта з’ява носіць найменне недысімілятыўнага акання: галава́, адна́, раса́, палатно́, малады́, чалав’е́к, паду́шка, залато́ўка, сал’і́ц’, арах’і́, пшані́ца, го́лас, ву́чан’ і т.п. Гэты тып акання на тэрыторыі паўднёва-заходняга дыялекту мае два падтыпы: поўнае і няпоўнае недысімілятыўнае аканне. Пры поўным недысімілятыўным аканні супадзенне [а], [о], [е] ў гуку [а] назіраецца ва ўсіх ненаціскных складах (перад- і паслянаціскных), у тым ліку ў канцавым адкрытым складзе: гара́, стары́, абу́так, на вадз’е́, като́к; залаты́, самал’о́т; со́рак, ста́расц’; халаднава́та, бало́та, ма́ла, л’о́гка, мо́ра. Такі падтып недысімілятыўнага акання характэрны для гаворак Гродзенскай вобласці, большай часткі Мінскай і ўсходняй часткі Гомельскай абласцей. На паўднёвы захад ад умоўнай лініі Радунь – Ліда – р. Нёман – Капыль – Слуцк – Глуск – р. Пціч  супадзенне [а], [о], [е] ў гуку  [а] назіраецца ва ўсіх ненаціскных складах, акрамя канцавога адкрытага склада: халаднава́то, бало́то, ма́ло, л’о́гко, мо́рэ. Такая разнавіднасць мае назву няпоўнага недысімілятыўнага акання;
4) у ненаціскных складах пасля мяккіх зычных адсутнічае адрозненне паміж галоснымі [о], [е], [а], якія вымаўляюцца як [а] незалежна ад якасці націскнога галоснага і суседніх зычных. Гэта з’ява носіць найменне недысімілятыўнага якання: дз’аўча́та, з’амл’а́, с’в’атл’е́й, м’ан’е́, л’андры́нк’і, сп’ачы́, дз’аўпц’і́, увал’і́цца, п’ац’о́рка, б’ару́ц’, пагл’аджу́ і т.п. У дадзеным вымаўленні адзначаецца няпоўнае недысімілятыўнае яканне, пры якім галосныя [а], [о] і [е] захоўваюцца ў канцавым адкрытым складзе: по́л’о, нас’е́н’о, сц’е́л’е;
5) зацвярдзелы зычны [р]: рэ́чка, б’аро́за, куру́, гра́тка, даро́шка, грыбы́, рэ́зац’; 

6) прыстаўны  [г] перад пачатковымі галоснымі [а], [о], [у], [і]: го́зэро ‘возера’ , гусы́  ‘вусы’, го́с’ан’, го́ко, гу́л’іца, н’іго́дного, гав’е́чк’і, гара́ц’, гану́ча, гараб’і́на, гав’е́с, хаця сустракаецца і прыстаўны [в]: во́з’аро, во́с’ан’, ву́л’іца, во́ко; 

7) непадоўжаны зычны на месцы спалучэння мяккага і зацвярдзелага зычнага з [й] паміж галоснымі: зье́ля, збо́жа, в’ас’е́л’е, кало́с’е, бац’в’і́н’е, но́чйу, пла́ц’йе; 

8) зацвярдзенне губных і ўзнікненне [й] паміж [а], [о]: мйа́са, аўйо́с, жарабйа́, бйо́рда, спйо́к, жыўйо́ла.

Марфалагічныя асаблівасці зазначанага  дыялекту палягаюць у наступных характэрных для яго рысах: 

1) наяўнасць канчаткаў -ою (-аю), -ею ў назоўнікаў жаночага роду назоўнага склону: гаро́йу, з’амл’о́йу; 

2) ужыванне назоўнікаў мужчынскага роду на -е (-э) множнага ліку назоўнага склону: братэ́, гарадэ́; 

3) наяўнасць парнага ліку ў назоўнікаў жаночага і ніякага роду: тры пісьме́, у ваччу́; 

4) неадушаўлёныя назоўнікі роднага склону ўжываюцца ў значэнні вінавальнага: знайшо́ў гры́ба, з’еў смажо́ніка; 

5) наяўнасць канчаткаў -ом у давальным склоне множнага ліку назоўнікаў мужчынскага роду і -ох у месным склоне гэтых назоўнікаў: сыно́м, у гарадо́х; 

6) ужыванне цвёрдай часціцы -са ў зваротных дзеясловах: расхварэ́ўса, ба́чыўса;

7) наяўнасць канчаткаў -ом (-ум) у прыметнікаў мужчынскага роду меснага склону адзіночнага ліку: на сухо́м, у цёмнум;

8) зліццё галосных у канчатках назоўнага, вінавальнага склонаў прыметнікаў жаночага і ніякага рода: залата́ рэч, чэрво́нэ со́нца;

9) выкарыстанне прыметнікаў жаночага роду на -ое (-ае), -оі,     - еі: залато́е дно, густо́і лес, сі́неі мо́ра; 

10) ужыванне прыметнікаў мужчынскага роду на -ом (-ум) у месным склоне адзіночнага ліку: на сухо́м, у сі́нум; 

11) злітная сінтэтычная форма будучага часу: чака́цьму, крыча́цьмеш, хадзе́ма.

Унутры дыялекту паводле характэрных рыс даследчыкі выдзяляюць розную колькасць дыялектных груп. Так, Е. С. Мяцельская і Э. Д. Блінава вылучаюць тры групы – гродзенска-баранавіцкую, слуцкую і мазырскую (усходнепалескую) групы
, а А. А. Крывіцкі апісвае дзве групы – слуцка-мазырскую (а ў яе складзе мазырскую або усходнепалескую) і гродзенска-баранавіцкую(заходнюю)
.

ІІ. Паўночна-ўсходні дыялект складаюць роднасныя па сваёй зыходнай аснове гаворкі мясцовага насельніцтва паўночна-ўсходняй часткі Беларусі. Паўднёвая мяжа паўночна-ўсходняга дыялекту праходзіць прыблізна па лініі Свір – Барысаў – Быхаў – Чачэрск.  Да фанетычных рыс паўночна-ўсходняга дыялекту належаць наступныя: 

1) Дысімілятыўнае аканне ў першым пераднаціскным складзе пасля цвёрдых зычных. Пры гэтым тыпе акання ў першым складзе перад націскам галосны гук [а] на месцы  [а], [о], [е] вымаўляецца тады, калі ў наступным складзе пад націскам знаходзіцца любы галосны гук, акрамя  [а]. Калі ж пад націскам выступае [а], то ў першым складзе перад націскам на месцы [а], [о], [е] вымаўляецца не галосны [а], а гукі [ъ] або [ы]: вады́, ваду́, вадо́й, вадз’е́, але въда́ (выда́);
2) Дысімілятыўнае яканне ў першым пераднаціскным складзе пасля мяккіх зычных. Пры гэтым тыпе акання ў першым складзе перад націскам галосны гук [а] на месцы  [а], [о], [е] вымаўляецца тады, калі ў наступным складзе пад націскам знаходзіцца любы галосны гук, акрамя  [а]. Калі ж пад націскам выступае [а], то ў першым складзе перад націскам на месцы [а], [о], [е] вымаўляецца не галосны [а], а гук [і]: з’амл’і́, з’амл’о́й, з’амл’у́, але з’імл’а́. Акрамя таго, на частцы тэрыторыі ўсходняй Віцебшчыны пры дысімілятыўным яканні гук [і] выступае не толькі перад націскным галосным [а], але і перад [е], а гук [а] перад астатнімі галоснымі пад націскам: з’амл’і́, з’амл’о́й, з’амл’у́, але з’імл’а́, з’імл’е́;
3) наяўнасць як цвёрдага, так і мяккага зычнага [р]: ры́ба, рак, рука́ і тр’е́ба, кр’і́ўдна, гр’і́ва; 

4) цоканне, г.зн. ужыванне зычнага гука [ц] на месцы [ч]: пе́цка  ‘печка’, аве́цка ‘авечка’; 

5) асіміляцыя зычных у спалучэнні дн: хало́нна ‘халодна’,  ла́нна  ‘ладна’; 

6) падаўжэнне зычных пры іх спалучэнні з [й], г. зн. наяўнасць у пэўным становішчы паміж галоснымі гукамі спалучэнняў аднолькавых мяккіх або цвёрдых зычных [с’с’], [з’з’], [дз’дз’], [ц’ц’], [л’л’], [н’н’], [шш], [жж], [чч]: кас’с’о́, жал’е́з’з’е, судз’дз’а́, жыц’ц’о́, в’ас’е́л’л’е, сн’іда́н’н’е, уду́шша, ружжо́, су́чча;

7) прыстаўны гук [в] перад пачатковымі [о], [у]: во́с’ін’, во́з’іра, вуж, ву́л’іца. 

Марфалагічныя рысы паўночна-ўсходняга дыялекту палягаюць у наступным: 

1) выкарыстанне назоўнікаў жаночага роду ў творным склоне     адзіночнага ліку з канчаткамі -ай (-ой) тыпу ва́тай, ха́тай, гаро́й, с’ц’ано́й, з’амл’о́й;

2) ужыванне назоўнікаў ніякага роду у назоўным склоне з канчаткамі -ы (-і) множнага ліку тыпу дамы́, бало́ты, палі́, дз’е́ц’і; 

3) наяўнасць прыметнікаў мужчынскага роду на -йы (-ій) у назоўным склоне адзіночнага ліку тыпу до́брый, сі́ній, або на -ей (-эй) тыпу глухе́й, маладэ́й; 

4) ужыванне канчатка -ць у дзеясловаў 3-й асобы адзіночнага ліку і І і ІІ спражэння тыпу ідз’е́ц’, кра́сіц’; 

5) наяўнасць у 1-й асобе множнага ліку дзеясловаў загаднага ладу канчатка -ом (-ём): ідз’о́м, н’ас’о́м, дадз’о́м;

6) наяўнасць у дзеясловах ІІ спражэння ў 3-й асобе множнага ліку ненаціскных канчаткаў -уць (-юць): хо́дз’уц’, ва́л’уц’; 

7) выкарыстанне часціцы -ся ў зваротных дзеясловах тыпу купа́л’іс’а, ба́чыл’іс’а; 

8) ужыванне скарочанага суфікса ў інфінітыўных формах дзеяслова: н’ес’, клас’, в’ес’ або н’есц’, клас’ц’, в’ес’ц’;

9) страта л  у аснове дзеясловаў цяперашняга часу І спражэння тыпу сып’іш, сып’ім, сып’уц’;

У межах паўночна-ўсходняга дыялекту адны даследчыкі (напрыклад, А. А. Крывіцкі) выдзяляюць  віцебска-магілёўскую (і ў яе складзе  усходнемагілёўскую) і полацка-мінскую групы
, якія маюць пэўныя адрозненні. Некаторыя даследчыкі (у прыватнасці Э. Д. Блінава, Е. С. Мяцельская) адзначаюць наяўнасць трох груп: віцебскай, усходнемагілёўскай  і полацка-мінскай
.

ІІІ. Паміж паўночна-ўсходнім і паўднёва-заходнім дыялектамі вылучаецца група сярэднебеларускіх гаворак, якія склаліся ў працэсе ўзаеманакладання і «размыву» берагоў супрацьлеглых дыялектаў на іх стыку, змешвання памежных гаворак і іх узаемаўплыву. Менавіта таму гэтую групу гаворак называюць яшчэ пераходнай. Межы сярэднебеларускай міждыялектнай групы вызначаюцца ўмоўна межамі дыялектаў. Паўночная мяжа сярэднебеларускіх гаворак праходзіць па лініі Свір – Бягомль – Магілёў – Касцюковічы – Сураж, а паўднёвая – Ліда – р. Нёман – Рэчыца – Лоеў. У гаворках гэтай групы шэраг рыс аднолькавыя з рысамі паўднёва-заходніх або паўночна-ўсходніх гаворак. У выніку ўзамадзеяння тоесных рознадыялектных асаблівасцей тут склаліся і некаторыя спецыфічныя сярэднебеларускія дыялектныя рысы гібрыднага або гіперычнага характару.
Рысы агульныя з паўночна-ўсходнімі гаворкамі:
1) поўнае недысімілятыўнае аканне: вада́, трава́, дажджы́, даро́га, дал'о́ка, чаро́т, маразы́, старана́, малако́;

2) наяўнасць падоўжаных зубных і [ж], [ш], [ч] на месцы былога спалучэння «мяккі зычны + ьj»: гал'л'о́, кам'е́н'н'а, трэ́ц'ц'і, гра́з'з'у, збо́жжа, кло́чча і інш.;

3) наяўнасць галоснага [е] на месцы былога [h]: чалав’е́к, хл’еб, св’ет і інш.;

4) ужыванне канчаткаў -ы, -і ў назоўніках множнага ліку назоўнага склону: с'о́лы, во́кны, аз'о́ры, сыны́, браты́, ху́стк'і, кавал'і́ і інш.;

5) ужыванне аднаскладовых канчаткаў у назоўніках жаночага роду творнага склону адзіночнага ліку: с'астро́й, ха́тай, в'і́шн'ай і інш.;

6) супадзенне формаў адушаўлёных назоўнікаў мужчынскага роду вінавальнага склону з формай роднага ў множным ліку тыпу пагна́ў вало́ў;

7) неадрозненне канчаткаў у формах 1-й асобы множнага ліку абвеснага і загаднага ладу: дава́й ста́н'ім, с'адз'і́м;

8) чаргаванне «губны + л'» з губным у аснове цяперашняга часу дзеясловаў І спражэння: драмл'у, дрэм'іш.
Рысы агульныя з паўднёва-заходнімі гаворкамі:

1) наяўнасць формаў назоўнікаў мужчынскага роду множнага ліку давальнага склону на -ом: дамо́м, лясо́м;

2) наяўнасць формаў назоўнікаў мужчынскага роду множнага ліку меснага склону на -ох: у л'асо́х, у садо́х;

3) наяўнасць формы вінавальнага склону адушаўлёных назоўнікаў множнага ліку жаночага роду: падаі́ла каро́вы, пас'е́ ав'е́чк'і;

4) наяўнасць сінтаксічных канструкцый тыпу вучы́цца за до́ктара.
Спецыфічныя рысы сярэднебеларускіх гаворак:

1) ужыванне галоснага [о] перад [ў] на месцы галоснага [а]: забро́ў, пакло́ў, доў, споў, насто́ўн’ік, крычо́ў, укро́ў, спужо́ўс’а і інш.;
2) у цэлым для сярэднебеларускіх гаворак, як і многіх іншых гаворак, характэрна поўнае недысімілятыўнае яканне: б'ада́, кл'апа́ц', с'п'ава́ц', с'ало́, б'аро́за, дз'ац'е́й, л'ац'е́ў, б'агу́, н'асу́, с'л'апы́, б'ары́, с'адз'і́, с'в'ац'і́. Аднак у другім і наступных пераднаціскных складах, а таксама ў складах пасля націску для значнай часткі гаворак характэрна вымаўленне пасля мяккіх зычных гука, блізкага да [е] (у транскрыпцыі [ае], [еа], [ä]): б’аеган’і́на, б’еалару́с, хло́п’аец. У некаторых лексіка-граматычных катэгорыях слоў не пад націскам пасля мяккіх зычных вымаўляецца [і]: н’і в’е́дайу, н’і бу́ду, н’іма́, н’іха́й, м’ін’е́, ц’іб’е́, ц’іп’ер, н’ів’естка, н’ідз’ел’ка, в’ідро і інш.; 
3) наяўнасць формаў творнага склону назоўнікаў, прыметнікаў і займеннікаў множнага ліку на -мы: дама́мы, рука́мы, стары́мы, дараг'імы, з ус'і́мы, з гэ́тымы і інш.;
4) наяўнасць формаў дзеясловаў ІІ спражэння 3-й асобы адзіночнага ліку на -а: хо́дз'а, но́с'а, во́з'а;
5) наяўнасць формаў дзеясловаў І спражэння 3-й асобы множнага ліку з ненаціскным канчаткам -аць (-яць): ка́жац', сы́пяц', мыйац'.

Як відаць, спецыфічных фанетычных рыс у гэтых гаворках амаль няма (толькі  тро́ўка, зо́ўтра). Адметныя марфалагічныя рысы носяць вельмі прыватны характар, не вызначаюць марфалагічнага ладу гаворак. Менавіта таму гэта не асобны дыялект, а пераходныя гаворкі.

Паўночна-ўсходні і паўднёва-заходні дыялекты разам з групай сярэднебеларускіх гаворак складаюць асноўны масіў беларускай дыялектнай мовы. Іх аб’ядноўвае шэраг тыповых і важных для беларускай нацыянальнай мовы агульных асаблівасцяў: дзеканне і цеканне (дзень, дзядзька, ціха), губна-губны паўгалосны гук [ў] (кроў, воўк), фрыкатыўны заднепаднябенны гук [г] (град, погляд), аканне (недысімілятыўнае або дысімілятыўнае) і інш. Асноўнаму масіву гаворак беларускай дыялектнай мовы супрацьстаўляецца па сваіх асаблівасцях перыферыйная група палескіх гаворак – фактычна частка дыялекту беларуска-ўкраінскага нацыянальна-моўнага памежжа. У гэтых гаворках шмат рыс, што збліжаюць іх з гаворкамі суседняй украінскай мовы. Ад асноўнага дыялектнага масіву яны аддзяляюцца прыкладна па лініі Пружаны – Ганцавічы – Целяханы – Лунінец – Столін. Для заходнепалескіх гаворак характэрны наступныя фанетычныя і марфалагічныя асаблівасці: 

1) оканне, г. зн. захаванне ў вымаўленні этымалагічных [о], [э], [а] або, інакш, адсутнасць пераходу [о], [е] ў [а] ў ненаціскным становішчы: вода́, гора́, голова́, малі́на, база́р; 

2) вымаўленне мяккіх [д’], [т’] без фрыкатыўнага элемента, г. зн. адсутнасць дзекання і цекання: д’ід, д’і́ты, т’і́сто, с’ад’, д’а́коват’; 

3) наяўнасць цвёрдага зычнага перад галоснымі верхняга пад’ёму: вэ́чор, мы́ска, пысо́к, ныма́; 

4) вымаўленне [і] на месцы ранейшага [h]: хл’іб, л’іто, чолов’і́к, т’і́ло, р’і́заты, на руц’і́; 
5) вымаўленне [і] на месцы [о], [е] ў закрытых складах (пры [о] ў адкрытых): к'ін' – ко́н'і,  н'іс – но́са, п'іч – п'е́чы; 
6) наяўнасць цвёрдага [т] у дзеясловаў трэцяй асобы адзіночнага ліку цяперашняга часу: ба́чыт, хо́дыт; 

7) выкарыстанне эпентэтычных (устаўных) гукаў [н] або [й] у выніку зацвярдзення губных зычных: мн’а́са (мйа́са), мн’а́та (мйа́та); 

8) наяўнасць прыстаўнога галоснага [г]: го́стры, гі́ней, гарэ́х;
9) наяўнасць канчатка -ові ў назоўнікаў давальнага і меснага склонаў мужчынскага роду адзіночнага ліку: сыно́ві, аб брато́ві;
10) наяўнасць канчатка -ому ў месным склоне прыметнікаў і займеннікаў мужчынскага роду: на молодо́му, на з’ел’ено́му, на то́му, на г’е́тому;
11) вымаўленне ўказальна-асабовага займенніка 3-й асобы з пачатковым пратэтычным [в]: вон, вона́;

12) інфінітыў на -ці (-ты) пасля асновы на галосны: купы́ты, робы́ты, чыта́ты;

13) наяўнасць зычнага [л’] у аснове пасля губных  не толькі ў 1-й асобе адзіночнага ліку, але і ў 3-й асобе множнага: ло́ўл'ат, ку́пл'ат;

14) вымаўленне шыпячага зычнага ў асабовых формах дзеясловаў з асновай на заднеязычны: тыпу с'ечу, с'ечут';

15)  адсутнасць чаргавання зычнага [д] і іншых зубных з шыпячымі ў асабовых формах дзеясловаў ІІ спражэння: ходыш, ход’у; гл’едіш, гл’ед’у.
ДЫЯЛЕКТНАЕ ЧЛЯНЕННЕ БЕЛАРУСКАЙ МОВЫ

ЗАЎВАГА. Лічбы на схеме абазначаюць наступныя групы гаворак
: 1 – Слуцкія; 2 – Гродзенска-баранавіцкія; 3 – Мазырскія (усходнепалескія); 4 – Заходнепалескія; 5 – Сярэднебеларускія; 6 – Усходнемагілёўскія; 7 – Віцебскія; 8 – Полацка-мінскія.

Даследчыкі вылучаюць таксама наступныя дыялектныя зоны, якія не супадаюць ва ўсім па тэрыторыі з групамі адзначаных гаворак, бо накладваюцца адна на адну: паўночна-заходняя, паўднёва-ўсходняя, усходняя, заходняя, цэнтральная
. Межы паміж дыялектнымі зонамі на лінгвагеаграфічных картах паказваюцца звычайна ў выглядзе пучкоў ізаглос, якія сведчаць аб спалучэннях у гэтых межах лінгвістычных рыс розных гаворак (зон, дыялектаў).

КСР № 2. ЛЕКСІКА І ФРАЗЕАЛОГІЯ ДЫЯЛЕКТНАЙ МОВЫ

ПЫТАННІ

1. Слоўнікавы склад гаворак.

2. Асноўныя прыметы дыялектнага слова.

3. Гістарычныя пласты ў лексіцы гаворак.

4. Тэматычнае чляненне дыялектнай лексікі.

5. Варыянтнасць і сінанімія ў гаворках.

6. Матываванасць дыялектнай лексікі.

7. Супрацьстаўленыя і несупрацьстаўленыя лексічныя адрозненні.

8. Лексічная неадназначнасць у гаворках (полісемія і аманімія).

9. Фразеалагічны склад гаворак, варыянтнасць і сінанімічнасць фразеалагізмаў.

ВІДЫ КАНТРОЛЮ

Выканаць па варыянтах праверачныя заданні па тэме «Лексіка»:

Варыянт 1

Заданне 1. Выпісаць уласналексічныя супрацьстаўленыя дыялектныя адрозненні.

По́куцце, пу́ня, ву́тка, гарла́ч, кураня́ты, папру́га, збано́к, по́куць, дзя́га, збан, аспада́р, ма́ліц, раме́нь, Хвядо́с, хазя́ін, папру́жка, гаспада́р.

Заданне 2. Выпісаць нумары прыказак, прымавак, фразеалагізмаў з дыялектнымі словамі. Вызначыць тып дыялектызмаў.

1. У во́рыве гарэ́хі – у кішэ́ні прарэ́хі.

2. Абы ўмеў та́нчыць, а гавары́ць і го́ра наву́чыць. 
3. Сядзі́ць, як блашы́на ў шчы́ліне. 
4. Ма́рац адмаро́зіць па́лец. 
5. Пы́льным во́ркам сту́кнуты.
6. У каршэ́ль ‘моцна  (даць  каму-небудзь)’. 

7. Як дурні́цаў з’е́ўшы ‘нелагічна, неразумна (гаварыць)’.

Заданне 3. Выпісаць лексіка-словаўтваральныя тыпы лексічных адрозненняў.

Красня́к – падасі́навік; від – твар; руда́ – гразь; кура́ – ку́рыца; вадзе́нь – авадзе́нь, пе́шкам – на́пеша; бру́ква – бру́чка; лапі́на – ла́піна; жні́ва – жніво́; агаро́жыны – загаро́джын; хало́нны – хало́дны. 

Заданне 4. Падкрэсліць лексіка-марфалагічныя варыянты слоў. 

Сівы́, піса́ці, мала́ння, грыбэ́, карша́к, карамы́сел, байня́, вавю́рка, бульбо́ўнік, гуркэ́м, рабі́цьмуць, се́стра, спімо́, (па) грыбо́х, глядзём, Хве́дар.

Заданне 5. З наступных прыкладаў выбраць абсалютныя сінонімы. 

Хо́днік – падно́жнік ‘палавік’

Маро́з – пяку́н – траску́н – маразюга́н

Галава́ – ку́мпал – кацяло́к – башка́
Мазо́ль – муля́к

Ліцо́ – твар – мурло́ – мо́рда

 Заданне 6. Выпісаць сінонімы і абазначыць, якія з членаў сінанімічнага рада дыялектныя (Д). 

Ад яго́ нічо́га не ўто́ім, усё вы́ведае. 

Цэ́лы год хадзі́ў і нарэ́шце такі вы́віжаваў. 

Яму хоць у зямлю́ закапа́й, то ён усё ро́ўна вы́нюхае. 

Я ні пріслядзі́ў, дык слядзі́ ты, мо́жа айдзе́ ўві́дзіш. 

Я ўжо хырашо́ ізучы́ла, дык гляджу́, вачэ́й ні спуска́ю.

Заданне 7. Выпісаць дыялектныя матываваныя словы, вызначыць іх невытворныя асновы. 

Дзевяціра́нка жо́ўтым цвіце́. Дзевяціра́нка – ад дзевяці́ ран, у яе лісто́чкі, як мо́рква. Дзівасі́л – ляка́рства харо́шае, яго ад жывата́ п’юць, пры плато́х расце́. Раза́к – трава́ ў во́зеры, калю́чая, зупкі́ ёсць. Як шарпне́ш руко́й, так раза́к і парэ́жа. Аплаву́шка расце́, дзе вада́, ба́гна, у бало́це.

Заданне 8. Выпісаць лексемы, якія ўваходзяць у тэматычную групу «Пчалярства».

Буза́, гвозд, жак, рой, лётка, кры́га, ву́да, па́сека, брадні́к, шчупа́к, вашчы́на, язю́к, но́раст, зяме́ц, пшчала́, ло́дка, вуль, грузі́ло, вудаўё, калёсы, капані́ца, джа́ло, вязьмо́, тыту́нь, прапо́ліс, мэд, дрыгва́. 

Заданне 9. Якія з прыведзеных лексем з’яўляюцца полісемантамі?

Галу́за – 1. Галавешка; 2. Голая косць; 3. Галіна; 4. Бесталковая кабета.

Бурно́с – 1. Доўгая вопратка з шырокімі рукавамі з даматканага сукна; 2. Верхняя жаночая вопратка з даматканага сукна; 3. Плашч.

Красу́ля – 1. Прыгажуня; 2. Клічка каровы.

Заданне 10. Якое значэнне маюць у гаворках падкрэсленыя словы? Назавіце асноўную прымету дыялектнага слова.

1. Як я абуры́лася з ла́ўкі, то адра́зу ў клу́бе бале́ла, а цяпе́р лы́тка балі́ць. 

2. Мы сяго́ння начу́ на торф пае́халі, то так здо́рава, шкадава́лі, што лёхко апра́нуты.

Варыянт 2

Заданне 1. Выпісаць пары слоў, якія ў гаворках гучаць па-рознаму, але называюць адзін і той жа прадмет. Назваць тып такіх дыялектных адрозненняў. 

Сы́пка, па́церы, пра́ля, сцяклі́на, кара́лі, по́плаў, ва́ленкі, дзяру́га, на́сыпка, хада́к, спо́днікі, кудзе́льніца, пацёры, чо́санкі, по́сцілка, напе́рнік, пра́лля. 

Заданне 2. Выпісаць нумары прыказак, прымавак, фразеалагізмаў з дыялектнымі словамі. Вызначыць тып дыялектызмаў.

1. Палічы́ць ска́бкі ‘пабіць каго-небудзь’. 

2. Мы́ла бру́днае, а бе́лае ху́сце мы́е. 

3. Ба́йбусам вы́рас, ды ро́зуму не вы́нес. 

4. До́бры касе́ц не шкаду́е, што шыро́кі сагане́ц. 

5. Як рак у пролу́бцы ‘без толку (таўчыся дзе-небудзь)’. 

6. Які е́хаў, такі ўстрэў. 

7. У камузэ́льку ты́кацца ‘скардзіцца на свой лёс’.

Заданне 3. Выпісаць лексіка-словаўтваральныя тыпы лексічных адрозненняў.

Іздо́р – здор; жураўлі́ны – жураві́ны; запамо́га – дапамо́га; ара́тай – ара́ты; капялю́ш – ве́рхні сноп; жэ́ба – жа́ба; дружба́нт – ша́фер; на́глы – ве́льмі высо́кі; бліскаві́ца – блі́скавіца; халадні́к – захоло́д ‘халадзец’; шво – шва; но́жніцы – но́жыцы; чараві́кі – чэрэві́кі.

Заданне 4. Выпісаць лексіка-марфалагічныя варыянты слоў. 

Вы́старак ‘стары чалавек’, ро́бя, (у) садо́х, санато́рыя, ко́хта, гуля́іць, дзве назе́, нае́ўса, пе́цка (ад печы), ле́чуць, карала́цкі, вісна́, мня́со, пагуля́йма, (у) про́шлум, галу́б, узя́лісі, капта́н, до́брэ (насенне).

Заданне 5. З наступных прыкладаў выпісаць адносныя або семантычныя сінонімы. 

Адзе́нне – шмо́ткі – нара́ды – тра́нты – тра́пкі – стар’ё.

Радня́ – свае́ – пле́мя – кубло́ – ко́дла. 

Зэ́даль – сто́лак.

Вясну́шкі – рабаці́нне.

Сянні́к – цюфля́к – сало́меннік – мытра́с.

Ла́стаўка – яску́лка.

Заданне 6. Выпісаць сінонімы і абазначыць, якія з членаў сінанімічнага рада дыялектныя (Д). 

Дубэ́льты нічо́га не памага́юць, паўсцяны́ вы́гніла. 

На зіму́ падво́йнікі ўста́вім.

Каго-каго, а цябе́ зможч я яшчэ́ зду́жаю. 

Ні глядзі́, што ста́рый, маладо́га судо́ліў. 

Глядзі́-ка ты, ка́жыцца, шкет, а асі́ліў тако́га бульшуна́.

Заданне 7. Выпісаць дыялектныя матываваныя словы, вызначыць іх невытворныя асновы. 

Смуро́дзіну п’юць ад даўле́ння. Падарэ́шнік расце́ пад арэ́шнікам, шо́рсткая трава́. Пазе́мкі мале́нькія. Яны ў нас расту́ць у ле́се, кра́сненькія. Вію́ха спляла́ ўсю бу́льбу.

Заданне 8. Выпісаць лексемы, якія ўваходзяць у тэматычную групу «Ежа і пітво». 

О́лій, галюфэ́, швэ́дра, кру́пнік, ясёнка, камузэ́лька, сква́рка, ала́дка, падо́лак, ю́шка, пы́во, по́двязка, масля́нка, заце́рка, капелю́х, капту́р, вантрабя́нка, папру́жка, сырадо́й, панчо́хі, напа́рстак, саладу́ха, спра́жка, спо́дні, жур, хварту́х.

Заданне 9. Якія з прыведзеных лексем з’яўляюцца амонімамі? 

Пазу́р – 1. Пазногаць; 2. Кіпцюр.

Бягу́н – 1. Прыстасаванне, з дапамогай якога дзіця вучыцца хадзіць; 2. Верхні камень у жорнах.

Ві́тка – 1. Цюк; 2. Лубка, плецены кораб; 3. Нізка пацерак.

Заданне 10. Якое значэнне маюць у гаворках падкрэсленыя словы? Назавіце асноўную прымету дыялектнага слова. 

1. Патсалі́ гно́ем, то расці́ме. 

2. Ня зна́ю, як вы́вясці луску́: чым ні мы́ю галаву́, усёадно́ ёсць.
ДАПАМОЖНЫЯ МАТЭРЫЯЛЫ

І. 

СЛОЎНІК

	А

Аплаву́шка – балотная трава

Б

Ба́йня – лазня

Бравэ́рка – безрукаўка, мужчынская вопратка

Брадні́к – від рыбалоўнай снасці

Буза́ – іл у вадаёме; гразкае месца; асадак; адходы, смецце; глупства, лухта

В

Вантрабя́нка – каўбаса з вантробаў

Віжава́ць – пільна і недаверліва сачыць за кім-небудзь; выведваць

Вію́ха –  бярозка (трава)
Во́рак – мяшок

Вуль – вулей 

Вязьмо́ – перавясла

Г

Гу́бка – адзінка вымярэння даўжыні асновы і палатна

Д

Дзевяціра́нка – дуброўка (трава)

Дзя́га – папруга, рэмень

Дубэ́льты – падвойныя вокны
Дурні́цы – буякі (ягады)

Ж
Жак – від рыбалоўнай снасці

Жур – рэдкая страва з рошчыны або цеста; кісель; поліўка

З

Зяме́ц – пчаляр 


	К

Капані́ца – матыка

Капту́р – жаночы галаўны ўбор; дзіцячая шапачка

Каршэ́ль – карак
Л

Лётка – ляток (у вуллі)

Луг – шчолак 

Луска́ – перхаць 

М

Масля́нка – вадкасць, якая застаецца пасля збівання масла

Н

Напе́рнік – насыпка

Но́раст – ікра (рыб, жаб)

П

Пазе́мкі – суніцы

Пра́нік – прылада для выбівання бялізны і абівання лёну

С

Сагане́ц – невялікі чыгун 

Саладу́ха – страва, прыгатаваная з жыта або з тоўчанай бульбы і грачанай мукі
Сы́пка – насыпка 

Ш

Шарпану́ць – абадраць 

Я

Язю́к – язь (рыба)

Ясёнка – асенняе жаночае паліто


ІІ.

ТЭАРЭТЫЧНЫ МАТЭРЫЯЛ

Да пытання 1.

СЛОЎНІКАВЫ СКЛАД ГАВОРАК

У складзе лексікі народных гаворак выдзяляюцца некалькі груп слоў:

· агульнабеларускія словы;

· дыялектныя словы;

· прастамоўныя словы;

· жаргонныя словы.

У адрозненне ад літаратурнай мовы з яе даволі строгай стылявой дыферэнцыяцыяй выдзеліць ядро і перыферыю ў слоўніку гаворак даволі складана: дыялектная мова  з’яўляецца стылёва аднароднай, усе словы ў роўнай ступені абслугоўваюць сферу паўсядзённа-бытавых і вытворчых адносін і выконваюць дзве асноўныя функцыі – намінатыўную і экспрэсіўную. 

Па традыцыі ў слоўнікавым складзе любога дыялекту асноўнымі лічацца агульнабеларускі і ўласна дыялектны пласты. 

Агульнанародныя або агульнабеларускія словы

Яны складаюць аснову лексічнага багацця любога дыялекту. Гэтыя словы і ў гаворках, і ў літаратурнай мове служаць для абазначэння разнастайных прадметаў і паняццяў з розных галін дзейнасці чалавека, яго побыту. Сярод іх нязнамянальныя словы: прыназоўнікі, злучнікі, часціцы, выклічнікі (аб, перад, і, ды, ай і інш.), амаль усе лічэбнікі (адзін, два, тры, дзесяць, двадцаць пяць, тысяча, адна пятая і інш.), вялікая колькасць назоўнікаў (вада, зямля, лес, дарога  і інш.), дзеясловаў (ісці, спаць, слухаць, пісаць, есці і інш.), прыметнікаў (белы, чорны, малады, гарадскі, салодкі, здаровы, бацькаў і інш.).

Агульнабеларускія словы займаюць, як правіла, месца ядра тэматычных груповак, рода-відавых аб’яднанняў, а таксама выступаюць у якасці дамінанты сінанімічных радоў.

Сярод агульнабеларускіх слоў вылучаюцца, з аднаго боку, лексічныя адзінкі, якія цалкам супадаюць па сваёй матэрыяльнай абалонцы ў гаворках і літаратурнай мове (зіма, лета, дзед, нас, ты, думаць і інш.), а з другога – лексічныя адзінкі, якія маюць нязначныя адрозненні ў сваёй знешняй форме: у фанетычным складзе (ва́лянак – літ. валёнак, саке́ра – літ. сяке́ра, пінджак – літ. пінжак), афіксальным афармленні (кура́чнік – літ. кура́тнік, прасавідло – літ. прас, смаке́ - літ. прысма́кі, бярэмак – літ. абярэмак), у граматычным родзе (вара, ж. р. – літ. вар, м. р. ‘кіпень’; падчаровак, м. р. – літ. падчарэўе, н. р.; лошко, н. р. – літ. ложак, м. р.; санаторыя, ж. р. – літ. санаторый, м. р.).

Дыялектныя або абласныя словы

Гэтыя словы з’яўляюцца абмежаванымі ў сваім ужыванні пэўнай тэрыторыяй, яны невядомыя літаратурнай мове і адсутнічаюць у кадыфікаваных зборніках. Сярод дыялектнай лексікі выдзяляюцца:

· словы, вядомыя толькі пэўнай гаворцы або групе гаворак: валаснікі́ бат. ‘трыпутнік’ (паўднёва-заходняя частка Гродзенскай вобласці), паро́жні ‘капыты’ (поўдзень Брэсцкай вобласці), кроўж ‘уюн’ (Мінская вобласць);
· словы, вядомыя ва ўсіх гаворках пэўнага дыялекту. Так, у гаворках паўночна-ўсходняга дыялекту паўсюдна ўжываюцца словы гале́нь ‘змецены венік’, клевер, падасінавік, бульба; у гаворках паўднёва-заходняга дыялекту – адпаведна дзяркач, канюшына, асавік (савяк або краснагаловік ), картоплі (картофля).
Дыялектныя словы ўваходзяць у розныя семантычныя групы традыцыйнай лексікі: назвы прадметаў хатняга ўжытку, будынкаў і іх частак, сельскагаспадарчых прылад, палявых культур, вопраткі, ежы , птушак, грыбоў, раслін і інш.

Прастамоўныя словы

Дыялектныя словы маюць шмат агульнага з прастамоўнымі, у прыватнасці абедзве лексічныя разнавіднасці існуюць толькі ў вуснай форме і знаходзяцца па-за межамі літаратурнай мовы, дзе магчыма іх ужыванне толькі як стылістычна афарбаванага сродку. У гаворках жа прастамоўнае слова губляе сваю стылістычную афарбаванасць: мужы́к ‘муж’, ба́ба ‘жонка’, дзе́ўка ‘дачка’, дзяцю́к ‘юнак’, барахло́ ‘багацце’, гуля́нка ‘святочнае застолле’. Калі дыялектныя і прастамоўныя словы трапляюць у слоўнікі літаратурнай мовы, то яны падаюцца са спецыяльнымі стылістычнымі паметамі абл., фальк., разм. Абодва тыпы слоў ужываюцца ў сінтаксічна спрошчаных канструкцыях, падлягаюць фанетычным скарачэнням і нетыповым пераўтварэнням формы, напрыклад: пазаверб’ю ‘за вербамі’, набасонак ‘на босую нагу’. 

У той жа час у адрозненне ад дыялектнага слова – прастамоўнае не мае тэрытарыяльных абмежаванняў свайго выкарыстання. Прастамоўныя словы ўтвараюць асобы пласт лексікі, які мае спецыфічную экспрэсіўна-эмацыянальную афарбоўку.

Жаргонная лексіка

Гэта набор спецыфічных слоў і выразаў, якім у літаратурнай мове адпавядаюць іншыя словы  і выразы. Яны характэрны для пэўных сацыяльных слаёў, людзей, аб’яднаных прафесіяй, родам заняткаў, інтарэсамі, узроставымі і іншымі паказчыкамі. Існуе, напрыклад, жаргонная лексіка рыбакоў, шафёраў, паляўнічых, сталяроў, пчаляроў, карцёжнікаў і інш.

Частка жаргоннай лексікі набліжаецца да прастамоўнай. Гэта словы, якія выкарыстоўваюцца найчасцей у неафіцыйных сітуацыях, сярод сяброў. Яны суправаджаюцца значнай доляй жарту, эмоцый і экспрэсіі. Яркім прыкладам такіх слоў служыць жаргонная лексіка моладзі. Апроч інтарэсаў носьбітаў жаргону аб’ядноўвае і ўзрост.

Крыху іншы характар маюць прафесійныя жаргонныя словы. Большая частка іх абазначае розныя прадметы і з’явы пэўнай спецыяльнай тэмы. Пры дапамозе прафесіяналізмаў прадстаўнікі пэўнага роду заняткаў дэталізуюць назвы асобных прадметаў і паняццяў, якія ў літаратурнай мове абазначаюцца агульнымі назвамі ці зусім не абазначаюцца. Напрыклад, у мове рыбакоў ужываюцца словы лаба́чыкі, ко́жушкі, сінепо́рцы, сіня́ўкі і інш. для назвы шчупака ў залежнасці ад яго памеру; у пчаляроў кожнае прыстасаванне ці яго частка мае сваю назву, якая найчасцей адрозніваецца ад літаратурнай: зу́бель ‘кавалачак драўніны для падкурвання пчол дымам’, адзёр ‘памост на дрэве пад вулей’, скамы́ ‘прылады для выціскання мёду’,  крыжы́ ‘козлы пад ляжачы вулей’ і г. д. 

Своеасаблівае месца ў дыялектнай лексіцы займаюць анамастычныя назвы. Адны з іх маюць агульнабеларускае пашырэнне, другія – вузка лакальнае. Рэгіянальная анамастыка – вялікі і багаты пласт лексікі, які падзяляецца на больш вузкія групы: антрапанімічныя, тапанімічныя, мікратапанімічныя, гідранімічныя, тэанімічныя назвы і інш. 

Антрапанімічныя назвы – асабовыя імёны людзей, імёны па бацьку, прозвішчы, мянушкі: Ко́сцік, Пятру́сь, Але́ся, Фамі́нічна, Прако́паўна, Пазня́к, Ло́бан, Сто́ма. Своеасаблівыя па структуры і па функцыі імёны-мянушкі: Бажо́к, Гло́бус, Гарбу́з, Воўк, Лапа́та, Кісе́ль  і інш.     

Тапанімічныя назвы – гэта ўласныя назвы геаграфічных аб’ектаў, напрыклад, в. Ні́ўкі, О́кана, Залу́жжа, г. Бра́гін, Ту́раў, Сло́нім, Ле́пель; неафіцыйныя назвы вёсак: Гадзю́чка, Мядзве́дзіца, Кліп і інш.  

Досыць шматлікую групу онімаў складаюць мікратапонімы, г.зн. назвы дробных геаграфічных аб’ектаў – палёў, лясоў, сенажацей, лугоў, дарог, урочышч, напрыклад: Лаб’які́, Паго́ны, Ка́мянка – назвы лясных масіваў, Майда́нчык, Сава́, Цаге́льня – назвы ўзвышшаў, Зале́с – сенажаць, Вало́ка – нізіна, Вужа́р – зараснік і інш.

Гідронімы – гэта ўласныя назвы прыродных або штучных водных аб’ектаў (заліваў, рэк, азёр, крыніц, балот, сажалак, вадасховішчаў і інш.), напрыклад, рэкі Арэ́са, Ві́лія, балоты багністыя Тапі́ла, Ба́гма, парослыя беразняком Бель, Бе́лае Бало́та, азёры – Кру́глае, До́ўгае, Бле́днае, вадасховішчы Асіпо́віцкае, Мі́нскае і інш.

Тэанімічныя назвы – уласныя імёны багоў і міфалагічных істот, напрыклад, Хрысто́с, Багаро́дзіца, Яры́ла, Вадзяні́к, Лясу́н і інш.

Заанімічныя назвы – мянушкі хатніх жывёл, напрыклад, карова Ля́лька, Падла́сая, Пястру́ха, Кве́тка, кот Дзяні́с, Ва́ська, кошка Му́рка, сабака Рэкс, Ту́зік, На́йда, конь Була́ны, Ная́да, Гняды́ і інш.

Да пытання 2.

АСНОЎНЫЯ ПРЫМЕТЫ ДЫЯЛЕКТНАГА СЛОВА

У межах дыялекталогіі вывучаецца галоўным чынам спецыфічная лексіка гаворак, яе тэматычны склад і паходжанне, асаблівасці намінацыі, унутраная форма, характар варыянтнасці, адметнасць яе сістэмнай арганізацыі, значэнні рэгіянальных слоў і інш.

Дыялектныя словы – гэта такія лексічныя адзінкі, якія характарызуюцца лакальным (тэрытарыяльна абмежаваным пашырэннем), вуснай формай існавання. Некаторыя з іх ужываюцца ў складзе літаратурнай мовы з паметай абл.

Рэгіянальнае слова ад суадноснага літаратурнага звычайна адрозніваецца наступнымі фанетычнымі, граматычнымі і семантычнымі рысамі:

· складам фанем: спані́ца – літ. спадні́ца, журахві́ны – літ. жураві́ны, анна́ – літ. адна́, ра́дзіва – літ. ра́дыё і інш.;

· месцам націску:   куры́ца – літ. ку́рыца, за́гадка – літ. зага́дка, мага́зін – літ. магазі́н, блі́скавіца – літ. бліскаві́ца і інш.;

· складам фанем і націскам: арахі́ – літ. арэ́хі, со́сна – літ. сасна́, страко́за – літ. страказа́, марква́ – літ. мо́рква і інш.;

· граматычнымі характарыстыкамі: формай роду, напрыклад, гры́па (ж. р.) – літ. грып (м. р.), мухамо́ра (ж. р.) – літ. мухамо́р (м. р.), ко́ўдро (н. р.) – літ. коўдра (ж. р.), брыва́ (ж. р.) – літ. брыво́ (н. р.), верашча́к (м. р.) – літ. верашча́ка (ж. р.); формай ліку, напрыклад, каро́мысел – літ. каро́мыслы, ві́лка ‘прылада, з дапамогай якой ставяць гаршкі ў печ’ – літ. ві́лкі; дзве кале́ні – літ. два кале́ны, тры ха́це – літ. тры ха́ты
; склонавымі формамі, напрыклад, на маём – літ. на маі́м, на Сажэ́ – літ.  на Сажы́, у зялёнаму (ле́се) – літ. у зялёным (ле́се), у двацца́тум (го́дзе) – літ. у двацца́тым (го́дзе) і інш.;

· афіксамі (пры адным і тым жа корані і аналагічным значэнні суадносных дыялектных і літаратурных слоў): свіну́шнік – літ. свіна́рнік, вы́варатнік – літ. вы́варацень,   выно́сісты – літ. выно́слівы, казю́к – літ. казя́ўка, аржы́ска – літ. іржы́шча;

· значэннем, калі ў суадносных дыялектных і літаратурных словах назіраюцца розныя віды несупадзення семантыкі. Па-першае, у дыялектных словах могуць фіксавацца не ўсе значэнні, якія слова мае ў літаратурнай мове. Напрыклад, з трох значэнняў слова зара́ ‘заранак’, ‘зорка’, ‘сігнал’ (у спалучэнні біць зару), занатаваных у «Беларуска-рускім слоўніку» (Мінск, БелСЭ, 1988. Т. 1, с. 470), у гаворках Гомельшчыны бытуе лексема толькі з першым значэннем; з трох значэнняў слова замо́к ‘запор для дзвярэй’, ваен. ‘затвор’, цясл. ‘лапа’ ў гаворках Жлобінскага і Калінкавіцкага  раёнаў зафіксавана першае і трэцяе значэнні. Па-другое, у асобных выпадках дыялектныя словы маюць больш шырокую семантыку ў параўнанні з літаратурнымі. Напрыклад, слова шва́йка, акрамя літаратурнага значэння ‘плоскае шыла, якім колюць свіней’, у гаворках Кіраўскага раёна Магілёўскай вобласці абазначае ‘страказа’; слова журы́цца, акрамя літ. ‘смуткаваць’, у Веткаўскім раёне азначае  ‘хвалявацца’, а ў Брагінскім  ‘клапаціцца’; ку́кса, акрамя літ. ‘рэшткі ампутаванай нагі або рукі’ і ‘від жаночай прычоскі’, у гаворках Жлобінскага, Гомельскага раёнаў яшчэ і ‘бязрогая карова’, у Светлагорскім раёне ‘буйная кветка’, у Гомельскім раёне ‘нарост на дрэве’. Па-трэцяе, у дыялектных  словах назіраецца больш вузкае, канкрэтнае значэнне, чым у суадносных словах літаратурнай мовы. Напрыклад, у зэльвенскіх гаворках ю́шка – ‘суп з крыві кабана’, пако́й – ‘памяшканне для адпачынку’;
· экспрэсіўна-стылістычнымі характарыстыкамі. Так, словы дзе́ўка, ба́ба у значэнні ‘дзяўчына’, ‘жанчына’ маюць у літаратурнай  мове зніжаную стылістычную афарбоўку і зневажальнае адценне, а ў гаворках гэтыя словы з’яўляюцца нейтральнымі;
· ступенню ўжывання. Многія словы, значэнні якіх у дыялектнай і літаратурнай мове з’яўляюцца блізкімі, адрозніваюцца частотнасцю свайго выкарыстання. Напрыклад, у большасці беларускіх гаворак дзеясловы гавары́ць, сказа́ць рэдка ўжываюцца пры выказванні, паколькі існуе вялікая колькасць адпаведных дзеясловаў-сінонімаў з прамым і пераносным значэннем (майна́чыць, гамані́ць, гарка́ць ‘гаварыць картава’, гу́тарыць, ба́іць і інш.), якія не толькі абазначаюць працэс маўлення, але і характарызуюць яго манеру, спосаб выказвання. Дыялектнае слова кахаць, значэнне якога супадае з літаратурным ‘мець вялікае сардэчнае пачуццё да асобы іншага полу’ вызначаецца невысокай ужывальнасцю, таму што замяняецца дзеясловамі хадзіць, любіцца з тым самым значэннем.
Асноўнай прыметай дыялектнага слова з’яўляецца яго ўжыванне на абмежаванай тэрыторыі, інакш кажучы наяўнасць у дыялектнага слова ізаглосы ў межах пэўнай тэрыторыі, якую займае тая ці іншая гаворка.

Сярод рэгіянальных слоў адрозніваюць лексічныя, фанетычныя, граматычныя і словаўтваральныя дыялектызмы.

Лексічныя дыялектызмы ў сваю чаргу падзяляюцца на ўласналексічныя, этнаграфічныя і семантычныя.

Уласналексічныя дыялектызмы – гэта мясцовыя назвы агульнавядомых прадметаў, з’яў і паняццяў. Яны маюць адпаведнікі ў літаратурнай мове, але поўнасцю адрозніваюцца ад іх сваім фанетычным, марфалагічным, а часам і слоўным складам: драпа́ч – літ. маты́чка, зало́та – літ. не́пагадзь, я́ха – літ. рэ́ха, мацярду́шка – літ. лясна́я мя́та, жу́жак – літ. хрушч, дзяціво́дка – літ. ку́рыца, яка́я во́дзіць кураня́т.

Сярод уласналексічных дыялектызмаў можна вылучыць дадатковыя групы, якія ў семантычных адносінах адрозніваюцца ад адпаведнікаў у літаратурнай мове. 

Першую групу складаюць мясцовыя словы, семантыка якіх перадаецца ў літаратурнай мове некалькімі словамі, звычайна блізкімі па значэнні і ўжыванні: абвіхну́цца ‘ашукацца, падмануцца, памыліцца’, амя́глы ‘знямоглы, слабы, стомлены’, баўтру́к ‘абжора, таўстапузы, пузаты’, басала́й ‘абібок, гультай, нахабнік’, абапну́цца ‘абвязацца, ахутацца’ і інш. 

У другую групу  выдзяляюцца ўласналексічныя дыялектызмы, якія ў літаратурнай мове ўваходзяць у розныя тэматычныя групы слоў. Напрыклад,  абжы́нкі ‘канец (жніва), пачатак (жніва)’; адду́ха ‘адпачынак’, ‘занятак (прыемны)’, ‘палонка’; ба́хур ‘байструк’, ‘дзіця (малое)’, ‘распуснік’, ‘палюбоўнік’, ‘самец’, ‘таўстапузы’; галу́за ‘гарэзнік’, ‘жэўжык’, ‘фарсісты’, ‘галавешка’ і інш.

Этнаграфічныя дыялектызмы – гэта такія назвы прадметаў, з’яў, паняццяў, якія характэрны толькі для пэўнай гаворкі. Яны невядомыя або не выкарыстоўваюцца па-за межамі гаворак і не маюць адпаведнікаў у літаратурнай мове, хаця і могуць ужывацца пісьменнікамі ў літаратурных творах для перадачы мясцовага моўнага каларыту. Так, у некаторых паўднёвых раёнах Беларусі ў полі ці ў лесе выгароджваюць месца для свойскай жывёлы, якое называецца каша́ра, пастаўні́к. На брэсцкім Палессі ўжываецца старажытная драўляная прылада для накідвання гною, якая мае назву мач. На Гомельшчыне карыстаюцца вялікай лыжкай, зробленай з дубовага кораня, якой зачэрпваюць муку ці зерне, якая завецца каўга́н. Ва Ушацкім раёне апрацоўваюць зямлю (разбіваюць у ёй сухія камкі) з дапамогай ку́кі – вялікага драўлянага молата. Пералічаныя словы невядомыя ў тых рэгіёнах, дзе няма адпаведных рэалій.

У склад этнаграфічнай лексікі ўваходзяць асобныя словы, прызначаныя для абазначэння асаблівасцяў мясцовага ландшафту, прыродных умоў. Напрыклад, гры́ва ‘узгорак на лузе, які не залівае вадой’ (Быхаўскі раён), апла́ў ‘мокры луг’, заро́жык ‘заліў ракі’ (Полацкі раён). У мясцовасцях, дзе няма балот і рэк, няма і падобных слоў. 

У галіне духоўнай культуры таксама адзначаюцца этнаграфічныя дыялектызмы, якія адносяцца да абрадавай лексікі, называюць рытуальныя і культавыя прадметы народнага побыту. Так, сярод многіх тэрмінаў палескага пахавальнага абраду вызначаецца лексема кало́да. Значэнне гэтага лексічнага эндэмізма ‘намагільны абрубак дрэва (у выглядзе старажытнай усходнеславянскай пахавальнай лодкі)’. Такая калода выкарыстоўвалася для пазначэння месца магілы, а таксама для таго, каб пакойнік «не ўставаў», «не хадзіў», г. зн. не з’яўляўся сярод жывых людзей. Да назваў рознага роду рытуальных прадметаў належыць, напрыклад, абе́дня ‘рытуальная юраўская булачка’ (Смаргонскі раён). Абедню выпякалі на дзень св. Георгія, які адзначаецца на ўсёй тэрыторыі Беларусі. У шэрагу месц рытуальны хлеб атрымаў  назву ад наймення свята, напрыклад, на Палессі ён завецца ю́рчык. У беларусаў падчас засухі, мора скаціны або іншых бедстваў быў звычай ткаць ручнік, з якім абыходзілі палі, вешалі яго на прыдарожныя крыжы і г. д. У розных месцах такі ручнік называлі абы́дзеннік або абро́к.

Этнаграфічныя дыялектызмы ахопліваюць такія тэматычныя групы мясцовай лексікі, як назвы адзення і абутку: капту́р ‘жаночы галаўны ўбор’, капо́та ‘вопратка з самаробнага сукна’, кучо́мка ‘мужчынская зімовая шапка з аўчыны’, бу́нда ‘жаночая сукенка прамога крою’ і інш.; назвы страў мясцовай  народнай кухні: кула́га ‘страва з грэцкай мукі’, саладу́ха ‘страва з квашанага цеста’, жур ‘аўсяная мучная страва’ і інш.; назвы жылых і гаспадарчых пабудоў і іх частак: майда́н ‘прыбудова да хлява для жывёлы’, шо́па ‘павець’ і інш.; назвы прадметаў хатняга ўжытку: жлу́кта ‘кадушка для выпарвання бялізны’, байня́к ‘пасудзіна на 40 л з ручкай’, бо́дня ‘вялікая бочка для збожжа’ і інш.; назвы мясцовых абрадаў і звычаяў: маладзёны ‘другі дзень каляд’,  вечары́ны ‘вечарынка ў нявесты перад вяселлем’, жані́цьба Цярэ́шкі ‘калядныя ігрышчы моладзі’ і інш.

Семантычныя дыялектызмы – гэта  агульнанародныя словы, якія ўжываюцца ў пэўнай мясцовасці з іншым значэннем, чым у літаратурнай мове. Напрыклад, у гаворках слова ча́йка мае значэнне ‘рыбацкая лодка-пласкадонка’ (Стаўбцоўскі раён), бура́н ‘бур’ян’ (Барысаўскі раён), мой ‘падлога’ (Лагойскі раён), галу́шка ‘таблетка’ (Вілейскі раён).

Фанетычныя дыялектызмы – гэта словы, якія адрозніваюцца ад літаратурных адпаведнікаў пэўнымі гукамі: е́таго – літ. гэ́тага, узёў – літ. узя́ў, го́зеро – літ. во́зера, чарэ́муха – літ. чаро́мха,  пасо́ля – літ. фасо́ля, вісна́ – літ. вясна́, бавэ́лна – літ. баво́ўна і інш.

Частка фанетычных дыялектызмаў з’яўляецца вынікам дзеяння розных унутраных фанетычных працэсаў, напрыклад, дысіміляцыі: сяльні́к – літ. сянні́к, ла́нпа – літ. ла́мпа, вянглі́на – літ. вяндлі́на, клум – літ. тлум, бу́льма – літ. бу́льба; сцяжэння груп зычных гукаў: спані́ца – літ. спадні́ца, ме́ны – літ. ме́дны, анаго́ – літ. аднаго́ і інш.; метатэзы: кало́пні – літ. кано́плі, гало́блі – літ. агло́блі, ганаві́цы – літ. нагаві́цы, арэ́й – літ. а́ер, караўло́т – літ. калаўро́т і інш. Зрэдку фанетычны дыялектызм можа ўзнікаць пад уздзеяннем закона аналогіі ў выніку народнай аналогіі або народнай этымалогіі, як, напрыклад, дыялектнае лаве́ц ‘дубчык, на які чапляюць сала, калі смажаць яго на агні’ асацыіруецца з лавіць, хаця яно паходзіць ад ламе́ц ‘ламіна’; слова гудзі́льнік ‘будзільнік’ – ад гудзець, мазелі́н ‘вазелін’ – ад мазаць, спінжа́к ‘пінжак’ – ад спіна. Асобныя дыялектызмы ўяўляюць сабой старажытную застылую форму слова, напрыклад, саке́ра < сокыра, скварада́ < скворода і інш. 

Словаўтваральныя дыялектызмы – гэта словы, якія ўтвораны ад асноў, якіх няма ў літаратурнай мове або ад літаратурных асноў, але пры дапамозе іншых афіксаў ці спосаба ўтварэння. Сярод іх выдзяляецца тры разрады адзінак: 1) словы, утвораныя ад іншых у параўнанні з літаратурнымі адпаведнікамі асноў, напрыклад, гуся́чына ад гуся́чае мя́са і літ. гуся́ціна ад гусь, кура́чнік і літ. кура́тнік і інш.; 2) словы, утвораныя ад тых жа асноў, што і літаратурныя, але пры дапамозе іншых афіксаў, напрыклад: плятня́к – літ. пляце́нь, сляпа́к – літ. сляпе́нь, сусто́ўкі – літ. суста́вы, абжы́нкі – літ. дажы́нкі і інш.; 3) словы, утвораныя пры дапамозе іншага, чым у літаратурнай мове, спосаба словаўтварэння, напрыклад: трыно́жкі (тры + ножкі – сінтаксічнае ўтварэнне) і літ. трыно́жак (тры-нож-ак – марфалагічнае ўтварэнне), кура́тніца – літ. кураво́дка ‘квахтуха’ і інш.

Граматычныя дыялектызмы – гэта словы, якія адрозніваюцца ад літаратурных асобнымі граматычнымі значэннямі ці сродкамі іх выражэння, напрыклад,  бярло́г (м. р.) – літ. бярло́га (ж. р.), паса́га (ж. р.) – літ. паса́г (м. р.), заві́й (м. р.) – зав́ея (ж. р.), дрыгво́ (н. р.) – дрыгва́ (ж. р.) і інш. – адрозненне ад адпаведных літаратурных слоў граматычным значэннем роду; дзядэ́, братэ́ (літ. дзяды́, браты́), гуркэ́м (літ. гурко́м), мы́шай (літ. мы́шшу) і інш. – адрозненне ад адпаведных літаратурных слоў склонавымі формамі і г. д.

Да пытання 3.

ГІСТАРЫЧНЫЯ ПЛАСТЫ Ў ЛЕКСІЦЫ ГАВОРАК

Слоўнікавы склад беларускіх народных гаворак, як і літаратурнай мовы, уключае спрадвечна беларускую лексіку і запазычанні. 

Спрадвечна беларуская лексіка складаецца са слоў, якія                а) захаваліся яшчэ з перыяду агульнаславянскага моўнага адзінства;        б) належаць да ўсходнеславянскай або старажытнарускай мовы – агульнай лексічнай крыніцы ўсходніх славян; в) уласнабеларускіх слоў, што ўзніклі падчас фарміравання і існавання рускай, беларускай і ўкраінскай моў. Такім чынам, у складзе спрадвечнай беларускай лексікі вылучаюцца тры групы слоў: агульнаславянскія, агульнаўсходнеславянскія і ўласнабеларускія.

Агульнаславянская лексіка

Гэта самы старажытны пласт спрадвечна беларускай лексікі. Агульнаславянскія словы ўжываюцца і зараз у большасці славянскіх моў і іх дыялектах. Як адзначае У. Анічэнка, яны складаюць нязначны працэнт лексікі сучасных славянскіх моў (менш 1%), аднак з’яўляюцца назвамі рэалій істотных, важных для чалавека з глыбокай старажытнасці.

Агульнаславянскія лексіка ахоплівае разнастайныя семантычныя групы слоў:

· назвы асоб: брат, ма́ці, дзед, сын, сястра́ і інш.;

· назвы з’яў прыроды, нябесных целаў, рэльефу: ве́цер, снег, со́нца, бе́раг і інш.;

· назвы органаў і частак цела чалавека: во́ка, ву́ха, рука́, нага́, галава́ і інш.;

· назвы адрэзкаў часу: ве́чар, дзень, год, зіма́, ноч і інш.;

· назвы раслін: дуб, сасна́, бяро́за, трава́ і інш.;

· назвы жывых істот: лось, му́ха, пчала́, сава́, воўк і інш.;

· назвы дзеянняў: ісці́, не́сці, гавары́ць, ткаць і інш.;

· назвы якасцей і ўласцівасцей: ву́зкі, цвёрды, цёплы і інш.;

· назвы ліку: адзі́н, два, дзе́сяць і інш.;

· займеннікі: я, ты, мы, вы, ён, яно́, яны́ і інш.

Агульнаўсходнеславянская лексіка 

Агульнаўсходнеславянская частка лексікі складаецца са слоў, якія ўзніклі ў перыяд фарміравання старажытнарускай мовы і яе дыялектаў (VІІ–ХІV стст.). Гэтых слоў значна больш, чым агульнаславянскіх. За іх кошт  папоўніліся лексіка-семантычныя  групы слоў, якія абазначаюць:

· назвы прадметаў: бо́ты, ду́дка, вяро́ўка, лы́жка, гі́ра  і інш.;

· назвы прымет і якасцей: белабры́сы, даўгавя́зы, е́дкі, рабы́ і інш.;

· назвы ліку: адзіна́ццаць, двана́ццаць, два́ццаць, со́рак, тры́ццаць, дзевяно́ста і інш.;

· назвы асоб: ба́цька, пляме́ннік, дзя́дзька і інш.;

· назвы органаў і частак цела чалавека і жывёлы: загры́вак, кула́к, шчака́, ту́лава і інш.;

· назвы жывых істот: гадзю́ка, га́лка, жа́варанак, снягі́р і інш.;

· назвы раслін: грузд, грэ́чка, падбяро́завік, шча́ўе і інш.;

· назвы з’яў прыроды: вясёлка, мяце́ліца, лістапа́д і інш.;

· назвы сельскагаспадарчых прылад і паняццяў: плуг, азі́міна, ураджа́й і інш.

Не ўсе словы ўсходнеславянскай пары захаваліся ў сучасных беларускай, рускай і ўкраінскай мовах. Частка іх выпала з актыўнага слоўніка (раць, страле́ц і інш.), асобныя словы змянілі сваю семантыку (напрыклад, жыво́т).

Многія агульнаславянскія і агульнаўсходнеславянскія словы  засталіся толькі ў дыялектах. У выніку гістарычнага развіцця фанетычнай сістэмы, граматычнага ладу мовы такія лексемы маглі змяніць сваё вонкавае аблічча. Некаторыя з іх з’яўляюцца вузкамясцовымі, а асобныя – вядомыя не ўсім прадстаўнікам адной гаворкі, а толькі людзям старэйшага пакалення. Такімі найменнямі асабліва багаты поўдзень Беларусі.

Большасць старажытных слоў ужываецца ў сучасных беларускіх гаворках з тым самым значэннем, што і ў агульнаславянскай або ва ўсходнеславянскай мовах. Напрыклад, слова деть шырока бытуе ў сучасных слуцкіх, глускіх гаворках у даўнейшым значэнні ‘дзеці’, свесь  у значэнні ‘сястра жонкі’, параўн. з агульнаславянскім свhсть з тым жа значэннем (Кіраўскі раён), грязно́ ‘гронка ягад, арэхаў’, параўн. з усходнеславянскім грьзно, грездно, грезно з тым жа значэннем (Віцебскі   раён).

Асобныя старажытныя словы пашырылі першапачатковае значэнне або змянілі яго: так, у пісьмовых помніках слова лён зафіксавана ў значэнні ‘льняная тканіна белага колеру’, аналагічнае значэнне адзначаецца і ў беларускіх гаворках. Пашырэнне семантыкі лексемы лён адбывалася на аснове паслядоўнага метанімічнага пераносу від расліны → тканіна з гэтай расліны → адзенне з гэтай тканіны. Яшчэ прыклады: віжу́н, віж ‘хітрун, шпіён’ (Глускі раён), параўн. з усходнеславянскім вижъ ‘сведка, паняты’; гавя́да (гаўя́да) ‘буйная рагатая жывёла’ (паўднёва-заходнія гаворкі), параўн. з усходнеславянскім говядо ‘бык’; чало́ ‘зерне найвышэйшага гатунку’ (в. Мікалаеўшчына Стаўбцоўскага раёна), параўн. з усходнеславянскім чело ‘лоб’ і інш. 

Частка старажытных слоў у гаворках звузіла сваё значэнне, напрыклад, бе́рвен ‘кладка праз рэчку, роў’ (Любанскі раён), параўн. з усходнеславянскім бервь ‘плыт’, ‘грэбля каля берага’; верв, вервы ‘вяроўка, на якой вісіць калыска’ (Любанскі раён), параўн. старажытнарускае вервь ‘вяроўка’ і інш. 

Ёсць група слоў, што ўжываюцца і ў літаратурнай мове, але ў гаворках яны захавалі старажытныя значэнні, якія ў літаратурнай мове страціліся, напрыклад, слова не́мец у літаратурнай мове азначае ‘прадстаўнік народа, які складае асноўнае насельніцтва Германіі’, а ў дыялектах, акрамя таго, яно сустракаецца ў значэнні ‘чалавек, які незразумела гаворыць’, якое было вядомае агульнаўсходнеславянскай мове; аналагічна слова від у паўднёвых гаворках Беларусі захоўвае, страчанае ў літаратурнай мове значэнне, вядомае агульнаўсходнеславянскай мове ‘твар, аблічча’.

Уласнабеларуская лексіка

Уласнабеларускія лексемы адносяцца да перыяду фарміравання і развіцця самастойнай беларускай мовы. У першую чаргу гэта словы, якія захаваліся ў беларускай мове і яе гаворках яшчэ ад агульнаславянскай эпохі, але ў сучаснай рускай і ўкраінскай мовам яны неўласцівыя або вядомыя ў гэтых мовах як устарэлыя ці вузкамясцовыя лексічныя адзінкі. Сярод іх:

· назвы асоб паводле дзейнасці, рыс характару, паводзін: асі́лак, абібо́к, працаўні́к, летуце́ннік і інш.; 

· назвы жывёл і раслін: бу́сел, кні́гаўка, буякі́ і інш.;

· назвы пабудоў і іх частак: вуша́к, ла́зня, падпаве́тка і інш.;

· абазначэнні дзеянняў: ва́біць, барані́ць, туля́цца, ру́хаць, гарава́ць і інш.

Менавіта ў гэтай групе слоў назіраюцца найбольшыя разыходжанні як паміж літаратурнай беларускай мовай і дыялектамі, так і паміж асобнымі дыялектамі і групамі гаворак. Гэтыя разыходжанні зводзяцца: 1) да адсутнасці некаторых слоў у адных гаворках і наяўнасці іх у другіх гаворках і літаратурнай мове. Напрыклад, у асобных гаворках поўдня Беларусі і Гродзенскай вобласці не ўжываецца назоўнік мала́нка, бо для абазначэння адпаведнай з’явы выкарыстоўваюцца дзеясловы блі́скае, міга́е; 2) да наяўнасці ў гаворках слоў, якіх няма ў літаратурнай мове: краца́сты ‘рознакаляровы’, апа́рт ‘асобна’, цівеня́ ‘кураня’, маладня́ ‘маланка’, вярэ́я ‘шула’ і інш.; 3) да семантычных адрозненняў у словах, што ёсць у гаворках і літаратурнай мове:  дыял. дуга́ ‘вясёлка’ – літ. дуга́ ‘частка конскай збруі’, дыял. насо́ўка ‘вопратка ў выглядзе плашча, якая надзяваецца на кажух’ – літ. насо́ўка ‘насавая хустачка’, дыял. кругля́к ‘камізэлька’ – літ. кругля́к ‘нячэсанае бервяно’.

Запазычаная лексіка

Акрамя спрадвечна беларускіх, у лексіцы сучаснай літаратурнай мовы і яе гаворках вылучаюцца словы, запазычаныя з іншых славянскіх і неславянскіх моў. Пры гэтым народная мова, у адрозненне ад літаратурнай, захоўвае значна менш лексем іншамоўнага паходжання. У наш час параўнальна рэдка іншамоўная лексіка запазычваецца ў гаворкі. Гэта ў асноўным словы, якія адлюстроўваюць прадметы і з’явы новага жыцця: аграно́м, асва́льт, дзепута́т, камярса́нт, нісціту́т, міліцыя́нт, дадэро́н і інш. Запазычанні ў гаворках у асноўным адносяцца да бытавых назваў, якія абслугоўваюць паўсядзённыя патрэбы насельніцтва. Лексемы абстрактнага зместу запазычваюцца дастаткова рэдка.

Асноўная маса запазычанняў, што ўжываюцца ў гаворках, адносіцца да даўніх запазычанняў. У пераважнай большасці гэта словы, звязаныя з бытам і працай рамесніка і селяніна, радзей – словы больш шырокага ўжытку, напрыклад, лацінізмы вэ́люм, каля́ды, мур, каплі́ца, афя́ра, крэ́йда, грэцызм алі́фа, германізмы брук, га́нак, ланцу́г, ку́бел, пляц і інш.  Падобныя словы запазычваліся ў гаворкі як праз пасрэдніцтва старабеларускай літаратурнай мовы, так і вусным шляхам у выніку непасрэдных зносін беларускага народа з суседнімі славянскімі і неславянскімі народамі.

Сярод славянскай іншамоўнай лексікі ў слоўнікавым складзе беларускіх гаворак адзначаюцца царкоўнаславянізмы. Доўгі час лічылася, што ўплыў царкоўнаславянскай мовы на народна-гутарковую быў нязначным. Пазней гэты пункт погляду быў скарэктаваны, і сёння дыялектолагі лічаць, што беларускія гаворкі не засталіся ў баку ад уздзеяння царкоўнаславянскай мовы. У дыялектах ужываюцца такія лексічныя царкоўнаславянізмы, як крэст, пра́знік, абра́з, улады́ка, благаславе́нне, малі́тва, шча́сце і інш., а таксама некаторыя фанетычныя царкоўнаславянізмы, напрыклад, лексемы з непаўнагалоссем тыпу зла́то, мла́да, младзі́к ‘малады месяц’  інш., што адлюстравана ў прыватнасці ў беларускіх фальклорных запісах.  

Даволі вялікая колькасць слоў у гаворках запазычана з польскай мовы, паколькі беларускія землі суседнічаюць з польскімі, а ў ХVІ – ХVІІІ ст. яны знаходзіліся ў складзе аднаго дзяржаўнага ўтварэння – Рэчы Паспалітай. Запазычанымі з польскай мовы з’яўляюцца словы млын, агрэ́ст, кабе́та, паўбутэ́лак ‘бутэлька ў ¼  літра’, сняго́ўцы ‘боцікі’, відэ́лец, маёнтак і інш.

Беларускі і ўкраінскі народы на працягу некалькіх стагоддзяў жылі ў адной дзяржаве, мелі аднолькавы лёс, карысталіся фактычна адзінай літаратурнай мовай. Таму многія словы ў гэтых мовах і іх дыялектах з’яўляюцца агульнымі: гро́шы, бры́дкі, зо́рка, шлях, вячэ́ра і інш. акрамя таго, у беларускіх гаворках адзначаюцца і запазычанні з украінскай мовы: боршч, чупры́на, чуба́ты, забабо́ны і інш.

   Да традыцыйных запазычанняў можна аднесці і запазычанні з рускай мовы: бачо́нак, занаве́ска, крыльцо́, палушу́бак, пахлёбка, рамушо́к, руба́шка і інш.

Ёсць у беларускіх гаворках і запазычанні з неславянскіх моў: літоўскай, грэчаскай, лацінскай, нямецкай, французскай і інш.  

Запазычанні з літоўскай мовы найперш адносяцца да сельскагаспадарчай і бытавой сферы: ёўня, азяро́д, свіра́н, намі́тка, парсю́к, пу́ня, сці́рта, паку́лле, скара́ч, шу́ла, лоўж ‘куча ветак, смецце’ і інш.

Цюркізмы, у прыватнасці татарызмы, праніклі ў беларускую мову і беларускія гаворкі непасрэдна пры зносінах нашага насельніцтва з палоннымі татарамі Залатой Арды, што жылі на беларускай тэрыторыі ў складзе Вялікага княства Літоўскага. Цюркізмы адносяцца пераважна да бытавой лексікі і служаць назвамі адзення, ежы, прадметаў побыту, масці жывёл: бара́н, яся́к ‘падушачка’, сарафа́н, таз, капта́н, то́рба, гняды́, кача́н, ска́ба ‘від ежы’ і інш. 

Слоў грэчаскага і  лацінскага паходжання ў беларускіх гаворках ужываецца значна меней, чым у літаратурнай мове, таму што большасць з такіх запазычанняў з’яўляюцца кніжнымі адзінкамі, а таксама тэрмінамі навукі, тэхнікі, мастацтва і культуры. Частка з іх прыйшла ў гаворкі праз пасрэдніцтва літаратурнай мовы і на дыялектнай глебе падлегла дадатковым фанетыка-марфалагічным пераўтварэнням, напрыклад, ціятар ‘тэатр’, равізья ‘рэвізія’, лівальве́р ‘рэвальвер’, піліцылі́н ‘пініцылін’, кушэ́рка ‘акушэрка’, матафо́н ‘магнітафон’, санато́рыя ‘санаторый’ і інш. Другая частка грэка-лацінскай лексікі ўжываецца ў гаворках, як правіла, без істотных фанетычных змен: шко́ла, кашта́н, каро́на, апо́стал, мана́х і інш. 

Шмат запазычанняў у беларускіх народных гаворках з заходнееўрапейскіх моў, галоўным чынам з германскіх (нямецкай, англійскай) і раманскіх (французскай, італьянскай, іспанскай).

Вывучэнне важнейшых дзелавых помнікаў беларускай мовы паказвае, што вялікая частка лексікі нямецкага паходжання пранікла ў гаворкі (асабліва заходнія) непасрэдна з мовы-крыніцы. Вядома, што яшчэ да ХІІІ ст. устанавіліся прамыя зносіны ўсходнеславянскіх народаў з прыбалтыйскімі немцамі. З ХV ст. сувязь беларусаў з немцамі пашыралася і мацнела: заключаліся дагаворы з нямецкім ордэнам, у гарадах і мястэчках было ўведзена магдэбургскае права, частка нямецкага  насельніцтва пасялілася на пастаяннае месца жыхарства на Беларусі. Непасрэдныя моўныя кантакты беларусаў з немцамі стварылі ўмовы для засваення слоў нямецкага паходжання. Да запазычанняў з нямецкай мовы адносяцца словы анге́рка ‘кароткае жаночае верхняе адзенне’, валга́р ‘выпрацоўшчык смалы’, гамэ́р ‘малаток’, дра́га ‘павозка, прыстасаванне спераду воза’ або ‘крукі на вяроўцы для даставання вядзёр з калодзежа’, сту́га, сту́жка ‘плеценая каробка з накрыўкай’, васарва́га ‘ватэрпас’, кля́па ‘лацкан’, ба́са ‘кадка’, зэ́даль, по́мпа, цу́кар, шрот, бля́ха, бэ́лька, цэ́бар і інш.

Назіранні над германізмамі паказваюць, што большасць іх трапіла ў гаворкі праз пасрэдніцтва польскай мовы. Такія словы больш блізкія да адпаведных польскіх слоў, чым да сваіх нямецкіх этымонаў: рыдва́н ‘воз’ – пол. rydwan, ням. Reitwagen ‘крытая павозка’, рэ́хва ‘жалезны абруч, што наганяецца на калодку кола’ – пол. refa, rechwa – ням. Riefen і інш.

У гаворках Беларусі бытуюць і такія словы нямецкага паходжання, якія праніклі, магчыма, праз пасрэдніцтва яўрэйскай мовы: бом ‘шост, пры дапамозе якога спіхвалі плыт з мелі’, гле́йня ‘плыт на даўжыню аднаго бервяна’, лёз ‘зазор’, мэйсар ‘спецыяльны шавецкі нож’ і інш.

Словы французскага паходжання праніклі і пранікаюць зараз у беларускую мову пераважна кніжным шляхам – праз  мастацкую і навуковую літаратуру, публіцыстыку і г. д. Таму асноўная іх частка ўваходзіць у склад лексічнага фонду літаратурнай мовы. Аднак пэўная колькасць слоў французскага паходжання засвоена і беларускімі народнымі гаворкамі: буфе́т, біле́т, капу́за ‘шапка’, кана́па, крэпдэшы́н і інш. Пэўная частка гэтых слоў фіксуецца ўжо помнікамі беларускай пісьменнасці ХVІ – ХVІІ ст.: банке́т, берэ́т, кардо́н ‘граніца, мяжа’, парфу́ма, прэзе́нт і інш. Даўнія запазычанні французскага паходжання праніклі ў беларускую літаратурную мову, а з яе ў гаворкі пераважна праз пасрэдніцтва польскай мовы: дысэ́ні ‘узоры’, андуля́цыя, фатэ́ль, баль, бары́ла ‘бочачка’, бо́ты, валі́за, гарсэ́т і інш. Пазней галоўным каналам пранікнення французскіх лексем у беларускую мову становіцца руская мова: абажу́р, ава́нс, жэле́тка, акардэо́н, манжэ́та, партрэ́т, рэйту́зы, табурэ́тка і інш. 

У сучаснай беларускай літаратурнай мове і ў народных гаворках бытуе пэўная колькасць слоў італьянскага паходжання, якія праніклі ў розныя перыяды праз польскую або рускую мовы-пасрэдніцы. У гаворках колькасць такіх слоў невялікая: серве́та ‘абрус’, матра́ц, бака́л і інш.

Заходнееўрапейская лексіка пранікла ў дыялекты галоўным чынам вусным шляхам. Пры гэтым, паколькі дыялектная мова арганічна не  прымае чужыя, нязвыклыя для яе гукі, перанятыя лексемы падлеглі пэўным зменам згодна з фанетычнымі асаблівасцямі тых ці іншых беларускіх гаворак. Напрыклад, словы з мяккімі зычнымі [д’], [т’] перадаюцца праз [дз], [ц]: дзіліга́т, бандзі́т, арці́ст, ція́тр і інш.; на канцы звонкія зычныя аглушаюцца: неўро́с [з], марына́т [д]; губны фрыкатыўны [ф] замяняецца на [х], [п], [хв]: ху́тра, ку́хель, шкап, бухве́т, хвасо́н і інш.; зычныя гукі ў адпаведных пазіцыях дысімілююцца і асімілююцца: какле́та, канпрэ́с, ла́нпа, анто́бус, бло́мба і інш.; асобныя спалучэнні зычных спрашчаюцца: патрэ́т,  трасфама́тар; узнікаюць уласцівыя беларускім гаворкам пратэтычныя і эпентэтычныя гукі: газа́рд, шампіво́н, райво́н, акардзіво́н і інш. Назіраюцца і іншыя фанетычныя змены запазычаных слоў, напрыклад, замена галосных гукаў у сярэдзіне слова: апаці́т – літ. апеты́т, барэ́т – літ. берэ́т, балён – літ. бало́н, крухма́л – літ. крахма́л; на пачатку слова: акра́н – літ. экра́н; устаўка гука, які адсутнічаў у першапачатковай форме: бла́нак – літ. бланк, лі́тар – літ. літр;  перастаноўка гукаў: дуршля́к – літ. друшля́к, бажэ́ – літ. жабо́. Трансфармуюцца ў гаворках і граматычныя формы запазычанняў: аспіры́на – літ. аспіры́н, бла́нка – літ. бланк, маргары́на – літ. маргары́н, кадра́ль (м. р.) – літ. кадры́ля, ко́міна (ж. р.) – літ. ко́мін.

Такім чынам, запазычанні ў дыялектах праходзяць пэўную фанетычную і марфалагічную адаптацыю. 

Фанетычная адаптацыя запазычанага слова адбываецца без істотных змен, калі склад яго гукаў не супярэчыць асаблівасцям вымаўлення ў гаворках: пу́ня, кашта́н, боршч, то́рба, кабе́та, мур, квіт і інш. Калі ж гукі гаворкі і мовы-крыніцы адрозніваюцца, іншамоўныя адзінкі падлягаюць пэўным гукавым зменам: кракадэ́лька – ням. Frikadelle, прытуа́р - фр. trottoir і інш.

Марфалагічная адаптацыя іншамоўных слоў у гаворках носіць больш арганічны характар. Напрыклад, нязменныя ў літаратурнай мове запазычанні  кіно́, паліто́, метро́ і інш. у большасці гаворак маюць парадыгму скланення. З’яўленне такіх варыянтаў, як гры́па, сала́та, вазалі́на, маргары́на, кля́мпа ‘спражка на папрузе’, кля́йстра ‘клей, прыгатаваны з мукі або крахмалу’ выклікана ўнутрымоўнымі фактарамі: ужыванне па аналогіі з такімі ж мясцовымі назвамі, уплыў мовы-пасрэдніцы, адсутнасць строгай  нарматыўнасці і інш.

Семантычнае засваенне запазычанай лексікі ў гаворках носіць больш складаны характар у параўнанні з фанетыка-марфалагічным. Сярод запазычанняў, якія ўжываюцца ў гаворках, перш за ўсё неабходна адзначыць лексемы, што адсутнічаюць у лексічным складзе беларускай літаратурнай мовы: аля́рма ‘гармідар, крык’, вапо́ры ‘капрызы, упартасць’, фра́шка ‘клёцка’, фэ́фар ‘сіла, моц’, фэ́ляр ‘ганьба’ і інш.

Многія запазычанні ў гаворках адносяцца да устарэлай лексікі. Архаізацыя такіх слоў адбывалася пасля Кастрычніцкай рэвалюцыі, у новых гістарычных умовах пад уплывам знешніх сацыяльных фактараў, калі з ужытку выходзілі словы, што абазначалі страчаныя паняцці. Напрыклад, вінапо́лька ‘вінная лаўка’, каміса́цыя ‘хутарызацыя’, афіцы́на ‘падсобнае памяшканне ў панскім маёнтку для служачых’, акано́м ‘кіраўнік маёнтка’, факта́р ‘пасрэднік пры продажы ці куплі каня’ і інш.

Большасці запазычанняў у гаворках адпавядаюць літаратурныя эквіваленты, якія, аднак, адрозніваюцца сваім семантычным аб’ёмам або стылістычнай афарбоўкай.

Калі ў гаворцы няма слова, якое выражала б новае паняцце, то запазычанае слова засвойваецца без змяненняў лексічнага значэння. Напрыклад, толь ‘дахавы матэрыял’, кра́ма, партрэ́т, акардэо́н.

Калі ж слова, запазычанае з якой-небудзь мовы «сутыкаецца» ў гаворцы з мясцовым словам, якое мае аналагічнае ці блізкае значэнне, то іншамоўнае слова можа відазмяніць сваю семантыку (пераасэнсавацца, звузіць або пашырыць значэнне) згодна з лексічнымі патрэбамі гаворкі. Напрыклад, слова ланту́х з ням. Leintuch ‘ільняное палатно’ ў гаворках набыло значэнне  ‘сяннік’, ‘мяшок для торфа’, ‘частка вантробаў’, ‘мяшок’; ням. Schach ‘шахматы’  ў дыялектнай форме ша́ха мае значэнні ‘будынак з плеценымі сценамі для сельскагаспадарчых прылад’, ‘памяшканне з даху і слупоў для захавання ільну’; італ. barile ‘бочка’ – у гаворках бары́ла ‘заднёная з двух бакоў невялікая бочачка для напояў’, ‘тоўсты, нязграбны чалавек’, ‘дурань, прастафіля’; француз. volontaire ‘той, хто дабраахвотна пайшоў на ваенную службу’ – дыял. волонты́р ‘гультай, валацуга’, ‘той, хто не любіць сядзець за справамі’.

У сувязі з агульнай тэндэнцыяй набліжэння жывых гаворак да літаратурнага маўлення адбываецца далейшае засваенне запазычаных  слоў у дыялектнай мове.

Да пытання 4.

ТЭМАТЫЧНАЕ ЧЛЯНЕННЕ ДЫЯЛЕКТНАЙ ЛЕКСІКІ

Словы, якія ўтвараюць пэўныя семантычныя адзінствы на аснове прадметных сувязей паміж суадноснымі рэаліямі, называюцца тэматычнымі групамі (параўн.: назвы звяроў, раслін, нябесных цел, адзінак вымярэння і пад.).

Вялікая група тэматычных найменняў вызначаецца прыродай той ці іншай мясцовасці, кліматам, асаблівасцямі ландшафту і іншымі падобнымі характарыстыкамі. Так, для жыхароў балотных наваколляў натуральнай з’яўляецца разнастайнасць назваў балотаў (дрыгва́, трасі́на, амша́ра, імша́рына, бяздо́ніна, вы́рач, кацві́на, а́льса, бе́лка, балаці́на, во́льса, ба́гна, твань, алёс  і г. д.); у лексіцы людзей, што жывуць каля рэк, азёраў і іншых вадаёмаў адзначаецца значны пласт слоў для абазначэння водных аб’ектаў (азярцо́, са́жалка, ставо́к, запру́да, стаў, бу́хта, купе́ла, кулі́на, сто́чкі, вір, каве́рт, во́мут, бу́кча, бу́ка і інш.); для сялян, вёску або хутар якіх акаляюць лясныя масівы, важнымі з’яўляюцца назвы лясных рэалій (мало́жа, маладзі́на, маладня́к, альшэ́ўнік, асі́ннік, асня́к, бяро́завец, хво́йнік, сасо́ннік, дубня́к і інш.).

Вызначальным параметрам вонкавага жыцця вясковага чалавека служыць час. У гаворках у адпаведнай тэматычнай групе вылучаюцца лексемы для наймення частак сутак (параўн.: до́світак, до́свіцце, зо́лак, до́дня, надо́днік, зара́нак, по́ўдня, поўдзён, по́лудзень і інш.), пары года (параўн.: вясно́й, уве́сну, зімо́й, узі́мку, уле́тку і г. д.), адзінак вымярэння часу (параўн.: до́ба, су́ткі, гадзі́на, хві́ліна і інш.).

Істотнай ўласцівасцю прасторы і часу з’яўляецца надвор’е. Група лексем для абазначэння яго асаблівасцяў уключае найменні ветру (параўн.: сі́вер, скразня́к, цяпля́к, сухаве́й, буй, вятру́ха, вятры́ска і інш.),  дажджу (параўн.: ле́я, мо́рась, апла́ва, пало́й, лі́вень, уле́ва, ча́ты і інш.),  снегу (параўн.: паро́ша, мяце́ліца, хві́ліца, сіпу́га, пу́льга, сумёт, сугро́б, гу́рба, сярэ́нь, гару́н і  інш.), воблакаў (параўн.: хма́ры, ту́чы, бо́лакі, камякі́ і інш.).

Рэгіянальныя словы размяркоўваюцца па розных прадметна-тэматычных групах і ў залежнасці ад характару працоўнай дзейнасці людзей. Самым пашыраным яе відам на вёсцы з’яўляецца земляробства, таму, натуральна, даволі шматстайна прадстаўлена і адпаведная лексіка, якая аб’ядноўваецца ў тэматычную групу «Земляробства». Яна ўключае разнастайныя назвы зямельных участкаў (гаро́д ‘участак зямлі, дзе садзяць гародніну’, жне́ўнік ‘зжатае поле’, паго́ня ‘заліўны луг’); назвы ўчасткаў зямлі, з якіх сабралі сельскагаспадарчыя культуры (бурача́нішча ‘поле, дзе раслі буракі’, любяні́ска ‘поле, дзе рос лубін’, грацко́вішча ‘поле, дзе расла грэчка’); назвы ўкладкі снапоў, сена, саломы, ільну на полі (мы́длі, кры́жык ‘вялікая ўкладка снапоў’, капе́шка, кі́тка, ба́бка ‘малая ўкладка снапоў’); назвы гаспадарчых прылад працы (со́шка ‘акучнік’, капані́ца ‘матыка’, парубе́нь ‘жэрдка, якой прыціскаюць воз з сенам’).

Жыццё вясковага чалавека немагчыма ўявіць без свойскіх жывёл, што знайшло адлюстраванне ў тэматычнай групе «Жывёлагадоўля». Прызначэнне і роля свойскіх жывёл рознага ўзросту ў жыцці сялян адлюстроўваецца ў адпаведных найменнях: гадаві́к, выпусто́к ‘аднагадовае цяля’, падцёлак ‘бычок-перазімак’, сысу́н ‘жарабя да года’, жэрэбу́к ‘ажнагадовае жарабя’, стрыгу́н ‘жарабя, якому другі год’, трацця́к ‘жарабя, якому трэці год’, ялаві́ца ‘карова, якая не мае прыплоду’, друга́к ‘карова, якая ацялілася другі раз’.

Акрамя земляробства і жывёлагадоўлі сельскае насельніцтва займаецца паляваннем, рыбацтвам, рознымі рамёствамі і промысламі, што зафіксавана ў тэматычнай групе «Народныя рамёствы і промыслы». Асабліва шырока ў гэтай групе прадстаўлены назвы, звязаныя з паляўніцтвам і рыбацтвам: се́жа ‘сетка, якой перагароджваюць раку’, балта́к ‘прылада, каб заганяць рыбу’, ге́гні ‘сеткавая прылада’, лама́нка ‘паляўнічая стрэльба’, палучо́к ‘назва правага ствала двустволкі’, мано́к ‘кліч, выгук, якім у час палявання падклікаюць звяроў’ і інш.

Дастаткова вялікую групу складаюць назвы флоры і фауны: бугаі́ ‘буякі’, румя́нка ‘рамонак’, раго́жнік ‘явар’, раза́к ‘асака’, смяртэ́льнік ‘незабудка’, пазёмкі ‘суніцы’, Андрэ́йка ‘божая кароўка’, швэ́йка ‘страказа’, ге́рба ‘вуж’, зык ‘авадзень’, яску́лка ‘ластаўка’.

Вонкаваму свету сялян можна супрацьставіць хатні побыт, які багаты разнастайнымі вырабамі, рэчамі, прадметамі, стравамі, што адлюстроўваецца ў адпаведнай тэматычнай групе «Прадметы хатняга побыту». Яна ўключае наступныя назвы:

· хатняга начыння і посуду: дубо́вачка ‘дубовая кадушка’, дра́чка ‘тарка’, я́сік ‘маленькая падушка’, сто́лак ‘маленькая лавачка’, сто́ўбчык ‘драўляная сальніца’ і інш.;
· ежы і пітва: верх ‘смятана’, хруле́ ‘клёцкі з бульбы’, крывя́нка ‘запечаная ў кішках кроў’, дра́нка ‘бабка’, звар ‘кампот’, кулашэ́шка ‘яечня’ і інш.;
· адзення і абутку: цю́ні ‘тапкі’, ката́нкі ‘валёнкі’, барлячы́ ‘чаравікі’, вуша́тая ша́пка ‘вушанка’, ясёнка ‘дэміпаліто’ і інш.;
· свят і звычаяў: ула́зіны ‘наваселле’, даве́дкі ‘адведзіны’, мёртвая ра́дуніца ‘памінанне продкаў’, змо́віны ‘гулянне ў родзічаў па чарзе перад вяселлем’, зако́скі ‘пачатак касьбы’ і інш.
Разнастайныя віды хатняга начыння знаходзіліся ў адпаведных пабудовах (або двары пры іх), якія ў сваю чаргу мелі рознае прызначэнне і разам са сваімі састаўнымі часткамі фіксаваліся ў пэўных назвах, што ўтварылі асобную тэматычную групу «Пабудовы і іх часткі». Напрыклад, назвы жылых пабудоў: глінабі́тка ‘жылое памяшканне, сцены якога зроблены з гліны’, мур, све́тлы пако́й ‘лепшы пакой у хаце’, трысце́ннік ‘прыбудова да хаты’; назвы гаспадарчых пабудоў:  ару́д ‘засек у свірне для збожжа’, прысвіро́нак ‘прыбудова да свірна’, прыгрэ́бка ‘пограб’, варыўня́ ‘пабудова для захавання гародніны’і інш.

Апроч згаданых найменняў, прадметаў і з’яў, прадстаўленых назоўнікамі, у розныя тэматычныя групы могуць аб’ядноўвацца і словы іншых часцін мовы. Напрыклад, гаворкам вядома група прыслоўяў з агульным значэннем часу: учара́сь, пале́ту, павясне́, но́чай, сёлета, нагдо́ечы ‘днямі’, не́калісь ‘даўно’, кадзе́ ‘нядаўна’ і інш. Шматлікую групу складаюць таксама прыметнікі, якія адносяцца да характарыстыкі чалавека, даюць уяўленне пра яго знешні выгляд, розум, душэўныя якасці, рысы характару: пага́ны ‘дрэнны’, белазо́ры ‘светлавокі’, грыба́ты ‘губаты’, даго́длівы ‘спагадлівы’, тала́нны ‘здольны’ і інш. Вядомы таксама дыялектныя словы, якія абазначаюць абавязковыя віды сельскагаспадарчых прац: скаро́дзіць ‘баранаваць’, падбіва́ць ‘асыпаць бульбу’, сенава́ць ‘нарыхтоўваць сена’, шчыня́ць ‘пластаваць сена’ і інш. Дзеясловы маўлення прадстаўлены ва ўсіх гаворках. Яны могуць абазначаць сам працэс гаварэння: бала́каць, ба́яць, гамані́ць, гу́тарыць; характарызаваць тэмп мовы, манеру гаварыць, фізіялагічныя асаблівасці гэтага працэсу: верашча́ць, гугня́віць, гундо́сіць, лапата́ць, мармата́ць, тараба́ніць; адлюстроўваць змест маўлення, яго накіраванасць: ля́паць, чаўпсці́, чмуці́ць і інш. 
Размеркаванне дыялектнай лексікі па іерархічных прадметных тэмах стала пільнай і актуальнай патрэбай для беларускіх навукоўцаў. У 5-томным «Лексічным атласе беларускіх народных гаворак» (Мінск, 1993-1998) уся дыялектная лексіка падзяляецца на чатыры вялікія тэмы: І – раслінны і жывёльны свет; ІІ – сельская гаспадарка; ІІІ – чалавек; ІV – побыт вясковых людзей. У межах выдзеленых тэм разам падаюцца словы розных часцін мовы, якія маюць дачыненне да значэнняў ключавых кампанентаў кожнай тэмы. У сваю чаргу, у межах пералічаных вялікіх тэм вылучаюцца больш дробныя падтэмы, якія ўключаюць у свой склад розныя найменні семантычна еднасных рэалій. 

Лексічныя групоўкі дыялектнай лексікі могуць будавацца з аднародных адзінак, якія ўтвараюць розныя па колькаснаму складу тэматычныя спісы, або рады слоў (параўн. найменні грыбоў: дабра́к  ‘баравік’, чырво́нік  ‘падасінавік’, казя́к  ‘абабак’, лупе́нік  ‘казляк’ і да т. п.; дрэў тыпу ялу́шка, ёдла ‘ель’,  а́ла  ‘бяроза’, о́са  ‘асіна’  і інш.), а таксама з неаднародных адзінак, што звязаны паміж сабой рознымі па характары  семантычнымі адносінамі (сінанімічнымі, антанімічнымі, гіпоніма-гіперанімічнымі і інш.). Напрыклад, беларускія народныя тэрміны ткацтва складаюцца з лексічных падгруп, што арганізуюцца ў межах адной тэмы іерархічнымі сувязямі (параўн. назвы ткацкіх прылад тыпу варшта́т, но́жны і інш., назвы частак ткацкіх прылад тыпу набі́ліцы, панажы́ і інш., дзе апошнія найменні іерархічна падпарадкоўваюцца папярэднім). 

Тэматычныя групоўкі дыялектнай лексікі могуць быць закрытымі,      г. зн. абмежаванымі ў сваім колькасным складзе, які звычайна вычарпальна прадстаўлены пэўнымі лексічнымі адзінкамі (параўн.: тэрміны роднасці і сваяцтва, адзінкі вымярэння, найменні свойскіх жывёл, садовых дрэў і інш.), і адкрытымі, г. зн. такімі, што могуць папаўняцца новымі словамі найперш у залежнасці ад змен навакольнай сацыяльнай рэчаіснасці, ад з’яўлення новых рэалій (параўн.: найменні прылад працы, хатняга начыння, грамадскіх паняццяў і інш.).

Як правіла, кожная семантычныя групоўка дыялектнай лексікі мае сваё ядро, якое складаецца з самых ужывальных слоў пэўнай тэмы, што абазначаюць важнейшыя паняцці для вяскоўцаў, і сваю перыферыю, куды ўваходзяць лексічныя адзінкі, звязаныя або сінанімічнымі і варыянтнымі адносінамі з ядзернымі словамі, або з адносна рэдкімі рэаліямі ў жыцці носьбітаў той ці іншай гаворкі (найменні ў галіне асобных вясковых прафесій, дэтальныя абазначэнні частак рэалій у канкрэтнай сферы дзейнасці і інш.). Так, ядро тэматычнай групы, суадноснай з найменнямі дрэў, складаюць словы, што абазначаюць самыя распаўсюджаныя іх віды на Беларусі (асі́на, бяро́за, е́лка, сасна́, дуб, лі́па і інш.), якія амаль цалкам супадаюць са словамі літаратурнай мовы, а найменні рэдкіх дрэў (тыпу амяла́, ільм і інш.), а таксама варыянты ўжывальных лексем (параўн.: о́сіка, смо́ліна, альшэ́віна, габ і інш.) складаюць перыферыю зазначанай тэмы. 

Жорсткіх, выразна акрэсленых межаў паміж многімі відамі тэматычных груповак дыялектнай лексікі не існуе. Дробныя тэматычныя групы слоў звычайна аб’ядноўваюцца ва ўсё больш буйныя (параўн.: назвы дэталяў ткацкага станка ўваходзяць у тэму разнастайных найменняў самаго ткацкага станка, апошнія – у тэму найменняў прылад працы,  якія ў сваю чаргу ўключаюцца ў тэму назваў артэфактаў, або ўсіх рукатворных прадметаў і г. д.), а таксама звязваюцца з іншымі тэмамі па сумежнасці, па падабенству, па кантрасту (супрацьстаўленню), па тоеснасці функцый ці прызначэнню, па асацыяцыях і інш. 

Пэўнае дыялектнае слова можа адначасова ўключацца ў розныя тэматычныя групы. Напрыклад, слова бык уваходзіць у склад найменняў свойскіх жывёл, у тэмы сельскагаспадарчай працы, вясковага транспарту, прадуктаў харчавання і інш.

Да пытання 5.

ВАРЫЯНТНАСЦЬ І СІНАНІМІЯ Ў ГАВОРКАХ 

Варыянтнасць

Слова ўяўляе сабой двухпланавую адзінку, якая складаецца з плана зместу (значэнне) і плана выражэння (матэрыяльная абалонка) і можа вар’іравацца ў абодвух гэтых планах.

Вынікам вар’іравання слова ў плане выражэння з’яўляюцца фанетычныя, граматычныя, словаўтваральныя варыянты. Вынікам вар’іравання ў плане зместу – лексіка-семантычныя варыянты, наяўнасць якіх прыводзіць да мнагазначнасці слова.

Варыянты слоў сустракаюцца ў адной гаворцы або ў адной лексічнай сістэме (аднадыялектныя варыянты), а таксама ў розных гаворках (міждыялектныя варыянты).

З пункту гледжання суадносін лексікі дыялекту з лексікай асноўных форм нацыянальнай мовы варыянты могуць быць літаратурнымі (дзіця́ – дзіцё, аніко́лі – ніко́лі, ржа – іржа́ і інш.), прастамоўнымі і дыялектнымі (каршэ́нь – каршэ́ль ‘карак’, даўнава́та – дуўнува́та і інш.), літаратурнымі і дыялектнымі (це́шча – чэ́шча, люстэ́рка – люстэ́рак, жняя́ – жне́йка і інш.), дыялектнымі (арэ́йнік – ары́пнік ‘аер’, жа́бур – жа́бернік – жабурэ́йка ‘раска’ і інш.).

Па колькасці адзінак, якія ўваходзяць у варыянтны рад, выдзяляюцца двухслоўныя (але́шына – альшэ́віна, раба́я – ра́бая) і шматслоўныя варыянты (авадзе́нь – абадзе́нь – авадзён – абадзён – овадзе́нь – вадзе́нь – вадні́ – ава́д – о́вад – вад – водзі́нь і інш.).

Разгледзім асаблівасці праяўлення варыянтнасці ў дыялектнай мове на матэрыяле дыялектнай лексікі ткацтва. 

Фанетычныя варыянты ўяўляюць сабой вынік вар’іравання гукавой абалонкі слова, які не закранае яго марфалагічнай структуры і значэння. Да фанетычных варыянтаў адносяцца словы, якія адрозніваюцца адзін ад аднаго толькі нязначнымі асаблівасцямі ў агаласоўцы ці гукавым складзе: крухма́л – крахма́л, вясна́ – вісна́, радня́ – рыдня́ і інш. Сярод фанетычных варыянтаў вылучаецца дзве групы:

а) сегментныя або ўласна фанетычныя варыянты, якія адрозніваюцца асобнымі гукамі ў слове: блізна́ – блюзна́ ‘брак у палатне’, ла́дка – ла́тка ‘пучок сухога лёну, канапель, вынесены з сушні ў адзін прыём для апрацоўкі’, по́вяс – по́яс ‘вузкі тканы шнурочак, якім падпяразваюць адзежу на таліі;

б) суперсегментныя або акцэнтныя варыянты, якія адрозніваюцца месцам націску ў слове: гу́біца – губі́ца ‘адзінка вымярэння тканіны ў даўжыню’, кру́тая – крута́я ‘моцна скручаная нітка ў час прадзення’, льня́ны – льняны́ ‘выраблены з валакна лёну’ і інш.

Утварэнне сегментных фанетычных варыянтаў звязана часцей за ўсё з чаргаваннем гукаў, знікненнем або ўстаўкай асобных гукаў у слове. Так, адзначаюцца варыянты слоў з менай галосных у аснове (губа́ – гіба́ ‘адзінка вымярэння асновы ў даўжыню’, мотові́ло – мотовы́ло ‘прылада для размотвання маткоў пражы’, му́чка – мы́чка ‘скрутак чыстага канаплянага валакна’ і інш.); з менай зычных у аснове (по́так – по́дак ‘прылада для навівання цэвак’, ручні́к – рушні́к, тэ́рныца – тэ́рлыца ‘прылада для апрацоўкі лёну’, часо́йка – чашо́йка ‘слой нітак на клубку’ і інш.), з наяўнасцю/адсутнасцю галосных фанем у сярэдзіне слова (вэртэно́ – вэрэтэно́ ‘прылада прадзення, на якую навіваецца нітка’, свой – суво́й ‘скрутак даматканага палатна’, трэпло́ – трэпа́ло ‘прылада для трапання валакна’); з наяўнасцю/адсутнасцю зычных фанем у сярэдзіне слова (костры́ца – койстры́ца ‘адходы, якія атрымліваюцца пры мяцці і трапанні лёну, канапель’, клу́чык – клу́тчык ‘пруток у чаўнаку, на які насаджваецца цэўка’, мя́лка – мня́лка ‘прылада для апрацоўкі лёну’); з наяўнасцю/адсутнасцю фанем у пачатку слова (льні́шчэ – ільні́шчэ ‘поле, з якога сабралі лён’, ні́шчэ – дні́шчэ ‘частка пралкі, дзе сядзіць праха’, о́чка – во́чка ‘дадатковая пяцелька ў ніце’).

Суперсегментныя варыянты могуць быць звязаны з менай націску паміж складамі (пру́гі – пругі́ ‘прыстасаванне для замацавання тканіны ў працэсе ткання’, ко́лесо – колесо́ ‘частка калаўрота, якая перадае рух ад падножкі да шпулькі’, велі́чок – велічо́к ‘сорт лёну з доўгім гладкім сцяблом’) і з менай націску паміж марфемамі (жы́ва – жыва́ ‘слаба выпрадзеная нітка’, отрі́паны – отріпа́ны  ‘апрацаваны трапаннем лён’, не́допрадок – недопра́док ‘недапрадзеная частка кудзелі’, міну́ха – мінуха́ ‘памылка пры накідванні асновы ў бёрда’, па́часаваць – пачасава́ць ‘часаць валакно другі, трэці раз на шчотках’ і інш.).

Фанетычная варыянтнасць у гаворках характарызуецца высокай прадуктыўнасцю і шырокай распаўсюджанасцю. Узнікненню і функцыянаванню шматлікіх фанетычных варыянтаў слова ў гаворках садзейнічаюць такія фактары, як вусная форма бытавання дыялекту, адсутнасць пісьмова замацаваных форм, уздзеянне суседніх моўных сістэм і літаратурнай мовы, здольнасць да шматлікіх новаўтварэнняў, лексікалізацыя фанетычных з’яў.

Граматычныя варыянты слова ўзнікаюць, па-першае, у выніку відазмяненняў яго значымых частак, напрыклад, канчаткаў, што прыводзіць да адрозненняў слоў у родзе або ліку, і, па-другое, пры змене афіксальных фармантаў. Адпаведна граматычныя варыянты падзяляюцца на два тыпы: марфалагічныя і формаўтваральныя (або словаўтваральныя).
Марфалагічныя варыянты слова складаюць тоесныя па значэнні лексічныя адзінкі, якія маюць адрозненні ў плане граматычных катэгорый. Яны дзеляцца на дзве асноўныя групы:

а) з адрозненнямі ў родзе: валю́ш – валю́ша ‘майстэрня, у якой валяць сукно, шэрсць’, зіў – зі́ва ‘прастора паміж двума слаямі асновы ў кроснах, дзе праходзіць чаўнок’, шруб – шру́ба ‘вінт для рэгулявання калаўрота’; качэ́ло – качэ́ла ‘прыстасаванне для качання палатна’, паку́лле – паку́ль ‘адыходы трапання валакна’, па́смо – па́сма ‘мера палатна ў шырыню’ і інш.; 

б) з адрозненнямі ў ліку: качо́лка – качо́лкі ‘частка калаўрота, на якую наматваецца выпрадзеная нітка’, набы́ліца – набы́ліцы ‘рухомая частка станка, у якую ўстаўляецца бёрда’, підкі́дь – пыдкі́ды ‘брак у палатне, калі ніткі асновы ідуць паверх, не пераплятаючыся з утком’ і інш.

Словаўтваральныя варыянты слова – гэта такія аднакарэнныя адзінкі, якія пры тоеснасці значэння адрозніваюцца афіксамі. У залежнасці ад таго, за кошт якіх афіксаў ажыццяўляецца вар’іраванне, выдзяляюцца дзве групы варыянтаў:

а) варыянты, якія адрозніваюцца прэфіксамі: адзе́жнік – надзе́жнік ‘абрус, якім накрываюць дзяжу’, звя́зок – сувя́зок ‘звязанае апрацаванае валакно для захоўвання’, по́пріткі – су́пріткі ‘сходка дзяўчат увечары для сумеснай працы’, матаві́ла – размытаві́ла ‘прылада для размотвання маткоў’, шчо́ка – пашчо́ка ‘верхняя і ніжняя частка набілак’ і інш.;

б) варыянты, якія адрозніваюцца суфіксамі: льны́шчэ – льны́ско ‘частка прасніцы, да якой прымацоўваецца валакно’, су́шня – сушы́лка ‘памяшканне для дасушвання лёну’, вір – вірок ‘прылада для звівання нітак у клубкі’, свой – сво́йчык ‘згортак даматканага палатна’, сноп – снопо́к ‘пук лёну ў час уборкі’ і інш.

Па выражаным значэнні сярод словаўтваральных варыянтаў адрозніваюцца нейтральныя – нейтральныя (набі́лкі – набі́ліцы, пянько́вішча – пяньку́чышча ), нейтральныя – памяншальныя (тка́ля – тка́лночка, ло́каць – ло́кцік), памяншальныя – памяншальныя (бэрэжо́к – бэрэ́жчык, коло́шка – коло́шэнька, кіёк – кіёчок).

Словаўтваральная варыянтнасць у гаворках – з’ява вельмі прадуктыўная і пашыраная. Асноўныя прычыны яе ў тым, што выбар словаўтваральных афіксаў у гаворках даволі вялікі. У гаворках часта бытуюць невядомыя літаратурнай мове або непрадуктыўныя ў ёй афіксы, напрыклад, суфіксы -в-, -ів- (-ыв-), -ішч (-ышч), -ав-, -дл-, -ух- і інш.: пра́дзіва, сце́лішча, альня́нішча, матаві́дла, папраду́ха. Акрамя таго, гаворкі даволі лёгка засвойваюць з літаратурнай мовы або суседніх гаворак словы, тоесныя па значэнні з ужо існуючымі, але ў іншым афіксальным афармленні.

Сінанімія 

У лексіцы беларускіх народных гаворак адзначаецца багацце і разнастайнасць сінанімікі.  Словы ў межах адной  граматычнай катэгорыі, блізкія або тоесныя па значэнні і розныя па форме называюцца сінонімамі: прыма́к – прыту́ла  ‘муж, што жыве ў сям’і жонкі’, забо́р – плот – шчаке́т – тын – частако́л з агульным значэннем ‘агароджа’  і інш.

Сінонімы ў дыялектнай мове ўтвараюць неаднолькавыя па свайму колькаснаму складу сінанімічныя рады і розныя па сваім значэнні тыпы. 

Сінанімічны рад, які складаецца з двух слоў – просты: ду́я – заве́я, ле́я – залі́ва ‘дождж’, барвя́к – дабра́к ‘баравік’, яе́ – е́йны і інш.

Сінанімічны рад, які складаецца з трох і больш слоў, называецца складаным: радня́ – свае́ – сваякі́ – сраство́ – радзі́на – род – прыро́да; дро́бязь – драбната́ – мальга́ – мало́та – мелката́. А, напрыклад, у гаворках Мсціслаўшчыны сінанімічны рад з дамінантай змары́цца ўключае ў сябе 59 слоў: аслабе́ць – абяссі́лець – зняду́жаць – змагчы́ся – стамі́цца – падупа́сці – змары́цца – зверадзі́цца – падарва́цца – прыста́ць – падбі́цца – зацяга́цца – здаць – стра́ціць сі́лу і г. д.  

Па тыпах значэнняў сярод сінонімаў выдзяляюцца: абсалютныя, семантычныя і стылістычныя сінонімы.

Асбсалютныя сінонімы або дублеты – гэта лексічныя адзінкі, якія поўнасцю супадаюць па значэнні і сферы ўжывання. Такімі адзінкамі могуць быць  дыялектнае і літаратурнае слова: маладзён – жані́х, кацёлка – слане́чнік, параду́хі – вячо́ркі, радзі́на – сваякі́ і інш.; дыялектныя словы: фы́бра – шу́ня ‘хвароба малярыя’, казьмяро́ўка – кашля́рка ‘кашміровая хустка’, граве́йка – жвіро́ўка ‘дарога, пасыпаная гравіем’.

Спецыфіка дыялектнай сінаніміі заключаецца ў тым, што тут часцей, чым у літаратурнай мове, адзначаюцца менавіта абсалютныя сінонімы, што забяспечваецца найперш найменнямі адной рэаліі ў розных гаворках. 

Семантычныя (адносныя, ідэаграфічныя) сінонімы адрозніваюцца адценнямі значэння: выціра́льнік ‘ручнік для рук’ – трапка́чык ‘ручнік для посуду’, ле́я ‘моцны дождж’ – мрока ‘імжысты дождж’ і інш. Як і ў літаратурнай мове, яны адлюстроўваюць найтанчэйшыя сэнсавыя адрозненні і служаць сродкам дэталізацыі той ці іншай з’явы рэчаіснасці. Прызначэнне такіх сінонімаў заключаецца ў тым, што яны дыферэнцыруюць назвы з’яў рэчаіснасці, дэталёва характарызуюць іх змест. 

Стылістычныя сінонімы ўключаюць у сябе тоесныя па значэнні дыялектныя словы, якія адрозніваюцца эмацыянальна-экспрэсіўнай афарбоўкай (іранічнай, жартоўнай, пачуццёвай, ацэначнай і інш.). Дадзены тып сінонімаў узнікае шляхам пераносу найменняў  адных прадметаў, з’яў і іх уласцівасцей на іншыя прадметы, з’явы і ўласцівасці: гавары́ць – глуздзі́ць – вярзці́ – блэ́ндаць – гундо́сіць – майна́чыць – мало́ць – ля́паць; балбату́н – трапло́ – пуста́я малата́рня; лайтру́га – за́валень – пасяле́нь  ‘гультай’; рабо́цько – рука́ты ‘працавіты чалавек’.

Ужываюцца ў гаворках і семантыка-стылістычныя сінонімы, якія адрозніваюцца і адценнямі значэння і стылістычнай афарбоўкай: іці́ць ‘рухацца ў адным напрамку, пераступаючы нагамі; ісці’ – шага́ць ‘ісці цвёрда і бадзёра, з гордым выглядам чаканячы крок’ – клы́паць ‘ісці павольна, часам кульгаючы’ – каці́ць ‘ісці шпарка, бадзёра’. 

 Сінонімы шырока ўжываюцца ў народнай тэрміналогіі (народная медыцына, рамёствы, промыслы): шчыт – лабя́к ‘франтон у хаце’, рыно́к – аке́нца ‘адтуліна, праз якую выграбаюць муку’, ляжня́к – по́днік ‘ніжні камень у жорнах’ і інш. І гэта цалкам абгрунтавана, бо народная тэрміналогія складалася на працягу доўгага часу, у адрозненне ад навуковых тэрмінасістэм, якія ў большасці сваёй свядома і мэтанакіравана складаюцца спецыялістамі і таму маюць мінімум сінонімаў. 

З пункту гледжання крыніцы паходжання сінонімы падзяляюцца на гамагенныя (аднаго паходжання ці аднадыялектныя) і гетэрагенныя (рознага паходжання або рознадыялектныя) сінонімы. 

Паводле суадносін кампанентаў сінанімічных пар і радоў дыялектнай лексікі з лексікай іншых разнавіднасцей нацыянальнай мовы, выдзяляюцца кампаненты агульнародныя (бая́цца – дрыжа́ць – калаці́цца ‘адчуваць страх’, сасна́ – хво́я і інш.), прастамоўныя (з’е́хаць – дайсці́ ‘рабіцца худым’, ля́паць – зы́ркаць ‘глядзець’, плёскацца – хлю́пацца ‘плюхацца ў вадзе’) і ўласнадыялектныя (рыжкі́ – мало́чнік ‘грыб ваўнянка’, пе́ля – пролу́бка ‘палонка’, канаплю́к – шво́раб ‘верабей’ і інш.

Найбольш пашыраным відам лексічнай сінанімікі з’яўляюцца змешаныя рады, якія ўключаюць у сябе агульнанародныя і дыялектныя словы або дыялектныя і прастамоўныя. 

На лексічным матэрыяле беларускіх гаворак сярод сінонімаў можна вылучыць словы з адрозненнямі знешняй формы і словы з адрозненнямі ўнутранай формы. 

У сваю чаргу знешнія формы чляняцца на граматычныя і неграматычныя. 

Граматычную дыферэнцыяцыю можна ажыццяўляць у межах слоў, якія адносяцца да адной і той жа часціны мовы. Так, сярод сінонімаў-назоўнікаў адрозніваюцца словы, у якіх не супадаюць формы ліку (капры́з – гімо́ры, пыл – ду́лькі ‘адыходы пры часанні лёну’) і словы, у якіх не супадаюць формы роду (коўдра – адзія́ла, сло́ік – ба́нка, акно́ – лято́к ‘адтуліна ў вуллі’).

З улікам знешніх неграматычных адрозненняў дыялектныя сінонімы ўтвараюць дзве групы. У першай з іх двухкаранёвыя словы сінанімізуюцца з аднакаранёвымі (самапра́дка – калаўро́т, сівагра́к – кра́ска ‘сіваваронка’), а ў другой – неаднаслоўныя формы ўступаюць у сінанімічныя адносіны з аднаслоўнымі (кі́слае малако́ – сыраква́ша, старцавы́ корань – маці́ца ‘галоўны корань дрэва’).

З улікам унутранай формы адрозніваюцца два тыпы сінонімаў. Да першага тыпы адносяцца словы, якія называюць прадметы па якой-небудзь прымеце, інакш кажучы, словы матываваныя. Гэта могуць быць сінанімічныя словы з рознымі прыметамі матывацыі (бараўні́к – дзівасі́л, дра́нікі – картафля́нікі, дурні́цы – п’яні́цы – галубі́цы), і словы, якія супрацьстаўляюцца адзнакай наяўнасці/адсутнасці прыметы матывацыі (насто́льнік – сурвэ́та, кру́пнік – гру́ца, скаку́н – блыха́). 

Другі від унутранай формы адзначаецца ў сінанімічных словах з пераносным значэннем. У гэтым выпадку трэба адрозніваць словы, пераносныя значэнні якіх не супадаюць (бо́гаўка – со́нейка ‘божая кароўка’, ба́бка – лядні́к  ‘падбярозавік’, ку́бачак – жаўцю́шка ‘сыраежка’) і сінонімы з наяўнасцю/адсутнасцю пераносных значэнняў (казакі́ – гмозь ‘агульная назва маленькіх жукоў’, ве́ка – кры́шка ‘крышка куфра’, язы́к – бі́ла ‘частка мялкі’.

 Да пытання 6.

МАТЫВАВАНАСЦЬ ДЫЯЛЕКТНАЙ ЛЕКСІКІ

У многіх словах у аснову намінацыі кладзецца матываваная прымета, у выніку чаго план выражэння і план зместу слова арганічна звязваюцца ў адно цэлае. Так, назва птушкі снягу́р матывавана прыметай ‘снег’, матываванымі з’яўляюцца і найменні замяту́ха ‘снежная бура’, ле́тнічак ‘лёгкі пінжак’, хадні́к ‘палавік’, блі́скаўка ‘маланка’ і інш.

Прадмет ці з’ява па сутнасці маюць патэнцыяльна незлічоную колькасць матывацыйных прымет, але адносна нязначная іх частка выдзяляецца чалавекам як аснова для намінацый. Як правіла, найперш выкарыстоўваюцца знешнія, відавочныя прыметы рэаліі (колер, памер, абрысы) або такія прыметы, якія выконваюць важную для чалавека функцыю, вылучаюць прадмет ці з’яву сярод іншых, маюць пэўную сацыяльную значнасць.

Занатаваная ў найменні прымета сведчыць пра тое, што ў слове захавана ўнутраная форма: уціра́льнік ‘ручнік’, крывя́нка ‘запечаная ў кішках кроў; крывяная каўбаса’, дры́жка ‘халадзец’, зара́нка ‘птушка-малінаўка з чырвонай грудкай’, верасаві́к ‘баравік, які расце ў верасе’. Матывацыя садзейнічае арганізацыі і захаванню вербальных знакаў у памяці, паколькі тым ці іншым спосабам упарадкоўвае іх. Відаць, менавіта гэтым можа быць растлумачана распаўсюджанасць у гаворках матываваных найменняў.  

Вылучаюцца розныя тыпы матывацыі беларускіх найменняў. Адрозніваюць знешнюю і ўнутраную матывацыю.
Знешняя матывацыя мае некалькі разнавіднасцяў. Пераважная большасць незапазычаных, уласна беларускіх лексем, і ў прыватнасці дыялектных, захоўвае сваю матывацыю, або прыкмету, якая зыходна выкарыстана для наймення адпаведнай знешняй рэаліі. І калі адносна невялікая колькасць самых старажытных беларускіх слоў тыпу вада́, рука́, снег, брат і да т. п. страцілі сваю матываванасць, то ўсе вытворныя словы захоўваюць яе праз суадносіны з невытворнымі апелятывамі. Напрыклад, нематываванае слова снег матывуе шэраг вытворных беларускіх лексем сне́жань, снягі́р, снегаві́к, сне́жны, сне́жаньскі, засне́жыць, снягу́рка і г. д. У флектыўных мовах, да якіх належыць і беларуская, практычна ўсе вытворныя найменні матывуюцца дэрывацыйным, або словаўтваральным спосабам, які служыць першым і самым прадуктыўным тыпам матывацыі беларускіх лексем. Гэты тып матывацыі з’яўляецца ўнутрыслоўным, таму што афіксы, якімі звязваецца вытворнае слова з невытворным, знаходзяцца ў межах адпаведнай лексічнай адзінкі. Пры такім тыпе матывацыі ўнутраная форма выводзіцца дэрывацыйным шляхам. Так, значэнне групы слоў льняны́, альняні́на, ляно́к, ільня́нішча матываванае зыходным словам лён, ад асновы якога яны ўтвораны; група слоў павуко́вы, павуці́на, павуці́нне, павуці́нка, павуці́навы, павуццё, павучы́нне матываваная словам паву́к і г. д. 

У фармальных аб’яднаннях лексем унутры кожнага словаўтваральнага гнязда праглядаюцца разнастайныя прадметныя сувязі: прадмет – асоба (чо́бат – чабата́р, аўчы́на – аўчы́ннік), асоба – дзеянне асобы (ку́хар – куха́рыць, це́сля – цясля́рыць), асоба – занятак, рамяство (пчальні́к – пчаля́рства, тка́ля – тка́цтва), прадмет – прымета прадмета (вало́шка – вало́шкавы, бура́к – бурачко́вы), роднасныя сувязі (мыша́ – мышанё, важы́ха – важаня́), прасторавыя сувязі (вакно́ – падвако́ннік, сцяна́ – прасце́нак), дзеянне – вынік (дзе́йкаць ‘пускаць чуткі’ – дзе́йка ‘чутка, пагалоска’), мужчынскі – жаночы пол (ткач – тка́ля, наймі́т – наймі́тка), прадмет – ёмішча для прадмета (соль – сальні́ца, варэ́нне – варэ́нніца), цэлае – частка (сало́мка – сало́міна, галлё – галі́на), дзеянне – носьбіт дзеяння (пяя́ць – пяву́ння, касі́ць – касе́ц), прымета – носьбіт прыметы (саса́ць – сасу́н), прадмет – прадметы (зо́рка – сузо́р’е), род – від (гук – пры́гук).

Матывавальная прымета можа быць стрыжнёвым кампанентам значэння слова (краснагало́вік, кажамя́ка, куро́вадка), знаходзіцца на перыферыі значэння (дзярвя́нікі ‘туфлі на платформе’, каро́ўнік ‘збанок для малака’) або ўжо не мець нічога агульнага са значэннем слова (напрыклад, прозвішчы Кажаду́б, Сталяро́ў, Кале́снік, Стэ́льмах, як правіла, не адпавядаюць прафесіі іх носьбітаў).      
Другім яркім унутрыслоўным тыпам матывацыі служаць гукаперайманні, якія ўтвараюць адпаведны клас невытворных слоў, напрыклад, выклічнікаў, а затым на іх аснове з’яўляецца мноства матываваных слоў розных часцін мовы (параўн.: гаў-гаў, га́ўкаць, га́ўкала, бух-бух, бу́хаць, вы́бух, выбухо́вы і г. д.). Намінацыі такога тыпу ўтвараюцца шляхам пераймання прыроднага гучання абазначанага імі прадмета (зык ‘гізаванне’, кігі́чка ‘каня, кнігаўка’, куку́лечка ‘зязюля’, бу́хала ‘бугай, балотная птушка сямейства чапляў’ і інш.).

Для любой жывой мовы характэрнай з’яўляецца такая ўласцівасць, як збыткоўнасць, што служыць не толькі для надзейнасці перадачы вербальнай інфармацыі, але і для захавання найболыш істотных рыс мовы і яе адзінак, у прыватнасці дадатковай матывацыі, якая забяспечваецца звышслоўнымі сінтаксічнымі сродкамі і семантычнымі асаблівасцямі шырока ўжывальных лексем: праз параўнанне з імі тых слоў, семантычную адметнасць (матывацыю) якіх неабходна вылучыць у маўленні (тэксце). У якасці сінтаксічных сродкаў выступаюць злучнікі як, бы́ццам, што, як бы і г. д., а таксама бяззлучнікавыя параўнанні ў форме імянного выказніка ці ў форме творнага склону імені. У словах, што выкарыстоўваюцца ў якасці параўнанняў для матывацыі іншай лексемы, асноўнае значэнне, яго галоўная семантычная прымета, з’яўляецца відавочнай, чым і забяспечваецца эксплікацыя гэтай жа прыкметы ў той лексемы, якая супастаўляецца з ёй (параўн.: страла́ — ‘роўнасць, хуткасць’; мала́нка – ‘імгненнасць, яркасць’; раса́ – ‘свежасць, чысціня’; ка́мень, жале́за – ‘цвёрдасць’; крыні́ца – ‘чысціня, празрыстасць’ і г. д.). Такая якасць, выкрытая праз параўнанне ў іншым слове, робіць яго ў большасці выпадкаў другасна матываваным, бо на зыходную ўнутрыслоўную матывацыю накладваецца дадатковая матывацыя, каб зрабіць гэта слова больш выразным і вобразным. Так, матываванае слова мало́дка (зыходная семантычная прымета ‘маладая’) у выразе малодка як белая лябёдка набывае праз параўнанне з дапамогай злучніка як і лексем з відавочнай семантыкай белая і лябёдка прыкмету чысціні ‘белая’ і прыгажосці ‘лябёдка’. Падобныя ж прыкметы, выражаныя звышслоўнымі формамі, праяўляюцца ў зыходным слове параўнальнымі зваротамі, што рэалізуецца творным склонам імені (параўн.: лес выступае чорнаю пілою і г. д.), а таксама формай імянного выказніка (параўн.: вочы Ганны – дзве зоркі, броўкі – выгібы крыла, грудкі – дзве блізніцы-горкі і г. д.).
Адпаведна вышэйсказанаму, трэцім тыпам матывацыі беларускіх найменняў служаць звышслоўныя параўнальныя звароты, відавочная семантычная рыса якіх пераносіцца на слова, дзе гэта рыса з'яўляецца менш відавочнай, але тым не менш наяўнай, што і праяўляецца праз зазначаныя сінтаксічныя і лексічныя сродкі.

Унутраная матывацыя засноўваецца на пераносным значэнні ўжо наяўных слоў. Пры такім тыпе матывацыі дадатковая, але ўжо фармальна не выражаная матываванасць зыходнай лексемы выяўляецца праз разнастайныя пераносныя значэнні, або семантычныя транспазіцыі (семантычную дэрывацыю) слова, што грунтуюцца найперш на падабенстве ці сумежнасці абазначаных словам рэалій, скрытае  (фармальна не выражанае) параўнанне якіх служыць даволі актыўным спосабам выкрыцця семантычных прыкмет (у дадзеным выпадку матывацый) у адным слове праз яго суаднесенасць з іншым. Семантычныя ўласцівасці апошняга з'яўляюцца відавочнымі, зыходнымі і натуральна распаўсюджваюцца на першае слова (якое скрыта параўноўваецца). Так, пазашлюбнае дзіця ў беларускіх дыялектах матывавана называецца пераноснымі значэннямі такіх слоў, як самасе́йка, безба́цькавіч, знайдзён, падты́ннік і г. д. Падобныя семантычныя транспазіцыі ўтвараюць чацвёрты тып матывацыі беларускіх найменняў.

У залежнасці ад таго, на якой аснове адбываецца зрух значэння, адрозніваюць некалькі тыпаў унутранай матывацыі. 

1. Перанос значэння на аснове падабенства прымет адпаведных рэалій – метафара. Прыметы, на якіх базуецца значэнне, вар’іруюцца ў розных гаворках і дыялектах, таму ў розных тэрытарыяльных моўных разнавіднасцях характар метафарызацыі можа быць неаднолькавым: напрыклад, ‘пазашлюбнае дзіця’ называюць байстру́к, бенсь, багда́н, крапі́ўнік, знайдзён, самасе́йка, дзяво́цкі, падты́ннік, бязба́цькавіч, баху́р і інш., ‘змецены венік’ – дзярка́ч, драпа́ч, драч, гале́нь, гальні́к, акамёлак, карачу́н і інш. 

2. Перанос значэння па сумежнасці – метанімія. Сярод вялікай колькасці метанімічных пераносаў выдзяляюць пяць асноўных тыпаў: прасторавы (ступа́к ‘ступня’ – ‘мера даўжыні, роўная ступні’, лу́бка ‘кораб для зерня, зроблены з лубу’ – ‘мера вагі ў 16 кг’), тэмпаральны (весна́ ‘пара года’ – ‘тыдзень перад вялікім постам, калі клічуць вясну’, ава́т ‘авадзень’ – ‘летні перыяд, калі кусаюцца авадні, сляпні’), каузальны (пра́дзіва ‘дзеянне прадзення’ – ‘тое, што спрадзена’, наса́дка ‘дзеянне насаджвання чаго-небудзь на што-небудзь’ – ‘прынада для рыб, якая насаджваецца на кручок’), атрыбутыўны (уце́ха ‘радасць, задавальненне’ – ‘тое, той, што прыносіць радасць’, дурні́ца ‘бязглудзіца’ – ‘дурань’) і апелятыўны ( га́ўрык ‘уласнае імя’ – ‘ілгун’, ада́м ‘уласнае імя’ – ‘скупы чалавек’).

3. Перанос значэння часткі на цэлае – сінекдаха, напрыклад, пу́здра ‘наздра’ – ‘тоўсты чалавек’, лу́па ‘губа’ – ‘губаты чалавек’ і інш.

4. Рэзкае перабольшанне памеру, сілы, значэння і г. д. якога-небудзь прадмета, з’явы з мэтай звярнуць на гэтыя якасці асаблівую ўвагу – гіпербала. Найбольш характэрны такі тып пераносу для фальклорных твораў, у прыватнасці легенд, казак, паданняў, парэмій і г. д.: язы́к да пят, кава́ль-вярніду́б, се́мдзесят сем агнёў уба́чыў ‘іскры з вачэй пасыпаліся’, жыво́т на тры по́лкі ‘абжора’ і інш.

5. Непамернае пераўмяншэнне велічыні, сілы, якасцей, асаблівасцей якога-небудзь прадмета, з’явы, чалавека з мэтай узмацнення выразнасці, вобразнасці параўнання – літота: хаці́нка на куры́ных но́жках, з камаро́вы нос, хлапчучо́к з кулачо́к, рабі́ць за камара́ і інш.

Такім чынам, знешняя, або фармальна выражаная, матывацыя прадстаўлена дэрывацыйнымі, гукапераймальнымі і сінтаксічнымі сродкамі мовы, а ўнутраная матывацыя – семантычнымі транспазіцыямі слова, сярод якіх пераважаюць метафара і метанімія, але маюць месца і такія віды, як пашырэнне, звужэнне значэння, сінекдаха, гіпербала, літота. 

Тыпы матывацыі дыялектнага слова вельмі разнастайныя. Асабліва характэрнымі ў гэтых адносінах з’яўляюцца канкрэтныя назоўнікі з выразна вычляняемымі марфемамі. Сярод іх найбольш пашыраныя назвы, матываваныя ў беларускіх гаворках наступнымі прыметамі: 

а) прафесіянальным дзеяннем: абаро́ніц ‘адвакат’, ігра́ч ‘музыкант’, сно́вальніца ‘жанчына, якая снуе кросны’;
б) непрафесіянальным  дзеяннем: даказа́цель ‘сведка’, драма́к ‘чалавек, які многа спіць’, скаку́н ‘танцор’;

в) прадметам вырабу або аб’ектам прафесіянальнага дзеяння: гаршчо́чнік ‘ганчар’, мядні́к ‘пчаляр’, во́чнік ‘акуліст’;

г) месцам працы: дамаўні́к ‘чалавек, які даглядае хатнюю гаспадарку ў час палявых работ’, рэ́чман ‘плытагон’;

д) знешнім выглядам: галаве́нь ‘чалавек з вялікай галавой’,  злёпак ‘таўстун’, лы́сман ‘лысы’ або псіхічным станам, характарам, асаблівасцямі паводзінаў: бурку́н ‘бурклівы чалавек’, лашчо́ніц ‘падхалім’, капу́ха ‘марудлівы, нетаропкі чалавек’;

е) фізічным недахопам: бяльма́ты ‘лупаты’, клы́пша ‘кульгавы’, гарбу́ль, глу́шман, шчарбе́ль.

З фактычнага матэрыялу вынікае, што пры намінацыі асобы ў гаворках  адбываецца лагічная матывацыя, калі асоба  асэнсавана, свядома, называецца па дзеяннях, якія яна выконвае або па прадметах вырабу, і вобразная матывацыя, якая звычайна засноўваецца на характэрнай прымеце асобы. 

Даволі разнастайнымі з’яўляюцца таксама тыпы матывіроўкі канкрэтна-прадметных назваў. Напрыклад, назвы ежы могуць матывавацца наступнымі прыметамі:

а) спосабам прыгатавання: крыша́н ‘пакрышаны сухі фрукт’, таўкані́ца ‘тоўчаная бульбяная каша’, тушо́нікі ‘тушаная бульба з мясам’;

б) прадуктам, з якога прыгатавана або якім прыпраўлена ежа: бульбя́ннік ‘бульбяны блін’, крывя́нка ‘каўбаса, начыненая вантробамі з кроўю’, мядаві́к ‘пітво з мёду’;

в) спосабам прыёму стравы: памача́йка ‘страва, прыгатаваная з крухмалу, залітага тлушчам’, абмача́нка ‘прыправа з кавалачкаў сала, мяса, мукі’;

г) знешнім выглядам стравы: камы́ ‘мятая бульба, запраўленая салам’, цалкі́ ‘яечня на сале’, цалку́шка ‘бульба, звараная цэлай’;

д) смакам ежы: кі́сля ‘закваска’, кісля́к ‘сыракваша’, салёнікі ‘салёныя грыбы’.

Назвы посуду ў гаворках матываваныя:

а) змесцівам посуду: але́йніца ‘гліняная або шкляная пасудзіна для алею’, вадзя́нка ‘бочка для вады’, мякі́нніца ‘ражка для мякіны’;

б) прызначэннем посуду: пі́тачка ‘чарка’, це́рніца ‘гліняны посуд, у якім труць мак’;

в) матэрыялам, з якога зроблены або якім аздоблены посуд: бірысця́нка ‘пасудзіна з бярозавай кары’, гліня́нка ‘гліняная міска’;

г) знешняй формай: абіва́нік ‘гладыш без верху’, абі́цік ‘гліняны гаршчок з адбітым горлам’.

Назвы адзення  матывуюцца наступным чынам:

а) спосабам вырабу: бі́тка ‘вялікая суконная хустка’, перабіра́нка ‘посцілка, вытканая перабіраным спосабам’;

б) спосабам выкарыстання (нашэння): абвя́зка ‘вялікая хустка’, абкрыва́нка ‘вялікая хустка, якой абкрываюцца ў дарозе’;

в) матэрыялу, з якога зроблена адзенне: бацісто́ўка ‘хустачка з батысту’, ва́тнікі ‘ватныя штаны’;

г) знешняга выгляду адзення: галапле́чка ‘майка’, каро́тчык ‘жаночая вопратка з сукна, шыецца кароткай’;

д) месца нашэння: зашы́йнік ‘шалік’, іспо́днік ‘кальсоны’, нару́чнікі ‘манжэты’.

Такім чынам, тыпы ўнутранай формы найменняў розных лексіка-тэматычных груп дыялектных слоў у многім супадаюць. Адушаўлёныя назоўнікі (назвы асоб), як правіла, матываваныя функцыянальнай або характаралагічнай прыметай, а неадушаўлёныя назоўнікі (канкрэтна-прадметныя назвы) – спосабам іх прыгатавання, выкарыстання або рэчывам, з якога яны выраблены, прыгатаваны.

У самой назве многіх дыялектных слоў адлюстроўваюцца дыферэнцыяльныя семантычныя прыметы. Так, акрамя агульнай намінацыі яе́чня, у гаворках ужываюцца назвы, якія адлюстроўваюць: спосаб яе прыгатавання – калату́ха ‘яечня з раскалочаных яек’; знешні выгляд – цалкі́ ‘яечня на сале’; спосаб ужывання – ты́цкала ‘падкалочаная малаком і мукой яечня’. Побач з назвай бо́чка ‘драўляны посуд для засолкі гародніны’, ‘кадушка’ ў гаворках бытуюць лексемы, якія ўказваюць на яе канкрэтнае змесціва (вадзя́нка, медаўні́ца, мякі́нніца, са́льніца) на матэрыял, з якога бочка зроблена (лі́паўка).

Большасць дыялектных слоў мае матывацыю. Менавіта разнастайныя тыпы матывацыі і забяспечваюць вобразнасць, малюнкавасць, непаўторны каларыт беларускіх найменняў, на ўмелым выкарыстанні якіх грунтуецца высокае майстэрства паэтаў, пісьменнікаў, журналістаў, філолагаў, іншых карыстальнікаў беларускай мовы.

Папаўненне матываваных слоў дыялектнай мовы ідзе за кошт новаўтварэнняў: маско́ўка, расі́йка ‘руская’, пасажы́рка ‘аўтобус’.

У дыялектах сустракаюцца словы з выразнай унутранай формай, якія захавалі зыходнае старажытнае значэнне, ужо адсутнае ў літаратурнай мове: не́мец ‘нямы чалавек’ – літ. не́мец ‘прадстаўнік нацыі, якая насяляе Германію’.

Дыялектныя словы часам маюць унутраную форму, якая не супадае з агульнапрынятай літаратурнай: агры́зак ‘той, хто агрызаецца, спрачаецца’ – літ. агры́зак ‘абгрызены кавалак, рэшткі чаго-небудзь’. 

Як відаць, матывацыя многіх дыялектных слоў з’яўляецца відавочнай. Аднак існуюць у гаворках і словы, якія страцілі сваю ўнутраную форму: во́ка, рука́, аго́нь, нос, ву́тлы ‘слабы’. Да зацямнення або страты матывацыі прыводзяць разнастайныя фанетычныя, марфалагічныя, лексічныя працэсы, якія адбываюцца ў мове.  Гэтая з’ява называецца дэматывацыяй або дээтымалагізацыяй.

У асобных выпадках матывацыя можа быць адноўлена з дапамогай этымалагічнага аналізу. Напрыклад, слова кішэ́ня этымалагічна звязана са словам кі́шка, ла́зня – са словам ла́зіць, глады́шка, глады́ш – са словам лат ‘гліна’. 

Часам знешняя абалонка слова дае падставу носьбітам мовы няправільна тлумачыць яго ўнутраную форму, напрыклад, лексема свісту́н ‘манюка’ можа тлумачыцца як ‘чалавек, які пастаянна насвіствае’, укрыва́нка ‘вялікая хустка’ – як ‘коўдра’. Для абазначэння гэтай з’явы вучоныя  выкарыстоўваюць тэрміны народная этымалогія, наіўная этымалогія, несапраўдная лексічная асіміляцыя. Сутнасць яе заключаецца ў пераробцы і пераасэнсаванні запазычанага (радзей роднага) слова на ўзор блізкага па гучанні слова сваёй мовы і ва ўстанаўленні паміж імі семантычных сувязяў па падставе знешняга выпадковага гукавога супадзення без уліку рэальных фактаў іх паходжання. Напрыклад, значэнне дыялектнага слова лаве́ц ‘ражончык, завостраны дубчык, на які чапляюць сала, калі смажаць яго на агні’ звязваецца са словам лавіць, пры тым, што яно паходзіць з ламе́ц ‘ламіна’; гудзі́льнік ‘будзільнік’ – з гудзець; мазелі́н ‘вазелін’ – з мазаць і г. д. Адпаведна некаторыя вучоныя (І. А. Бадуэн дэ Куртэнэ, Я. Карловіч) называлі народную этымалогію паранімічнай атракцыяй з падтыпамі: асананцыя (змяненне на падставе падабенства гучання тыпу спінжа́к ад спіна́); арадыяцыя (аднясенне да больш ужывальнага кораня на аснове параніміі і семантычнай інтэрпрэтацыі тыпу мазгі́ ‘мякаць у гарбузе’ ад мязга́); ад’ідэацыя (сэнсавая інтэрпрэтацыя пэўнага слова шляхам асацыяцыі з іншым, падобным да яго тыпу лаго́днік ‘ліслівец’ па асацыяцыі з рускім уго́дник, плітуа́р ‘тратуар’ пад уплывам слова пліта́).

Народнаэтымалагічныя ўтварэнні найчасцей застаюцца пазасістэмнымі лексічнымі элементамі: нервапато́лаг з неўрапато́лаг, полуклі́ніка з паліклі́ніка, вінапо́лька з манапо́лька. Некаторыя ж адзінкі атрымліваюць прапіску ў сістэме мовы, напрыклад, глады́ш, блізару́кі, высако́сны (год), лама́жжа ‘лам’ё’ і інш. Для таго, каб раскрыць сапраўднае паходжанне такіх слоў, вучонаму спатрэбяцца не толькі звесткі пра механізм паранімічнай атракцыі, але і канкрэтныя веды па гісторыі слова, прадмета, з’явы. Напрыклад, усходнемагілёўскае лама́жжа асацыіруецца са словам лама́чча, але яно ўзыходзіць да балцкіх моў (параўн. літ. lámžyti ‘душыць, прыціскаць’); высако́сны (год) звязваецца не з высо́кі, а паходзіць ад слова вісако́сны, звязанага са старажытнарускімі лексемамі висекостъ, висекъстъ, якія былі запазычаны з сярэднегрэчаскага bisextos ад лацінскага bisextus ‘двойчы шосты’, г. зн. дзень 29 лютага быў яшчэ раз шостым пасля звычайнага шостага дня ў тыдні.

На народных этымалогіях пабудаваны шматлікія легенды пра паходжанне беларускіх рэк і населеных пунктаў, напрыклад, Гомель нібыта паходзіць ад слоў го! мель!, якія крычалі на беразе ракі Сож, папярэджваючы плытагонаў ад мелі. Назва вёскі Бездзеж (Драгічынскага раёна Брэсцкай вобласці) паходзіць як быццам ад таго, што ў яе жыхароў не было дзежаў,  хаця гэта яшчэ праславянскае ўтварэнне bezdĕdjь ‘бязродны, без дзеда’. Відаць, чалавек, які першым пасяліўся на гэтым месцы, прыбыў аднекуль адзін, без роду, без сям’і. Назва горада Сто́лін узводзіцца ад спалучэння сто лінёў, якія нібыта злавіў чалавек, што заснаваў гэты горад. 
Да пытання 7.

СУПРАЦЬСТАЎЛЕНЫЯ І НЕСУПРАЦЬСТАЎЛЕНЫЯ ЛЕКСІЧНЫЯ АДРОЗНЕННІ

У гаворках існуюць моўныя адзінкі, якія аднолькава вымаўляюцца, але маюць розныя значэнні, або наадварот  –  супадаюць у значэннях, але адрозніваюцца вымаўленнем. З несупадзенняў такога роду вынікае паняцце дыялектнага лексічнага адрознення.

Дыялектнае лексічнае адрозненне – гэта наяўнасць на розных тэрыторыях такой сукупнасці маўленчых адзінак, якія выражаюць па сутнасці адну і тую ж моўную з’яву. Дыялектныя адрозненні могуць быць  двух тыпаў: несупрацьстаўленыя і супрацьстаўленыя. У большасці сваёй дыялектныя лексічныя адрозненні супрацьстаўленыя. 

Супрацьстаўленыя дыялектныя лексічныя адрозненні

Супрацьстаўленымі называюць такія адрозненні, калі словы адной гаворкі ці групы гаворак маюць у іншых гаворках раўназначныя адпаведнікі, эквіваленты, г. зн. для выражэння аднаго і таго ж паняцця ў розных гаворках выкарыстоўваюцца розныя словы. Супрацьстаўленыя лексічныя адрозненні падзяляюцца на ўласналексічныя і варыянтныя.

Уласналексічныя дыялектныя адрозненні назіраюцца ў суадносных слоў, якія або захоўваюць тоесную семантыку пры адсутнасці агульнасці ў гукавой абалонцы, або маюць тоесную гукавую абалонку пры адсутнасці агульнасці ў семантыцы. 

Уласналексічныя адрозненні першага тыпу (супрацьстаўленні на аснове семантычнай тоеснасці) складаюцца са слоў, якія з’яўляюцца рознадыялектнымі дублетамі (абсалютнымі сінонімамі), напрыклад: пярло́ўка – панса́к, му́ртаўня – мура́шнік, чыпяла́ – ёмка, сту́дня – кало́дзезь, арало́к – зязю́ля, бе́лка – вавёрка – ве́кшачка, квакту́ха – сяду́ха і інш. 

Уласналексічныя адрозненні другога тыпу (супрацьстаўленні на аснове матэрыяльнай еднасці слоў) складаюць словы, якія з’яўляюцца рознадыялектнымі амонімамі, напрыклад: ле́тнік – ‘дарога, па якой ездзяць толькі ўлетку’, ‘бат. крываўнік’ і ‘жаночы жакет’; шуля́к – ‘каршун’ і ‘слаба звіты качан капусты’; гіль – ‘снягір’ і ‘авадзень’.

Варыянтныя дыялектныя адрозненні заснаваны на супрацьстаўленні суадносных утварэнняў аднаго і таго ж слова і падзяляюцца на дзве групы ў залежнасці ад таго, што ляжыць у аснове гэтага супрацьстаўлення: гукавая (фанетычная) або семантычная еднасць.

На грунце фанетычнай еднасці пры поўным адрозненні ў семантыцы супрацьстаўляюцца рознадыялектныя лексіка-семантычныя варыянты слова: вар – ‘кіпень’ і ‘гатаваная ежа’; капані́ца ‘рыдлёўка’ і ‘жанчына, якая займаецца копкай бульбы’.

На аснове семантычнай еднасці пры некаторых адрозненнях у гукавой абалонцы супрацьстаўляюцца рознадыялектныя словы, якія прадстаўлены фанетычнымі і марфалагічнымі варыянтамі. 

Супрацьстаўленыя фанетычныя варыянты адрозніваюцца:            а) месцам націску (скі́рда – скірда́, крапі́ва – крапіва́, гі́дзіцца – гідзі́цца, блі́скавіца – бліскаві́ца); б) складам фанем, іх колькасцю або парадкам фанем у слове (слёсар – сле́сар, вавёрка – вавю́рка, тра́ктар – тра́хтар, пра́нік – пра́йнік, матаві́ла – матаві́дла, скарада́ – скаварада́);                в) асобнымі фанемамі і месцам націску (мо́рква – мырква́, по́яс – пая́с, тылыка́ – тало́ка, магі́лкі – мо́гілкі, гамо́ніць –гамані́ць, рэ́мень – раме́нь).

Супрацьстаўленыя марфалагічныя варыянты слоў бываюць двух відаў: граматычныя, якія маюць адрозненні ў родзе, ліку, склоне і г. д. і лексіка-марфалагічныя, якія маюць афіксальныя адрозненні.

Граматычныя варыянтныя супрацьстаўленні спецыфічныя для кожнай часціны мовы. У назоўнікаў граматычныя варыянтныя ўтварэнні слова супрацьстаўляюцца па родавым значэнні ( па́сма, ж. р. – пасмо́, н. р.; палаце́нец, м. р. – палаце́нца, н. р.); па форме ліку (сно́ўка – сно́ўкі ‘прылада снаваць пражу’, насі́дла – насі́длы ‘каромысел’); па склонавых канчатках (мяшкі́ – мяшке́, у гаро́се – у гаро́ху). У прыметнікаў супрацьстаўленне граматычных варыянтаў слова ўзнікае за кошт склонавых форм (сухе – сухое [надвор’е], плахі – плахей, густыя – густэя [лясы]).

Супрацьстаўленыя лексіка-марфалагічныя варыянты слова таксама своеасаблівыя для кожнай часціны мовы, што звязана са спецыфікай набора афіксаў і структурна-семантычных мадэляў, уласцівых кожнай часціне мовы: пра́ха – пра́лля – пра́лка, бы́льнік – быллё, аржэ́ўнік – аржы́ска, паве́ць – паве́тка – пыдпаве́тка; у бу́славым – у буслі́нам; та́мака – та́мачкі і г. д.  

Супрацьстаўленыя дыялектныя адрозненні могуць быць простыя (двучленныя): фарту́х – хварту́х,  мало́е – малэ́, абру́с – насто́льніца, калубе́ль – зы́бка ‘калыска’, кыва́ль – кузне́ц і інш. і складаныя (мнагачленныя): гумно́ – адры́на – пу́ня – клу́ня, вясёлка – ра́дуга – тэ́нча - дыжджа́нка, пасядзе́лкі – вечару́шкі – су́праткі – на́начкі ‘вячэрні збор моладзі з танцамі’, цыпля́ты – курча́ты – піскля́ты – кураня́ты – пы́лькі і інш.

Несупрацьстаўленыя дыялектныя лексічныя адрозненні

Несупрацьстаўленыя лексічныя адрозненні – гэта тыя словы гаворак, для якіх няма адпаведных эквівалентаў у іншых гаворках. У адных выпадках наяўнасць такіх лексем звязана з асаблівасцямі пазамоўнай рэчаіснасці, з неабходнасцю абазначыць спецыфічныя для пэўнай тэрыторыі прадметы матэрыяльнай, духоўнай культуры, адметныя прыродныя ўмовы і інш., напрыклад, блінцо́ўка ‘дзежка, у якой расчыняюць цеста на бліны’ (в. Ванелевічы Капыльскага раёна), шо́плік ‘драўляная пасудзіна з клёпак з вушкамі для сала’(в. Стральцы Гродзенскай вобласці), кузе́нька ‘сшытая з бяросты скрынка для ягад’ (в. Хворастава Брэсцкая вобласці), румя́тачка ‘вышытая сарочка’ (Капыльскі раён), траке́ня ‘топкае балота’ (Гомельская вобласць).

Аднак наяўнасць слоў, якія складаюць несупрацьстаўленыя лексічныя адрозненні, можа адлюстроўваць і чыста моўны бок дыялектных разыходжанняў. Сярод такіх слоў значнае месца займаюць эмацыянальна-афарбаваныя словы: го́йда ‘непаседа’, насу́ль ‘з вялікім носам’, ды́рба ‘высокі’, ю́ха ‘прайдоха’, гарга́ра ‘вялікі, няскладны чалавек’, нідбайла ‘нядбалы чалавек’.

Да пытання 8.

ЛЕКСІЧНАЯ НЕАДНАЗНАЧНАСЦЬ У ГАВОРКАХ 

(ПОЛІСЕМІЯ І АМАНІМІЯ)

Полісемія


Полісеманты рэгіянальнага слова ўяўляюць структуру ўнутрана звязаных паміж сабой асобных лексіка-семантычных варыянтаў (ЛСВ). Значыць, полісемію, або мнагазначнасць дыялектнага слова ўтвараюць яго лексіка-семантычныя варыянты, ці яго розныя значэнні. Колькасць ЛСВ дыялектнага слова можа быць даволі вялікай. Напрыклад, у сярэднебеларускіх гаворках для лексемы ба́ба фіксуецца шэсць розных значэнняў: 1) жанчына; 2) жонка; 3) замужняя жанчына; 4) бабка, павітуха; 5) як зварот да старой кабеты; 6) перан. іран. Мужчына нерашучы, бесхарактарны.


Паміж рознымі значэннямі дыялектнага слова назіраюцца тыя ж адносіны, што і паміж значэннямі полісеманта літаратурнай мовы: адносіны вытворнасці (калі ў семантычнай структуры мнагазначнага слова кожнае наступнае значэнне залежыць ад папярэдняга – ланцужковая полісемія) і адносіны іерархічнай сузалежнасці (калі ад асноўнага значэння ўтвараецца некалькі іншых раўнапраўных ЛСВ – радыяльная полісемія).


Прыкладам лексіка-семантычнага вар’іравання першага тыпу могуць служыць наступныя мнагазначныя словы: капту́р 1) верхняя частка печы, якая ўзвышаецца над ляжанкай у выглядзе сценкі;               2) пярэдняя частка печы ад чалеснікаў да юшкі; 3) перан. Перад адзення.


Лексіка-семантычнае вар’іраванне другога тыпу можна паказаць на наступным прыкладзе: лу́бка 1) кораб на зерне, зроблены з лубу;             2) колькасць таго, што змяшчаецца ў лубцы; 3) калыска з лубу. У прыкладзе другое і трэцяе значэнні прыведзенага слова ў роўнай меры засноўваюцца на першым значэнні (на ЛСВ 1), якое з’яўляецца для іх зыходным, і развіваюць адну з яго прымет.


У сучасных лексікаграфічных выданнях, прысвечаных апісанню народных гаворак, засведчана шмат полісемічных дыялектных слоў. Так, у «Дыялектным слоўніку Брэстчыны» (Мінск, 1989) амаль 10% лексем адносіцца да мнагазначных. Пры гэтым большасць з іх размяркоўваецца па тоесных з літаратурнымі словамі мадэлях пераносу значэнняў.


У залежнасці ад таго, на якой аснове адбываецца зрух значэння, адрозніваюць некалькі тыпаў лексічных пераносаў.

1. На аснове падабенства прыкмет адпаведных рэалій (метафара). Метафарычны перанос з’яўляецца найбольш распаўсюджаным тыпам семантычнага пераасэнсавання дыялектнага слова. У метафарычным пераносе адлюстроўваецца прымета, якая пакладзена ў аснову намінацыі рэаліі, а таксама і пэўная характарыстыка ці ацэнка апошняй, у сувязі з чым неабходна адрозніваць намінатыўную і ацэначную метафару.

Метафарызацыя слоў для намінацыі розных прадметаў адбываецца, як правіла, у межах канкрэтна-прадметнай лексікі на аснове падабенства разнастайных прымет прадметаў (іх формы, знешняга выгляду, колеру, велічыні, аб’ёму, памеру і інш.), а таксама агульнасці іх функцыі. Намінатыўная метафара грунтуецца ў асноўным  на падабенстве формы і знешняга выгляду прадметаў (параўн. пігу́лка ‘таблетка’ і ‘гузік’; пу́ха ‘тупы канец яйка, супрацьлеглы вастрэйшаму’ і ‘задняя частка лодкі’; кату́х ‘маленькі хлеў’ і ‘малая хатка ці пакойчык у хаце’; ша́пка ‘галаўны ўбор’ і ‘верхні сноп, якім канчаюць стог’).

Намінатыўная метафара, як відаць з прыкладаў, адбываецца ў межах адной тэматычнай групы слоў.

Ацэначная метафара ўзнікае, як правіла, у выніку пераносу назвы якога-небудзь прадмета на абазначэнне знешняй або ўнутранай уласцівасці пэўнай асобы. Метафарычны перанос у дадзеным выпадку суправаджаецца пераходам з адной семантычнай катэгорыі (прадметнасці) у другую (прымета, адзнака). Ацэначная метафара засноўваецца на падабенстве формы, прадмета і знешняга выгляду чалавека (пень, бо́чка, каду́шка, жардзі́на, бары́ла і інш.); уласцівасцяў жывёлы і чалавека (пе́вень, каба́н, каро́ва, бык і інш); на пераносе таго ці іншага фізічнага працэсу на псіхічны стан чалавека (кіпе́ць, трубі́ць, шыпе́ць, гры́зці, трапа́ць і інш.); на падабенстве прыкметы, уласцівасці прадмета і прыкметы, уласцівасці чалавека (шэ́ры ‘цёмны’, чырво́ны ‘здаровы’, зялёны ‘які не стаў яшчэ дарослым’, цёмны ‘не адукаваны’, чорны ‘сумны’ і інш.).

2. Метанімічны перанос (на аснове сумежнасці, звычайна прасторавай, зрэдку часавай). Метанімія можа ўзнікаць у выніку пераносаў – на аснове розных сэнсавых сувязей:

а) дзеянне – вынік: пытлёўка ‘дзеянне, звязаннае з ператварэннем зерня ў муку’ – ‘пытляваная мука’, варэ́нне ‘дзеянне паводле дзеяслова варыць’ – ‘ягады, садавіна, звараныя з цукрам’ і інш.; 
б) дзеянне і аб’ект дзеяння: по́ліва ’дзеянне паводле дзеяслова палоць’ – ‘тое, што застаецца пасля працэсу праполкі’ і інш.;

в) рэчыва – выраб: грэчу́ха  ‘грэчка’ – ‘блін з грэчкі’, гаро́х ‘расліна’ – ‘суп’ і інш.;

г) орган цела і захворванне: пячо́нка, сэ́рца і інш. 

Падобныя пераносы назвы з аднаго аб’екта на другі па прычыне сваёй рэгулярнасці характэрны не для асобных слоў, а для цэлых класаў слоў, якія абазначаюць матэрыял, дзеянне, орган цела і г. д. Таму метанімічнае значэнне можа набываць у прынцыпе любое дыялектнае слова дадзенага семантычнага класа: галава́ прайшла́ (маецца на ўвазе галаўны боль), вала́ цягну́лі ўсім сяло́м (маецца на ўвазе – жыхары сяла) і г. д.

3. Разнавіднасцю метанімічнага пераносу з’яўляецца сінекдаха (ужыванне назвы якой-небудзь часткі прадмета замест цэлага прадмета або наадварот). Напрыклад: рага́ч ‘частка сахі, яе аснова’ і ‘саха’, брыль ‘саламяны капялюш’ і ‘палі капелюша, шляпы’, капту́р ‘комін’ і ‘частка коміна’; ужыванне адзіночнага ліку замест множнага: ву́льшына ‘вольха’ і ‘алешнік’ і інш.

Самым пашыраным відам сэнсавай сувязі паміж рознымі значэннямі слоў служыць тэматычны, г. зн. калі значэнні полісемічнага слова суадносяцца з рознымі прадметамі, якія аднак з’яўляюцца ў большасці выпадкаў аднароднымі ў межах пэўнай тэмы. Такі характар сувязей можна адзначыць у адносінах да разнастайных палескіх рэалій (ілюстрацыі выбіраліся з «Дыялектнага слоўніка Брэстчыны»), напрыклад, пры найменнях ежы (падкало́тка: ‘бульбяны суп’, ‘яешня’), абутку (бахі́ла: ‘мужчынскі бот’, ‘самаробны галёш’), адзення (гарсэ́т: ‘ватоўка’, ‘камізэлька’) або яго частак (зако́та: ‘каўнер у світцы’,  ‘манжэта’), розных ёмістасцей (варэ́нька: ‘лазовы кош’, ‘торбачка’; зліва́н: ‘збан’, ‘гаршчок’), транспартных сродкаў (ка́ры: ‘сані’, ‘вялікі воз’), хатніх прылад (гак: ‘крук для гною’, ‘матыка’; ро́ндаль: ‘невялікая каструля’, ‘патэльня’, ‘чапяла’), знадворных збудаванняў (коворо́т:  ‘калодзежны журавель’, ‘вароты’), участкаў паверхні (ко́пат: ‘ралля’, ‘вадаём’) і інш.

У мнагазначных дыялектных слоў адно са значэнняў (звычайна асноўнае) можа супадаць са значэннем такога ж слова ў літаратурнай мове, а пераносныя, вытворныя значэнні з’яўляюцца адметнымі, дыялектнымі. Так, слова пень мае два значэнні: ‘ніжняя спілаваная частка дрэва’ і ‘корань зуба’; дзі́чка ‘дзікая груша’ і ‘радзімка’, ‘бародаўка’ і інш.

У некаторых дыялектных словах як асноўнае, так і пераноснае значэнні не з’яўляюцца агульнаўжывальнымі, напрыклад: у слове рага́ч занатаваны значэнні ‘вілкі кухонныя’, ‘відэлец’; матаві́ла ‘ткацкая прылада’, ‘вілы драўляныя’; крапі́ўнік ‘пазашлюбнае дзіця’, ‘кураня, выседжанае курыцай употай ад гаспадыні’ і інш. 

Колькасць значэнняў полісемічнага дыялектнага слова можа быць рознай. Так, напрыклад, лексема від мае два значэнні: ‘выгляд’ і ‘твар’; яру́га – тры значэнні: ‘размыты ўчастак дарогі’, ‘яма’, ‘лужына’; кве́тка – чатыры значэнні: ‘кветка’, ‘мяцёлка проса, аўса’, ‘нязжатыя сцяблы жыта’, ‘букет з каласкоў, зёлак, якія асвяшчаюць у царкве’; галава́ – шэсць значэнняў: ‘звітыя ў качан капусныя лісты’, ‘кошык сланечніку’, ‘кола навоя’, ‘верхняя частка вулля’, ‘пярэдняя частка плыта’, ‘выраз на рукаў’ і інш.

Такім чынам, полісеманты дыялектнага слова фарміруюцца пераважна праз метафарызацыю і метанімізацыю з захаваннем пэўных відаў сэнсавых сувязей паміж ЛСВ мнагазначнага слова.

Аманімія

Полісемія як від неадназначнасці ў беларускіх гаворках лучыцца з аманіміяй – з’явай, пры якой словы аднолькавыя па форме адрозніваюцца сваімі значэннямі: лядні́к1 ‘халадзільнік’ і лядні́к2 ‘бат. Падбярозавік’, жы́тнік1 ‘конік зялёны’ і жы́тнік2 ‘мыш палявая’.

 Большасць амонімаў у дыялектных слоўніках прадстаўлена двума словамі: кот1 ‘выраб з хлебнага цеста, які формай нагадвае ката’ і кот2 ‘вечарынка’. Радзей сустракаюцца трохслоўныя амонімы: жа́ба1 ‘карабаціна на вастрыі касы’, жа́ба2 ‘ангіна’, жа́ба3 ‘пагардлівае абзыванне дзіцяці’. Адзінкавымі з’яўляюцца амонімы, якія аб’ядноўваюць большую колькасць слоў: дзядо́к1  ‘памянш-ласк. да дзед’, дзядо́к2 ‘апорны слуп у гаспадарчым будынку’, дзядо́к3 ‘адтуліна ў жорнах’, дзядо́к4 ‘кассё’; каза́1 ‘нязжаты касмыль жыта’, каза́2 ‘памылка пры снаванні’, каза́3 ‘сажань’, каза́4 ‘кароткія санкі’, каза́5 ‘сагнуты дрот, на якім дзеці катаюцца зімой’, каза́6 ‘палонка’.

Аманімія ў гаворках бывае міждыялектная і ўнутрыдыялектная. Амонімы міждыялектнага характару – гэта словы з аднолькавым гукавым афармленнем, якія ў розных гаворках абазначаюць розныя паняцці, прадметы, з’явы: ля́да1 ‘высечаны ўчастак лесу’ (Слаўгарадскі раён), ля́да2 ‘набіліцы ў кроснах’ (Карэліцкі раён), ля́да3 ‘бруд у хаце’ (Талачынскі раён). Амонімы міждыялектнага характару ўтвараюць супрацьстаўленыя адрозненні. 

Да ўнутрыдыялектных адносяцца словы, якія пры аднолькавай форме маюць розныя значэнні ў межах адной гаворкі. Часта адно з такіх аманімічных слоў вядомае літаратурнай мове: падаро́жнік1 ‘бат. Трыпутнік; любы грыб, які расце пры дарозе’, падаро́жнік2 ‘нетутэйшы, прыезджы’; падхва́т1 ‘◊ на падхваце – пад рукамі, блізка’, падхва́т2 ‘вілкі з двума металічнымі паўкруглымі рагамі на канцы’.

Некаторыя амонімы зусім невядомыя літаратурнай мове: байрак1 ‘пограб, склеп’, байра́к2 ‘што-небудзь дрэннае, пустое’; ля́ха1 ‘градка’,  ля́ха2 ‘рэха’.

У дыялектнай мове, як і ў літаратурнай, адрозніваюцца  лексічныя амонімы, амаформы, амафоны, а пры запісах і амографы.

Лексічныя амонімы – словы адной знамянальнай часціны мовы, якія супадаюць ва ўсіх уласцівых ім формах. Па характару супадзення іх падзяляюць на дзве разнавіднасці: поўныя і няпоўныя амонімы.

Поўная аманімія назіраецца пры ўмове, калі дыялектныя словы супадаюць па знешняй форме, адносяцца да аднаго і таго ж лексіка-граматычнага класа, але розняцца па значэнні. Поўныя лексічныя амонімы сустракаюцца пераважна сярод назоўнікаў і дзеясловаў: гарля́нка1 ‘плецены выраб з вузкім горлам для захоўвання жыта’, гарля́нка2 ‘ангіна’; вы́правіць1 ‘зрабіць прамым’, вы́правіць2 ‘адправіць каго-небудзь куды-небудзь’.

Пры няпоўнай аманіміі адно слова з сугучных слоў ва ўсіх сваіх формах або адной сваёй форме супадае па фанетычнай структуры з той ці іншай формай другога слова, г. зн. адно з такіх слоў выступае як амонім у адносінах да асобнай формы другога слова. Да такіх амонімаў адносяцца:

а) назоўнікі, якія маюць розныя канчаткі ў родным склоне: рабі́ннік1 ‘зараснікі рабіны’, рабі́ннік2 ‘птушка’;

б) назоўнікі, якія супадаюць толькі ў некаторых формах адзіночнага і множнага ліку, таму што маюць розны род: лю́стра1 ‘люстэрка’ (ніякі род), лю́стра2 ‘асвятляльны прыбор’  (жаночы род);

в) назоўнікі, якія супадаюць толькі ў склонавых формах множнага ліку, таму што адзін з іх не мае формы адзіночнага ліку: ла́ты1 ‘плот, паркан’, ла́ты2 ‘неадабр. Верхняе адзенне’, ла́ты3 ‘адз. лата. Жэрдкі, якія кладуцца ўпоперак крокваў’;

г) дзеясловы, якія супадаюць не ва ўсіх формах: дасла́ць1 ‘выслаць недасланае’ (дашлю, дашлеш, дашлём, даслаў, даслала, даслалі), дасла́ць2 ‘скончыць слаць што-небудзь’ (дасцялю, дасцелеш, дасцелем, даслаў, даслала, даслалі).

Пералічым асноўныя шляхі ўтварэння дыялектных лексічных амонімаў.

1. Зыходная  крыніца ўзнікнення амонімаў у дыялектнай мове – распад полісеміі. Адно са значэнняў полілексічнага слова можа згубіць унутраную сувязь з астатнімі значэннямі і стаць асобным словам. Такія амонімы называюцца гамагеннымі. Часам сувязь з адназначным словам можа адчувацца, але ўжо вельмі слаба. Так узніклі наступныя амонімы: каро́ўнік1 ‘памяшканне для кароў’, каро́ўнік2 ‘гліняны посуд для малака’; гарэ́ць1 ‘знішчаць агнём’, гарэ́ць2 ‘цвісці’. Прыведзеныя словы з’яўляюцца амонімамі, бо з пункту гледжання сучаснай мовы іх сэнсавая сувязь нематываваная. У дыялектнай мове працэс утварэння амонімаў з мнагазначных слоў працягваецца і на сённяшні дзень.

2. Шляхам гукавога супадзення ў адной гаворцы дыялектнага і літаратурнага слова ўтвараюцца гетэрагенныя амонімы: строй1 (літ.) ‘рад прадметаў, размешчаных у адну лінію’ і строй2 (дыял.) ‘будаўнічы матэрыял’; дзярка́ч1 (літ.) ‘стары, змецены венік’ і дзярка́ч2 (дыял.) ‘заал. Драч’; дзядзі́нец1 (літ.) ‘дворышча’ і дзядзі́нец2 (дыял.) ‘мед. Эпілепсія’.  Пры гэтым літаратурнае слова па паходжанні часам з’яўляецца запазычаным з іншай мовы, у той час як аманімічнае яму дыялектнае слова ствараецца на ўласным лексічным матэрыяле: пуд1 (скандынаўскае pund ‘фунт’, лацінскае pondus ‘цяжар’, літаратурнае ‘вага 16 кг’) і пуд2 (ад дыялектнага пу́дзіцца) ‘спалох’.

3. Амонімы ўтвараюцца таксама ў выніку гукавога супадзення слоў у розных гаворках: каню́х1 ‘воўк, які нападае на коней’ (Пухавіцкі раён) і каню́х2 ‘каня’ (Лагойскі раён); мацёра1 ‘свінаматка’ (Стаўбцоўскі раён) і мацёра2 ‘старая бульбіна, з якой вырасла маладая’ (Дзяржынскі раён).

4. Некаторыя  амонімы з’явіліся ў выніку таго, што супалі ў гучанні словы, утвораныя ад розных каранёў пры дапамозе розных суфіксаў. Такія амонімы яшчэ называюць словаўтваральнымі. Словаўтваральная аманімія ў адных выпадках грунтуецца на аманіміі суфіксаў (дамо́ўка1  ад дом ‘дом’ і дамо́ўка2  ад  дамавы́  ‘мыш дамавая’), а ў другіх – на аманіміі асноў (драч1 ад драць значэнні ‘церці бульбу’ – ‘дранік’ і драч2 ад драць у значэнні ‘драпаць’ – ‘дзяркач’).

Часам у працэсе ўтварэння амонімаў удзельнічаюць розныя часціны мовы (прыметнікі і дзеясловы, дзеясловы і назоўнікі), словаўтваральныя  асновы якіх супадаюць, у выніку чаго ўзнікаюць аманімічныя пары: кру́ча1 (ад круты́ ‘абрывісты’) ‘абрыў’ і кру́ча2 (ад круці́ць ‘варочаць, кружыць’) ‘вір’; звана́р1 (ад звані́ць) ‘служачы ў царкве’ і звана́р2 (ад звон) ‘вострая сякера’.

Амаформы – словы, якія супадаюць па гучанні сваіх асобных формаў, напрыклад, словы ляце́ць і лячы́ць не з’яўляюцца амонімамі, але формы 1-й асобы адзіночнага ліку цяперашняга часу гэтых дзеясловаў супадаюць: лячу́ на рабо́ту і лячу́ хво́рага.

Найчасцей амаформы сустракаюцца сярод слоў розных часцін мовы: шы́ю1 (назоўнік у вінавальным склоне) і шы́ю2 (дзеяслоў 1-й асобы цяперашняга часу); лі́пкі1 (назоўнік множнага ліку) і лі́пкі2 (прыметнік); ка́ры1 (назоўнік) ‘параконная павозка’ і ка́ры2 (прыметнік) ‘карычневы (пра вочы)’.

Амаформы ўтвараюцца  таксама ў выніку пераходу слоў з адной часціны мовы ў другую: жо́маць1 (назоўнік) ‘машкара’ і жо́маць2 (дзеяслоў) ‘жаваць, есці’; зыр1 (назоўнік) ‘халодны вецер’ і зыр2 (выклічнік) ‘пра хуткі, імгненны позірк’.

Амафоны – словы, якія аднолькава гучаць, але па-рознаму пішуцца (пры фіксацыі ў дыялектных слоўніках). Аднолькавае гучанне можа ўтварацца ў выніку таго, што ў асобных гаворках звонкія зычныя супадаюць у вымаўленні з адпаведнымі глухімі і наадварот. Гэта назіраецца ў наступных выпадках:

а) калі звонкія зычныя на канцы слоў аглушаюцца: грыб і грып, род і рот, паз і пас ‘папруга’, праз і прас;

б) калі звонкія зычныя ў сярэдзіне слоў перад гухімі аглушаюцца ці глухія перад звонкімі азванчаюцца: ла́дка ‘аладка’ і  ла́тка ‘гліняная міска’, ка́зка і ка́ска ‘галаўны ўбор, звычайна металічны’, грубка ‘печка’ і групка.

У некаторых выпадках аднолькава вымаўляюцца агульныя і ўласныя назоўнікі: зо́рка і Зо́рка ‘мянушка жывёлы’, му́ха і Му́ха ‘прозвішча’, кве́тка і Кве́тка ‘мянушка’.

Супадаць у гучанні могуць не толькі асобныя словы, але і спалучэнні слоў: патры́ (форма загаднага ладу дзеяслова паце́рці) і па тры (спалучэнне прыназоўніка і лічэбніка); загару́ і за гару́, адрасы́ і ад расы́. Такія выпадкі таксама адносяцца да аманіміі.

Некаторыя даследчыкі лічаць аманімію непажаданай з’явай у мове, аднак яна тым не менш садзейнічае абагачэнню слоўнікавага складу мовы і выступае яе важны стылістычны сродак.

Да пытання 9.

ФРАЗЕАЛАГІЧНЫ СКЛАД ГАВОРАК, ВАРЫЯНТНАСЦЬ І СІНАНІМІЧНАСЦЬ ФРАЗЕАЛАГІЗМАЎ

Фразеалагізмы – гэта спалучэнні слоў, якія складаюцца як мінімум з двух кампанентаў, маюць цэласны сэнс, не падзяляюцца ў сінтаксічных адносінах, выступаюць у ролі аднаго члена сказа, выкарыстоўваюцца ў якасці гатовых адзінак і ў большасці выпадкаў маюць экспрэсіўна-эмацыянальную афарбоўку.

Дыялектнымі можна лічыць тыя фразеалагізмы, якія ўжываюцца на абмежаванай тэрыторыі – у адной ці некалькіх гаворках.

Прыметы дыялектных фразеалагізмаў наступныя:

а) наяўнасць у складзе фразеалагізма дыялектнага слова-кампанента, напрыклад, на адзі́н глэм ‘мала’, як у пе́льку ‘безвынікова’, здаўны́х-давён ‘спрадвеку’, лапе́ка на лапе́ку ‘лата на лаце’;

б) ужыванне у складзе фразеалагізма ўласнага імя, занатаванага на пэўнай тэрыторыі (у прыватнасці назвы вёскі, мястэчка, дробных геаграфічных аб’ектаў): вы́несці на Тры́шын ‘пахаваць’, як але́кшыцкая грэ́бля ‘доўгі’, як вало́жынскі буга́й на лёдзе ‘п’яны і няўклюдны’;

в) іншае значэнне (у параўнанні з агульнавядомым): аж хале́ра но́сіць – у літаратурнай мове ‘пра таго, хто недарэчы ходзіць, бадзяецца дзе-н.’, у дыялектах ‘пра таго, хто перажывае, злуецца’.

Пры параўнанні дыялектнай і літаратурнай фразеалогіі заўважальна, што ў складзе фразем літаратурнай мовы больш іншамоўных слоў. Гэта абумоўлена тым, што літаратурныя фразеалагізмы ўключаюць у сябе так званую кніжную лексіку, значная частка якой запазычана з іншых моў. Запазычаныя лексемы адзначаюцца і ў дыялектных фразеалагізмах, але ў невялікай колькасці: даць фэ́фэру ‘насварыцца на каго-н.’, гізу́нт вы́цягнуць ‘адняць здароўе’, ад’яда́ць вантро́бы ‘мучыць’.

Фразеалагізмы, што паходзяць з дыялектнай мовы, з’яўляюцца неаднароднымі па сваім складзе. Вялікая частка іх ужываецца і ў літаратурнай мове (параўн.: махну́ць руко́й, сядзе́ць на ка́рку, ні кала́ ні двара́, як со́нная му́ха і інш.). Многія фразеалагізмы дыялектнай мовы захоўваюць свае даволі выразныя прыкметы. Так, у складзе некаторых з іх выкарыстоўваюцца рэгіянальныя словы (параўн.: маты́ліцы напа́лі  ‘моцны кашаль’, ні да та́нца ні да ружа́нца ‘ні на што не здатны, нічога не ўмее’, станаві́цца дубака́ ‘пярэчыць, супраціўляцца’,  задра́ць дры́бдзі ‘памерці’ і інш.). Шматлікія фразеалагічныя адзінкі ўвогуле адсутнічаюць у літаратурнай мове (параўн.: падбі́ць пад но́гі ‘адрачыся ад сяброўства’, набра́цца як чоп ‘з’есці і выпіць многа, звыш меры’,  пле́сці кашы́ і ла́пці ‘гаварыць глупства’, спаганя́ць па́нства ‘пераймаць дрэнныя прывычкі, быць фанабэрыстым, ставіць сябе высока, як калісьці паны’ і інш.

Дыялектныя фразеалагізмы могуць мець намінатыўны характар, напрыклад, праўдзі́вы грыб ‘баравік’, рабі́навая ноч ‘летняя ноч з няспыннай навальніцай і бліскавіцамі’, чо́рны дзень ‘цяжкі перыяд у жыцці’, ша́рая гадзі́на ‘прыцемкам, вячэрні час, змярканне’ і інш. Большасць жа рэгіянальных фразеалагізмаў мае эмацыянальна-экспрэсіўныя адзнакі як адабральныя, напрыклад, як рэ́пу гры́зці ‘бегла , выразна чытаць’, і пе́чкі і ла́ўкі ‘жыць у вельмі добрых адносінах з кім-небудзь’, як па пі́санаму, як па ма́слу ‘вельмі добра, гладка’ і інш., так і неадабральныя, напрыклад, хібо́к наста́віць ‘быць ганарлівым’, вуглы́ абціра́ць ‘нічога не рабіць’, хвасто́м накры́цца  ‘знікнуць, не расплаціўшыся’ і нават грубыя, напрыклад, згрэ́бці ў ла́пу ‘ўзяць’ , даць ду́бара ‘памерці’, хале́ра бярэ́ ‘страшна, колькі ёсць сілы, як мага прагнуць’ і інш. 

У дыялектнай мове часцей, чым у літаратурнай, ужываюцца фразеалагізмы з паўтаральнымі кампанентамі тыпу плёткі пле́сці, раўма́ раўці́, ча́кам чака́ць, гары́ га́рам, гусь гу́ссю, жа́дам жада́ць, кры́чма крыча́ць, лято́м ляце́ць, нічо́га нічагу́сенькі і г. д. У складзе дыялектных фразеалагізмаў сустракаюцца і ўласныя імёны, напрыклад, таўчы́ся як Ма́рка ў пе́кле ‘совацца, таптацца па хаце (па двары), робячы што-небудзь’; шука́ць як Мамо́н пі́пку ‘дарэмна, марна шукаць што-небудзь, не бачачы, што тое, чаго шукаеш, знаходзіцца пад рукамі, тут жа’; пад Ю́р’я неза́даўга ‘ў немаладым веку, пад старасць’; ці памёр Гаўры́ла, ці яго́ скула́ задаві́ла ‘рабіць так ці гэтак, а вынік той самы’; у ко́жнай Пала́шкі свае́ зама́шкі ‘кожны мае свае звычкі і паводзіць сябе ў адпаведнасці з імі’; хі́цер Змі́цер, але і Са́ўка не дурны́ і Чака́й Пятра́ – сы́ру з’ясі́ ‘сумненне ў спадзяваннях’  і інш.  

Галоўнае прызначэнне дыялектных фразеалагізмаў, як і літаратурных, – экспрэсіўная характарыстыка людзей і з’яў рэчаіснасці, эмацыянальнае, ацэначнае стаўленне прамоўцы да таго, аб чым або аб кім гаворыцца, лапідарнае выражэнне думак, пачуццяў, заснаванае на назапашанай народнай мудрасці, назіральнасці, кемлівасці, выкрышталізаванае ў адпаведных устойлівых выразах.

Агульнанародная фразеалогія беларускай мовы ўключае ў свой склад устойлівыя выразы, якія паходзяць з розных дыялектаў і гаворак (параўн.: на свой капыл, хоць заліся і інш.), фальклору (параўн.: у трыдзевя́тым ца́рстве, ка́зка пра бе́лага бычка́ і інш.), кніжных крыніц (параўн.: спіса́ць у тыра́ж, залаты́ цяле́ц і інш), а таксама з твораў асобных пісьменнікаў (параўн.: сві́нтус грандыёзус К. Крапівы, распераза́ць бру́ха В.  Дуніна-Марцінкевіча, людзьмі́ зва́цца Я. Купалы, мой ро́дны кут Я. Коласа і інш.).

Большай частцы фразеалагізмаў дыялектнай мовы ўласціва варыянтнасць, калі ў складзе фраземы вар’іруюцца асобныя фанемы, лексемы, парадак слоў. Аднак гэтыя адрозненні нязначныя і не прыводзяць да ўтварэння самастойных фразеалагічных адзінак. 

Адзначаюцца наступныя віды фразеалагічнай варыянтнасці:

1. Слоўна-кампанентная. Пры гэтай варыянтнасці фразеалагічныя адзінкі адрозніваюцца словамі-кампанентамі. Гэта вельмі частая з’ява ў жывой народнай мове, прычым больш разнастайная, чым у літаратурнай мове, напрыклад, даць дра́ла, даць лататы́, даць хадала́ ‘уцячы’; сэ́рца рве́цца, сэ́рца крае́цца, сэ́рца на шту́кі распада́ецца ‘моцна хвалявацца’.

2. Фанетычная і акцэнтная. Фанетычная варыянтнасць бывае двух тыпаў. У першым выпадку ўзнікненне варыянтаў звязана са з’яўленнем дадатковых гукаў у кампанентах фразеалагізмаў: ара́ць даро́гі – гара́ць даро́гі ‘рабіць пустую справу’, рабі́навая ноч – арабі́навая ноч ‘навальніца’. У другім выпадку варыянты ўтвараюцца за кошт урэзвання кампанента фразеалагізма: як ві́дзіць – як віш, чорт ве́дае – чорт ве, як ба́чыць – як бач. Акцэнтная варыянтнасць адлюстроўвае адрозненні вымаўлення слоў-кампанентаў у гаворках: ко́лам станаві́цца – кало́м станаві́цца, за бо́кі бра́цца – за бакі́ бра́цца.

3. Граматычная. Гэты від варыянтнасці характарызуецца зменамі ў словаформах і словаўтварэнні кампанентаў. Вылучаюцца дзве разнавіднасці граматычнай варыянтнасці:

а) варыянтнасць  у словаформах: стая́ць у вача́х – стая́ць уваччу́, з глу́зду з’е́хаць – з глуздо́ў з’е́хаць, да́цца ў знак – да́цца ў знакі;

б) словаўтваральная варыянтнасць кампанентаў: то́лькі пя́ткі заблішчэ́лі – то́лькі пя́ткі забліскаце́лі, вы́кінуць кале́на – вы́кінуць кале́нца.

4. Сінтаксічная. Гэты від варыянтнасці характарызуецца зменамі ў сінтаксічных сувязях і парадку слоў-кампанентаў: ляжа́ць як пласт – ляжа́ць пла́стам, браць да галавы́ – браць у галаву́, нячы́сты на ру́кі – на ру́кі нячы́сты, як ка́шаль хваро́бе – як хваро́бе ка́шаль.   

Для дыялектнай фразеалогіі характэрна і з’ява сінаніміі. У сінанімічныя адносіны ўступаюць розныя па гукавому складу фразеалагізмы, якія абазначаюць адзін і той жа аб’ект рэчаіснасці. Так, пра чалавека, які бяздзейнічае, лодырнічае, можна сказаць бі́бікі б’е, аціра́е халадкі́, гу́льма гуля́е, саба́к дра́жніць, вуглы́ аціра́е, кры́цаю ляжы́ць, тылы́лы б’е. Пры збаўленні ад якіх-небудзь вялікіх клопатаў, цяжкіх душэўных перажыванняў можна сказаць ка́мень з сэ́рца спаў, го́ра з плячэ́й звалі́лася (зляце́ла). 
Фразеалагічныя сінонімы ўтвараюць сінанімічныя рады, дамінантай якіх выступаюць не толькі сінанімічныя словы, але і словазлучэнні, напрыклад, ‘пуста’ хоць запалі́, то не лу́сне, хоць па́лкамі бараба́нь, як у ваўко́ўні, ні сяні́нкі ні цаві́нкі, ані хле́ба ані таба́кі, нічо́га нічагу́сенька, як жа́ба цы́цкі дасць, як вы́мецена; ‘анічога’ ні ха́ты ні лапа́ты, ні кала́ ні двара́, ні вала́ ні кала́, ні пло́ту ні азяро́ду, ні чым чаго́, ні ў ле́се ні ў не́бе.

Як і лексічныя сінонімы, фразеалагічныя сінонімы адрозніваюцца або адценнямі значэння, або стылістычнай афарбоўкай, або тым і другім адначасова. Адпаведна фразеалагічныя сінонімы могуць быць ідэаграфічнымі і стылістычнымі. Да ідэаграфічных сінонімаў належаць такія фразеалагізмы як Птушы́ная Даро́га, Птушы́ны Шлях, Зо́рная Даро́га, Зо́рны Шлях ‘Млечны Шлях’. Большасць жа фразеалагічных сінонімаў з’яўляюцца стылістычнымі і адрозніваюцца паміж сабой стылістычнымі адценнямі на аснове рознай матываванасці фразеалагізмаў. Напрыклад, паняцце ‘пахаваць’ матывуецца рознымі вобразамі ў такіх фразеалагічных сінонімах, як до́шкі зрабі́ць, ру́кі згарну́ць, бараду́ задзе́рці, во́чы прысы́паць, ко́сці згрэ́бці, ха́тку састро́іць, пайсці́ піць чай са святы́мі; паняцце ‘неразважліва зрабіць’ – змяні́ць бы́ка на інды́ка, галу́бку на саву́ змяня́ць, дупля́нае на прабі́тае мяня́ць, змяня́ць гаршчо́к (збан) на глі́ну; паняцце ‘змучыць’ – вантро́бы ад’е́сці, душу́ вы́няць, здаро́ўе адня́ць, сэ́рца згнаі́ць. 

КСР № 3. АНАЛІЗ ТЭКСТАЎ

ПЫТАННІ

1. Фарміраванне практычных навыкаў размежавання дыялектных з’яў у галіне дыялектнага вакалізму.

2. Фарміраванне практычных навыкаў размежавання дыялектных з’яў у галіне дыялектнага кансанантызму.
3. Фарміраванне практычных навыкаў лінгвістычнага аналізу гаворкі па тэкстах. 

ВІДЫ КАНТРОЛЮ

1. Запісаць прыведзеныя прыклады ў адпаведныя слупкі табліцы. 

1.1. Ненаціскны вакалізм 1-га пераднаціскнога складу пасля цвёрдых і зацвярдзелых зычных:

	     Недысімілятыўнае        

       няпоўнае аканне
	Недысімілятыўнае   

поўнае аканне
	          Дысімілятыўнае 

                   аканне

	
	
	


Варыянт 1

Жанчы́на, маладо́го,  пчыла́, гэ́то, баръзна́, мълъка́, бара́н, пара́, по́сно, ныстыйа́шчы, го́рэ, гусука́, ныза́т, надайе́ло, угашча́ц’, нъза́ўтра, до́бро, сыраква́ша, съба́ка, блъка́да, каса́ч, ву́хо, стъйа́л’і, качага́р, н’е́бо.  

Варыянт 2

Пъв’а́жым, гаспада́р, нъпа́ла, с’е́но, дачка́, мы́ло, мо́рэ, кышта́н, каро́ва, удъва́, жы́рно, кас’і́лка, чужо́го, н’ічо́го, трава́, пупа́ла, пълъска́йіш, мо́цно, трапа́чка, по́ўно, жарабйа́тко, андара́к, съма́, само́, кама́нда.

1.2. Ненаціскны вакалізм 1-га пераднаціскнога складу пасля мяккіх зычных:

	             Дысімілятыўнае яканне
	              Недысімілятыўнае яканне

	
	


Варыянт 1
Пр’ійіжджа́л’і, л’аса́х, смал’ака́м’і, с’ц’ана́, гл’ідз’а́ц’, дыгл’іда́ц’, в’інча́ўс’а, см’іта́на, у м’ашка́х, с’арпа́м’і, да чац’в’арга́, йіна́, з’імл’а́нка, з’ в’анка́, абн’іла́, ус’ал’а́к’ійа, в’арта́цца, с’в’іча́, ус’ігда́, п’ітна́ццац’, уц’іка́йам, с’арва́нт, прыв’аза́ў, дз’іржа́ла, с’п’акла́с’а.

Варыянт 2
Н’іма́, в’асна́, м’ітла́, йіда́, йана́, л’ажа́ц’, дз’аўча́ты, с’істра́, б’іда́, с’астра́, в’іла́, с’ала́, б’ада́, пл’ала́, с’в’атла́, з’імл’а́, дз’іжа́, с’ідз’а́ц’, с’п’ава́йуц’, ц’ага́ц’, ц’ал’а́ты, с’м’айа́цца, в’ірба́, м’ішка́, п’ата́.

1.3. Кансанантызм:

	                          Асіміляцыя
	                              Дысіміляцыя

	
	


Варыянт 1

Ражжыва́л’іс’і, чашчэ́й, ла́нпа, нъвадн’е́н’н’е, йішм’е́нный, мушска́йа, жэ́рдка, какл’е́та, чарн’і́шн’ік, до́хтурка, клума́чыц’, тво́рыг, с’н’іда́н’н’а, кан’е́шна, В’і́ц’іпск, у нашну́йу, канпа́н’ійа, кро́шачку [пастой], н’і́ска, пас’л’е́н’н’і, анто́бус, бу́л’ма, супшы́на, клушч, штэ́ры.

Варыянт 2

Шл’уб, кру́шка, зал’е́за, го́лат, канпрэ́с, дошч, паг’і́п, саша́, урушну́йу, сма́шна, канбала́, ры́пка, онна́, б’іл’з’і́н, п’іл’іцыл’і́н, нау́шны [работнік], брушн’і́ка, канво́л’ны, шча́с’ц’а, сас’е́тка, транва́й, канб’іна́т, мало́шн’ік, канпаз’і́тар, канб’іна́цыйа.

2. Выбраць прыклады з тэкстаў і запісаць іх у адпаведныя слупкі табліцы. 
2.1. Ненаціскны вакалізм 1-га пераднаціскнога складу пасля цвёрдых і зацвярдзелых зычных:

	       Недысімілятыўнае

         няпоўнае аканне
	        Недысімілятыўнае 

            поўнае аканне
	          Дысімілятыўнае 

                   аканне

	
	
	


Варыянт 1

1. Мы ўс’е на з’амл’у́ папа́дал’і, папало́хал’іс’а. Йак падыму́ галаву́, так круго́м ц’о́мно, л’у́дз’і н’е́што гаво́рац’, а йа н’ічо́го н’і чу́йу. Ра́птам н’е́што ўс’е збудара́жыл’іс’а і хлы́нул’і па по́л’і л’ац’е́ц’. 

2. Ды тыка́йа хма́ра, што дыбра́ ад йайе́ н’а жджы. Спыча́тку йна ўс’а с’іва́йа была́, а тады́ ста́ла кра́сныйа ўс’а. Йа в’ек пражы́ў, а йе́тк’ійа хма́ры бо́л’шы н’і ра́зу н’а в’і́дз’іў на свайі́м в’аку́.

3. Йа раскажу́ йак св’аткава́л’і кал’а́ды з’імо́йу. У куц’у́ во́з’муц’ сахары́ну раз’в’аду́ц’, папал’іва́йуц’ гэ́тай сало́ткай вадо́йу. Наза́ўтра каўбасу́ зва́рац’.

4. Н’е́м’іц пъзъбра́ў ус’о, у б’е́жанцы пъгна́ў. Пр’ійе́хал’і, то́л’ка гар’е́лайа шу́ла астъла́с’.

5. На лапа́ту сы́пал’і мук’і́, а ка́л’і во́с’ен’н’у – ска́тывал’і ц’е́ста ў бу́лку і са́дз’іл’і йаго́ на кл’ано́вайа ц’і дубо́вайа л’і́с’ц’а, а тады́ на лапа́ту і ц’іхо́н’ка со́вал’і ў п’еч.

Варыянт 2

1. Ран’êй жы́то свайе́ было́. Рука́м’і жн’е́йка нажына́ла тры кап’ê. І п’ераўйа́сло сама́ зро́б’іш, і сама́ паўйа́жаш, і сама́ паста́в’іш. 

2. Нас’е́йал’і жы́та, аўса́, йачм’е́н’у, грэ́чк’і, кап хвац’іло́ дз’е́ц’ам хл’е́ба і скац’і́ну мо́жно адгадава́ц’. То́л’к’і ста́л’і абжыва́цца, а тут вайна́ з н’е́мцам’і.

3. Бо́л’шэйа [дзеці] рабо́тъл’і й з ко́н’м’і, і з плу́гъм’і. Стаг’і́ стугува́л’і. Рука́м’і л’он мълац’і́л’і.

4. Ачну́лас’а ўжэ, му́с’іц’, пад в’е́чар. Ц’і́хо, ц’і́хо было́ ўс’у́дах. Н’і магу́ н’ійа́к го́лаў падн’а́ц’, ус’а го́лаў так гарэ́ла, што с’в’е́ту н’і было́ в’ідно́.

5. У л’асу́ жыл’і́, з ла́пык быў так’е́й шыла́ш. А нада́ ж начына́ц’ь жыц’. І ста́л’і бра́цца за хыз’а́йства.

2.2. Ненаціскны вакалізм 1-га пераднаціскнога складу пасля мяккіх зычных

	     Дысімілятыўнае 

                 яканне
	     Недысімілятыўнае  

                  яканне
	          Віцебскі падтып 

   дысімілятыўнага якання

	
	
	


Варыянт 1

1. На́ша с’імйа́ зна́ла аб гэ́тых парц’іза́нуў. І тады́ мъйа́ ста́ршайа с’істра́ вы́б’ігла йім наўстр’е́ч.

2. Пр’ін’ісла́ йна п’ац’ буха́нък хл’е́ба. Байцы́ с’ідз’е́л’і з нам да са́мъга дн’а.
3. З’амл’і́ было́ па чац’в’арц’і́нцы. С’е́йал’і жы́та. Жа́л’і с’арпа́м’і, а малац’і́л’і цапа́м’і.

4. Быў у нас ху́тър, з’імл’а́ плъха́йа, кусто́ўйе.  Па дво́йа съба́к дз’іржа́л’і мы ўс’е. Йак успо́мн’у ц’іп’е́р’, дык стра́шна дз’е́лъйіцца.
5. Л’ац’імо́. І н’ічо́га н’а в’і́дз’ім, і ўс’о ду́майіцца, што гэ́та воўк с’адз’і́ц’. Ажно́ прыгл’е́дз’іл’іс’а, а гэ́та в’арба́ вы́гараўшы.

Варыянт 2

1. Займа́л’і з’амл’у́ ў па́на ў арэ́нду. З’імл’а́ была́ дал’о́ка ат с’адз’і́п.

2. Касу́ йак запл’іц’е́ш, пр’а́ма па з’амл’і́ ц’іга́лас’. А ц’іп’е́р с’с’е́кл’іс’а.

3. Прыйагджа́йуц’ з го́раду право́дз’іц’ сабра́н’н’а. Ну прав’ал’і́ сабра́н’н’а. Ста́л’і галасава́ц’, йа п’е́рвайа руку́ падн’ала́ за калхо́с.

4. Во йе́та быў дождж! Бу́л’бу н’асло́ ўм’е́с’ц’і з’ з’амл’о́й с по́л’а. Пыразмы́ла равы́. І с’іча́с йаны́ л’іжа́ц’ йак па́м’іц’, во йе́тыйа равы́, што за дз’ар’е́ўн’ій. 

5. С’ем каро́ў дз’аржа́л’і н’е́катарыйа, н’е́катарыйа па дз’в’е, па тры. Адна́ каро́ва дайе́ адра́зу в’адро́.

2.3. Кансанантызм:

	    Асіміляцыя па звонкасці
	     Асіміляцыя па глухасці 
	    Асіміляцыя па мяккасці

	
	
	


Варыянт 1

1. Сва́дз’бу й гас’ц’е́й са́дз’ац’ за стол.

2. Мушчы́ны мало́ц’ац’ жы́та цапа́м’і, в’е́йуц’ в’е́йалкам’і.

3. А ў кыл’а́ды м’а́са начы́н’уц’, ко́лачку куўбасы́, са́ла – і с’в’а́та.

4. Но ры́ба м’е́лкайа, кру́пнайа ма́ла ка́л’і ло́в’іцца, ду́жа рэ́тка.

5. Ра́н’шы штоб зраб’і́ц’ руба́шку, на́да было́ ско́л’ка пр’ін’а́ц’ трудо́ў.

Варыянт 2

1. Аго́н’чыку разлажу́ на дварэ́, звару́ йако́й пахл’о́пк’і, пахл’аба́йім і гэт́ак да́л’ай жыв’о́м.

2. Агон’ у нас гары́ц’ с’в’е́тлы, ра́дз’іва гамо́н’іц’.

3. Пас’л’е́дн’ій дз’ен’ п’е́рыд сва́дз’бый дз’аўчо́нка спруўл’а́йіц’ дз’ав’і́чкі’і.

4. Ганцы́ б’агу́ц’ у той бôк, дз’е б’арло́х, і ў кл’ако́тк’і б’йуц’.

5. Зложы́ла дз’êўка копта́н’іка полотн’а́н’ен’кого і н’е гла́дз’іла його́ жэл’а́зком, йак с’о́н’і дз’аўк’і́.

3. Правесці аналіз гаворкі па тэксце (гл. план і ўзор аналізу ў Дапаможных матэрыялах):

3.1. Узоры паўднёва-заходняга дыялектнага маўлення

За́раз вы, дзе́ткі, нек усе́ ра́зам хо́дзіця, і старэ́йшыя, і маладзе́йшыя. А я як малада́я была́, то было́ зусі́м іна́чай.Усе малады́я дзялі́ліся на канпа́ніі. А канпанава́лі па гада́х. От у на́шай канпа́ніі бы́лі ўсе з аднаго́ го́да: я, Мары́ля, Адэ́ля, Га́ньдзя Банады́льчыкава, Сабі́на Анрайцо́ва і Ла́ня. Гэ́то мы каляжа́нкамі былі́. Вясно́й, і ле́там, і о́сяню ма́ло было́ ча́су, кап канпа́ніяю збіра́цца. То найбо́льш збіра́ліся зімо́ю. Пабярэ́м верацёны і збіра́ямся ў адну хату. Пася́дзям каля́ во́кан і прадзе́м. Сядзімо́, пе́сні спява́ям. А на другі́ ве́чар ідзе́м у другу́ю ха́ту. На́ша канпа́нія на́тта харо́ша, дру́жна была. Ніко́лі мы не свары́ліся, дзялі́ліся ўсім.

Быва́юць у людзе́й ке́пскія во́чы, зайздро́сныя. Быва́е, што гля́нуць на дзіця́, дак яно́ ажно́ зо́йдзецца, гэ́так пла́ча. Дак бацькі́ на макаве́й хадзі́лі свянці́ць мак і сы́палі тры разы́ ў кало́дзеш. Ці яшчэ́ па́мятаю, мату́ля мая́ пако́йніца каза́ла, што дзіця́ці мо́жа быць яшчэ́ дрэ́нна ад здзі́ва. Ну ці то ка́жуць з вачэ́й. Бярэ́ш тагды́ ядлаве́ц і тагды́ яго́ ў ха́ту прыно́сіш свянцо́ны. Ці калі́ скаці́на быва́е ўпадзе́, такса́ма бяру́ць ядлаве́ц. Яго́ патпа́льваюць і – у чаро́пачку, але то́лькі не ў дзеравя́ную, каб ён курэ́ў. І тым дымко́м тры разы́ абно́сяць ці дзіця́, ці скаці́ну. І ўсё папраўля́ецца, стано́віцца, як і было́. Гэта да́ўнішні абы́чай. Як дзіця́ баі́цца ачэ́й, трэ́ба зняць ша́пку ў даро́слага чалаве́ка, наво́тля ша́пкай тры разы́ абве́сці і вы́церці тры разы́ па во́чках.

Пака́ на фу́тары жылі́, то ні страда́лі. Сві́ня былі́, дзве каро́ве было́,   гавёс быў, як жы́то, хлеп быў. Быва́ло, як напячэ́ ма́ці хле́ба, малы́я пазла́зімо з пе́чы і асу́шкі круці́ць. Сма́чно было́, як канфе́ты цяпе́р. Наш Ко́сцік з ха́ты ні выхо́дзіў, паку́ль у кішэ́нь асу́шкі не пало́жыць. А ма́ці пры́йдзе з гу́ліцы і крычы́ць на нас: «Ужэ́, саба́кі, хлеп паабгрыза́лі!» До́бро жылі́, паку́ль бальшавікі́ не прышлі́.

А як хлеп пяклі́ там ране́й, я ні зна́ю, а калі́ пры По́льшчы, то по́мню.

Налу́пімо карто́шку, нава́рымо, патаўчэ́мо, разба́вімо квасо́к. Муку́ прасе́ямо, кап хлеп харо́шы быў, по́тым рашчы́нім. Наза́ўтра ён пады́дзе, по́тым ізно́ў прасе́ямо муку́ і ў ро́шчыну. Вы́мясіш, загла́дзіш, яшчэ́ фуфа́йкамі абло́жыш, ён сце́плецца і патхо́дзіць до́бро. За гэ́ты час печ напа́ліцца. Бярэ́м бля́хі, нама́жам але́ям ці жы́рам, вы́лажыш це́сто, пастаі́ць мі́нут дзе́сяць і ў печ. Час пасядзі́ць у пе́чы, зарумя́ніца до́бро. Калі́ быва́ло прыгары́ць, усяк быва́е, калі́ чэ́рэнь не нагрэ́ецца, а скары́нка прыгары́ць.

Яшчэ́ на лапа́ці ў печ лажы́лі, на о́трубах, на а́еры. На капу́снае лі́сце лажы́лі і ў печ. А вы́мяш с пе́чы, спача́тку гану́чы чы́стыя сце́ліш, а ўжэ по́тым хлеп…

3.2. Узоры паўночна-ўсходняга дыялектнага маўлення

У Дубро́ві (е́та лес ад нас нідалёка) ёсць тыка́я пыля́нка. На тэй пыля́нкі бальша́я лашчы́на і йіна́ з да́ўніх вяко́ў называ́іцца святы́м кало́дзіжым. А пычаму́ ён называ́іцца святы́ кало́дзіж? Ста́рыя-пріста́рыя лю́дзі гаво́раць, што тама стыя́ла цэ́рьква і йна прівалі́лася. І цяпе́рь, кыгда́ прікла́дзеш туды́ ву́ха к зямлі́ кыля́ е́тыга кало́дзіжа, то чу́тны звон звано́ў, званы́ звіня́ць. Еты кало́дзіж хаце́лі зме́ріць. Дзія́метр зме́рілі, то́лькі я ня по́мню, ко́лькі яно́, а глубіну́ нія́к. На вярёўку ці ны кына́т прівіза́лі цяжо́лый ка́мінь і апусці́лі яго́ туды́. І ко́лькі ні апуска́лі – ня сту́кыла аб дно. І вот ім атту́ль аткыза́лі: «Ні ме́рійце вяро́ўкый, а паме́рійце гало́ўкый!» І так нікыгда́ ні маглі́ яго́ глубіну́ зме́ріць. А выда́ там усё ўре́мя чы́стая-чы́стая, і йна ніко́лі ці́ныю ні зыця́гіваіцца. Та́ма на ду́ха устра́івыюць гу́льні, мыладзёш танцу́іць. Е́тай вадо́й жанчы́ны стыра́юцца памы́ць ліцо́ сва́іх дзіце́й і но́шкі, таму што іна́ лічэ́бныя, світа́я выда́. 

Там тако́я бало́цца было́, сасо́ннічык рос. Гъкта́раў два́ццаць  бало́цца было́. Сяро́т яго – вялі́кі-вялі́кі ка́мінь. Хто ідзе́ць п’я́ны мі́ма, дык чэ́рці ў бало́цца зъця́гнуць, і то чълаве́к да ка́міня дахо́дзіць. Да́йдзіць, садзі́цца на ка́мінь і трэць ша́пкай па ім паку́ль гэ́ту ша́пку ні сатрэ́ць. Калі́ німа́ ша́пкі, дык руку́ да крыві́ здзіра́іць. І адысці́ся ня мо́жыць усю ноч, куды́ ні кіда́іцца, усё да ка́міня ідзе́ць. А як ша́пкай трэць ці рука́мі, то зда́ецца яму́, што на жо́рнах ме́ліць. А тады́, як ко́нчыць ужо́ мало́ць, дык ля́жыць і спіць, як на пе́чы. Ка́жды п’я́ны туды́ захадзі́ўся. Цяпе́ръка німа́ таго́ ка́міня. Бало́цца  асушы́лі і нівядо́ма, куды́ ён дзе́ўся. А ўро́чышча то́е так і застало́ся зва́цца Съснъва́тка. 

Мыладо́ю была́ – ні то́е было́. Уста́ну ра́нінька, печ затаплю́, хызя́йства дыгляджу́. А цяпе́ря ў гаро́т пышла́ за буріка́мі зычапі́лася і зыбарі́лася. А рабо́ты ж ні прадахну́ць. Ся́нні бу́льбу рыць паышла́, дык анну́ ша́ньку нары́ла і больш ні змыгла́. Ну што ж, бу́ду ждаць, паку́ля дзе́ці ні  папріе́дуць. Іх жа ў міне́ пя́ціра, але ўсе далёка. У самі́х се́м’і, рабо́ты ўся́кый хвыта́іць. Малы́я былі́, дык цэ́лыя чырыда́ ў ха́ці была́. А дзяце́й ране́й ва ўсіх памно́гу было́. Пя́ціра, шэ́сціра, а то ў анны́х дзвіна́ццыць было́. А ў дзяре́ўне не́дзе дзве́сці дваро́ў. Быва́ла на ву́ліцу вы́дзеш – гудзі́ць ад людзе́й. А цяпе́ря дзе́ці павы́рыслі, пырызбрялі́сі.
3.3. Узоры сярэднебеларускага дыялектнага маўлення

Даўне́й мука́ была́ свая́. У жо́рна зме́леш, а як быва́ла на рэ́шата прасе́еш, дык, хлеп пухна́ты-пухна́ты. Дык во рашчыну́ рашчыню́, карто́плі туды́ здзяру́, звару́ з таракачу́ булёну ды й на печ пасто́ўлю. Назо́ўтра ўсто́ў, замясі́ў. Як пады́мецца, дык цэ́лая дзе́шка. По́тым на лапа́ту і ліста́ дубо́вага. Ды ка́жаш пра сябе́: «Мой хлябе́ц, мой хлябе́ц, ды кап ш на па́лец». Ды ў то ш, як спячэ́ш, то й на цэ́лу нядзе́лю.

Не́калі торп капа́лі са́мі. Збіра́лася ўся сям'я́. Бра́лі лапа́ту, каля́ску, насі́лкі, ішлі́ на бало́та. Шука́лі грунт то́рпа. Знайшо́ўшы, зніма́лі рамо́ўку на паўтары́-дзве лапа́ты. Ускрыва́лася я́ма ме́тры чаты́ры ўшы́ркі і тры ў дліну́. Заты́м бра́лі спецыя́льны нош. Гэ́ным нажо́м рэ́залі тарпі́ны. Іх выкі́двалі наве́рх. Нарэ́заныя тарпі́ны адво́зілі ў каля́сцы і ста́вілі ў шта́бялі.  Дзве тарпі́нкі на дзве тарпі́нкі. Ня больш дзесяці́ ў ку́ццы. Заты́м торп падсыха́ў нядзе́ль дзве. По́тым яго́ раскі́двалі ў бальшы́я ку́чкі па тры́ццаць тарпі́н, сыры́м бо́кам наве́рх. Сухі́ торп забіра́лі дамо́ў. Наве́рх выкі́двалі но́вы. На тым ме́сце, атку́ль капа́лі торп, застава́лася капані́ца. Яна́ магла́ быць глубіно́й на сем штыхо́ў. У ёй разво́дзілі ры́бу. Торп быў харо́шы, як дро́вы. Ма́ла застава́лася по́пялу пасля́ таго́, як палі́лі яго́ ў пе́чы.

Стары́я лю́дзі даўне́й мне раска́звалі, што ў на́шым ле́се вадзі́ліся такі́я звяры́ Расама́хі. Ма́ці каза́ла, што са́ма таго́ зве́ра ба́чыла. І падо́бны ён быў на жанчы́ну з до́ўгімі валаса́мі. А Расама́хай яна́ зрабі́лася таму́, што забі́ла свае́ дзі́ця, а сама́ ўтапі́ласа. Дык во маці́ сушы́ла се́на ля ракі́. І чу́е не́дзе блі́зка пла́ча дзіця́. Яна́ да яго́, а яно́ дале́й. Пайшла́ да ракі́, а там на купі́не сядзі́ць жанчы́на з мале́нькім дзі́цем. Як уба́чыла та́я жанчы́на маю́ ма́ці, дык схваці́ла немаўля́тка і шабулты́х у ваду́. Ма́ці прыйшла́ даха́ты ды й раска́звае, але ёй ніхто́ не паве́рыў.

3.4. Узоры заходнепалескага дыялектнага маўлення

Пы́рыд Па́скыю у субо́ту пыклы́ хліб: па́сочку і проску́рку, таку́ю мале́ньку бу́лочку. Проску́рку ма́ковкыю зве́рху зна́чылы, такы́і квыто́чны робы́лы, і кла́лы на полотні́ сво́еі робо́ты ў піч. Святы́лы проску́рку ра́зом с па́скыю і дыржя́лы до другы́і па́скы. У сунду́к поло́жыть і вона́ лыжы́ть там. А на Па́ску в пэ́ршу о́чэрэдь йіі йі́лы. Розмо́чять, поб’ю́ть тро́хы і йі́лы.

Лі́том мы че́сто хо́дымо в ліс за его́дамы, о́сынню – за грыба́мы. В жныва́ хо́дым же́ты жы́то і друго́е дэ шо робы́ты. Же́ты ті́лько до́брэ тогді́, як прохла́дно на дворі́, а як пычэ́ со́нцэ, то ныва́рт, бо і вады́ на по́лю хо́чыця, а там ныгдэ́ ны найдэ́ш, як ны во́зьмеш з до́мы. До́брэ жэ́ты було́ сёго ро́ку, з мно́гымы людьмы́. Мны́го людэ́й ідэ́ же́ты, высёло, спыва́ють дывче́та на по́лю, а посля́ робо́ты іду́ть оддохну́ты пуд стожо́к.

На Купа́ло украша́лы крыжа́. Ма́лы ді́ты збыра́лы цвіты́, шоб укра́сыты крыжа́. Збыра́лы вітра́нык, чортополо́х і розыхо́д. Іх уплета́лы у выно́к. Вітра́нак уплета́лы, шоп колы́ бу́ра, то коб вона́ мына́ла на́шэ сыло́. Чортополо́х – коб односы́в уся́кого нячы́стого ду́ха од на́шого сыла́. Розыхо́д – коб хма́рі, гро́мы розыхо́дылысь, мына́лы на́шэ сыло́. У шты́ры-п'ять часо́в збыра́лыся лю́ды да крыжа́. Дывче́та плылы́ гэ́ты вынкы́. Зныма́лы с крыжа́ ста́рый выно́к і ві́шалы но́вы вынкы́. Но́ва жі́нка, яка́я ныда́вно вы́йшла за́муж у гэ́тэ сыло́, должна́ пові́сыты вы́шытый рушны́к або хварту́х. Ста́рый выно́к кла́лы на бі́лу ху́стку і ныслы́ за сыло́. Там ёго путпалёвалы. Пото́м бра́лы і проносы́лы над ды́мом дытэ́й, а хло́пцы дывче́т, шоб ны боя́лыся. 

ДАПАМОЖНЫЯ МАТЭРЫЯЛЫ

І.

УЗОРЫ ТАБЛІЦ ДЛЯ АНАЛІЗУ ДЫЯЛЕКТНЫХ З’ЯЎ

Пры аналізе тэкстаў, а таксама пры самастойным вывучэнні курса дыялекталогіі для палягчэння работы студэнты могуць карыстацца прведзенымі ніжэй табліцамі. У табліцах зроблена спроба сістэматызаваць тэарэтычныя палажэнні курса дыялекталогіі, вылучаны найбольш важныя з’явы, на якія трэба звярнуць асаблівую ўвагу. Працуючы з табліцамі, неабходна ўважліва прачытаць дыялектны тэкст, прапанаваны для разбору, выбраць з яго прыклады, якія могуць служыць ілюстрацыямі да той ці іншай разглядаемай моўна-дыялектнай (фанетычнай ці марфалагічнай) з’явы і запісаць іх у адпаведныя слупкі табліцы, а затым абагуліць назіранні і зрабіць вывады адносна характару праяўлення моўнай асаблівасці ў аналізуемай гаворцы.

СХЕМА 1
Вызначэнне складу галосных фанем

	Галосныя

пасля цвёрдых 

зычных


	Галосныя

пасля мяккіх

зычных
	Галосныя

Пасля 

зацвярдзелых зычных
	Галосныя ў 

абсалютным 

пачатку слова
	Галосныя 

пасля губных

зычных
	Галосныя ў 

закрытых і адкрытых складах

 

	
	
	
	
	
	


СХЕМА 2

Вызначэнне ненаціскнога вакалізма

пасля цвёрдых і зацвярдзелых зычных

	Галосны перад націскным [а]
	Галосны перад націскнымі [о], [у], [е], [і], [ы]

	
	


СХЕМА 3

Вызначэнне ненаціскнога вакалізма

пасля мяккіх зычных
	Галосны перад націскным [а]
	Галосны перад націскнымі [о], [у], [е], [і], [ы]

	
	


СХЕМА ІV
Вызначэнне складу і якасці зычных

	   Адрозненне

або неадрозне-

  нне [р] і [р’]
	  Фанемы

  [д’], [т’]
	  Шыпячыя
	    Губныя
	Фрыкатыўны або выбухны     [г]
	  Фанема [ф] 

 і яе замены



	
	
	
	
	
	


СХЕМА V

Аналіз форм назоўнікаў

	С

к

л

о

н
	Назоўнікі

 жаночага 

    роду
	Назоўнікі

  ніякага 

   роду
	 Назоўнікі

мужчынскага

     роду
	Назоўнікі 

 множнага 

     ліку
	Рознаскланяльныя           назоўнікі
	Асаблівасці

 катэгорыі 

     роду

	Н.
	
	
	
	
	
	

	Р.
	
	
	
	
	
	

	Д.
	
	
	
	
	
	

	В.
	
	
	
	
	
	

	Т.
	
	
	
	
	
	

	М.
	
	
	
	
	
	

	К. 
	
	
	
	
	
	


СХЕМА VІ 

Аналіз дзеяслоўных форм

	     Асабовыя формы

дзеясловаў       цяперашняга часу
	  Формы

прошлага

   часу
	  Формы

 будучага

   часу
	  Формы 

зваротных

дзеясловаў
	Інфінітыў 
	Загадны 

    лад
	Асабліва-

сці ў асно-

вах дзея-слова 

	Адзіночны

     лік
	Множны

     лік
	
	
	
	
	
	

	1 ас.
	
	1 ас.
	
	
	
	
	
	
	

	2 ас.
	
	2 ас.
	
	
	
	
	
	
	

	3 ас.
	
	3 ас.
	
	
	
	
	
	
	


ІІ.

ПЛАН АНАЛІЗУ ГАВОРКІ ПА ТЭКСЦЕ

Лексічны аналіз 

1. Якія тэматычныя групы слоў пераважаюць у тэксце (бытавая, сельскагаспадарчая, тэрміналагічная, спецыяльная і інш. лексіка)?

2. Якія словы ў тэксце – дыялектныя? Пры дапамозе дыялектных слоўнікаў растлумачыць іх значэнне. Да якіх з гэтых слоў можна падабраць адпаведнікі з літаратурнай мовы, да якіх нельга і чаму? 

3. Ці ёсць у тэксце лексіка-семантычныя дыялектызмы? Калі ёсць, раскрыць іх значэнне.

4. Ці сустракаюцца ў тэксце лексіка-словаўтваральныя дыялектызмы? Калі сустракаюцца, растлумачыць іх значэнне і паказаць, як яны ўтварыліся.

5. Якія словы ўтвараюць супрацьстаўленні ў гаворках, а якія – не?

6. Ці ёсць у тэксце фразеалагізмы? Калі ёсць, вызначыць, якія з іх дыялектныя, якія – агульнаўжывальныя. 

Фанетычны аналіз

1. Колькі ў гаворцы націскных галосных фанем? Ахарактарызаваць іх. Ці ёсць у гаворцы фанемы, неўласцівыя літаратурнай мове, якія? 
2. Ці назіраецца ў гаворцы пераход [а] ў [о] і [ы]  ў [у]? У якой пазіцыі адбываецца такі пераход і чаму? Як называецца з’ява?

3. Ці ёсць у гаворцы змяненне [е] на [о]? 

4. Якая з’ява ўласціва гаворцы – аканне ці оканне? Калі аканне, то вызначыць яго тып і падтып. 

5. Якая з’ява ўласціва гаворцы – яканне ці еканне? Калі яканне, то вызначыць яго тып і падтып. 

6. Ці ёсць адрозненні ў сістэме зычных гаворкі і літаратурнай мовы? Прааналізаваць склад і якасць зычных. 

7. Як вымаўляюцца звонкія зычныя ў пазіцыі перад глухімі і на канцы слова? 

8. Як вымаўляюцца зычныя на месцы былога спалучэнне «мяккі зычны + ьj» у інтэрвакальным становішчы? 

9. Ці назіраюцца ў тэксце словы з дысіміляцыяй, метатэзай, эпентэзай? 
10.  Ці ўласцівы гаворцы прыстаўныя гукі і якія? 

11.  Ці ёсць у тэксце адрозненні ад літаратурнай мовы, звязаныя з месцам націску?

Марфалагічны аналіз 

1. Якія асаблівасці мае гаворка ў катэгорыях роду, ліку, склону назоўнікаў?

2. Якія дыялектныя канчаткі назоўнікаў адзіночнага і множнага ліку ўсіх тыпаў скланення назоўнікаў  назіраюцца ў тэксце? 

3. Ці ёсць дыялектныя асаблівасці ва ўжыванні асабовых і ўказальных займеннікаў? Калі ёсць, даць іх тлумачэнне. 

4. Якія сустракаюцца дыялектныя канчаткі прыметнікаў, дзеепрыметнікаў, неасабовых займеннікаў, парадкавых лічэбнікаў? Даць тлумачэнне. 

5. Якія формы інфінітыва ўласцівы гаворцы? 

6. Якія дыялектныя разнавіднасці постфікса (часціцы) -ся назіраюцца ў зваротных дзеясловах?

7. Ці ёсць дыялектныя асаблівасці ў асновах дзеясловаў?

8. Якія канчаткі ўласцівы дзеясловам цяперашняга часу абвеснага ладу 3-й асобы адзіночнага і множнага ліку?

9. Ці адрозніваюцца канчаткі дзеясловаў цяперашняга часу абвеснага ладу 1-й асобы множнага ліку ў гаворцы і ў літаратурнай мове?

10.  Як утвараюцца формы будучага складанага часу?

11. Ці ёсць у тэксце дыялектныя формы дзеепрыметнікаў і дзеепрыслоўяў?
Сінтаксічны аналіз

1. Ці ёсць у тэксце дыялектныя сінтаксічныя асаблівасці? Калі ёсць ахарактарызаваць іх. 

2. Чым адрозніваюцца дыялектныя беспрыназоўнікавыя і прыназоўнікавыя канструкцыі ад канструкцый, уласцівых літаратурнай мове? 

3. Ці назіраюцца ў гаворцы дыялектныя адрозненні ў выражэнні дзейніка і выказніка?

4. Якія тыпы простых і складаных сказаў характэрны для гаворкі?

Вывады

1. Да якога дыялекту і дыялектнай групы належыць гаворка? 

2. Якія фанетычныя, граматычныя і лексічныя рысы дазваляюць зрабіць такі вывад? Якія фанетычныя, граматычныя і лексічныя рысы супрацьстаўляюцца ім у іншых гаворках? 

3. Якія дыялектныя з’явы, уласцівыя гаворцы, не з’яўляюцца агульнымі для ўсяго дыялекту?

ПРЫКЛАДНЫ ЎЗОР АНАЛІЗУ ГАВОРКІ ПА ТЭКСЦЕ

ТЭКСТ

Жыл’і́, гар’ува́л’і. Рука́м’і стаг’і́ склада́л’і, а ц’ап’е́р машы́нъм’і. У но́шкъх на саб’е́ нас’і́л’і. Нас’е́н’н’а пън’асо́м у Го́рк’і. С’імна́ццац’ в’орст про́йдз’ім. І ў Мугул’о́ў хадз’і́л’і. Н’а йе́ўшы хадз’і́л’і. Кур’і́нъйа с’л’іпъта́ нъпа́ла з го́лъду. На саб’е́ ара́л’і. Чълав’е́к дз’е́с’іц’ зъпр’іга́л’іс’ у плух – кан’е́й н’і было́. А тады́ с’ірпа́м’і жа́л’і, пра́н’ікъм’і мълац’і́л’і. О йак ражжыва́л’іс’і з вайны́. Л’он у йспо́ткъх бра́л’і, йон с’л’і́ск’і. З’в’а́жыц’ ба́ба сноп, пав’а́жыц’ л’он у снапы́, ба́пк’і пъста́в’ц’. А ц’ап’е́р’іц’ка ўс’о машы́ны рабо́тъйуц’. Ц’ап’е́р’іц’ка са́ма жыц’ ста́ла, ды с’і́лы н’іма́. 

(Запісала І. Гапечкіна ў в. Ляхаўцы Дубровенскага раёна Віцебскай вобласці ад А. Радомскай, 72 гады )  

ХАРАКТАРЫСТЫКА ЗАПІСУ

Тэкст запісаны фанетычнай транскрыпцыяй з некаторымі графічнымі спрашчэннямі: захоўваюцца пунктуацыйныя знакі, вялікая літара, раздзельна напісаны прыназоўнікі і злучнікі. Афрыкаты [дз’] і [дж] перадаюцца адпаведна беларускай графіцы дзвюма літарамі (дыграфамі). Паслядоўна пазначаны націск, мяккасць зычных. Падоўжаныя і падвоеныя зычныя перадаюцца дзвюма літарамі (нас’ен’н’е, ражжывал’іс’і). 

ЛЕКСІЧНЫЯ РЫСЫ ГАВОРКІ

У тэксце пераважае сельскагаспадарчая лексіка – назвы палявых культур, прылад працы, працэсаў апрацоўкі: стаг’і, нас’ен’н’е, арал’і, с’ірпам’і жал’і, пран’ікъм’і мълац’іл’і, л’он брал’і, пав’ажыц’ у снапы, бапк’і пъстав’іц’.

У параўнанні з лексікай літаратурнай мовы вылучаюцца два словы: іспотк’і і ц’ап’ер’іц’ка, якія не зафіксаваны ў пяцітомным «Тлумачальным слоўніку беларускай мовы». У «Слоўніку беларускіх гаворак паўночна-заходняй Беларусі і яе пагранічча» (т.2) адзначана іспоткі – рукавіцы; слова запісана ў Расонскім і Браслаўскім раёнах Віцебскай вобласці. Ісподка (рукавіца) занатавана і ў «Матэрыялах да абласнога слоўніка Магілёўшчыны»; запісана ў Магілёўскім раёне. У «Краёвым слоўніку ўсходняй Магілёўшчыны» І.К.Бялькевіча ісподка – вязаная з шарсцяных нітак рукавіца.

Слова ц’ап’ер’іц’ка адрозніваецца ад літаратурнага адпаведніка суфіксамі -іц’ і -ка. У дапаможніку «Беларуская дыялекталогія» (Мінск, 1980, с. 122) адзначаецца, што прыслоўі ц’ап’ер’іц’ка, тамыц’к’і, тутац’к’і ўжываюцца ў гаворках паўночна-ўсходняга дыялекту. 

Такім чынам, дыялектныя словы, якія сустрэліся ў тэксце, уласцівы гаворкам паўночна-ўсходняга дыялекту.

Іншыя словы маюць толькі фанетычныя змены, абумоўленыя фанетычныміа саблівасцямі гаворкі: гар’ува́л’і, склъда́л’і, Мугул’о́ў і інш.  
ФАНЕТЫЧНЫЯ РЫСЫ ГАВОРКІ

Націскныя галосныя. Галосныя фанемы пад націскам не маюць адрозненняў ад тых самых фанем у літаратурнай мове. У гаворцы пад націскам шэсць галосных: [е] бе́жънцъў, [і] жыл’і́, [а] гар’ува́л’і, [ы] машы́нъм’і, [о] но́шкъх, [у] плух.

Назіраецца змяненне [е] на [о]: пън’ас’ом, в’орст, ус’о.

Ненаціскныя галосныя. Гаворцы ўласціва дысімілятыўнае аканне і яканне.

Аканне – у першым складзе перад націскам пасля цвёрдых і зацвярдзелых зычных, калі пад націскам [а], вымаўляецца не [а], а гук няпоўнага ўтварэння [ъ]: склъда́л’і, нъпа́ла, пъста́в’іл’і. Калі пад націскам [е], [о], [у], [ы], [і], вымаўляецца [а]: стаг’і́, машы́нъм’і, кан’е́й, тады́, вайны́, рабо́тайуц’.

Яканне – у першым складзе перад націскам пасля мяккіх зычных, калі пад націскам [а], вымаўляецца [і]: с’імна́ццац’, запр’іга́л’і, с’ірпа́м’і, н’іма́. Калі пад націскам усе іншыя галосныя, вымаўляецца [а]: ц’ап’е́р, н’а йе́ўшы, пън’ас’о́м.

Гаворцы ўласціва з’ява лабіялізацыі: ненаціскныя галосныя [а] і [ы] ў суседстве з губнымі зычнымі мяняюць сваю артыкуляцыю і пераходзяць у лабіяльны [у]: гар’ува́л’і, було́.

У слове Мугул’о́ў – з’ява гармоніі галосных (сінгарманізм): [у] ў першым складзе як вынік змянення галоснага [а] пад уплывам губнога [м], а ў другім складзе [у] як вынік прыпадабнення [і] да [у] першага склада. 

У паслянаціскных складах галосныя [а] і [о] пасля цвёрдых зычных супалі ў гуку [ъ]: кур’і́нъйа, го́лъд, іспо́ткъх, рабо́тъйуц’, пр’а́н’ікъм’і.

Зычныя. У сістэме зычных гаворкі назіраецца адрозненне ад літаратурнай мовы і іншых беларускіх гаворак: у гаворцы два гукі –  [р] і [р’]: рука́м’і, Го́рк’і, ара́л’і, с’ірпа́м’і, але гар’ува́л’і, кур’і́нъйа, зъпр’іга́л’іс’, пр’а́н’ікъм’і, ц’ап’е́р’іц’ка.

У астатнім сістэма зычных гаворкі супадае з сістэмай зычных літаратурнай мовы. У гаворцы – дзеканне і цеканне: дз’е́с’іц’, про́йдз’ім, ц’ап’е́р; зацвярдзелыя шыпячыя: жыл’і́, машы́ны; парныя па цвёрдасці/мяккасці губныя: в’орст – гар’ува́л’і, пра́н’ікъм’і – Мугул’о́ў; гук [г] – фрыкатыўны: стаг’і́, з го́лъду. 

Адбываецца асіміляцыя па глухасці: іспо́тк’і, с’л’іск’і, бапк’і; аглушэнне звонкіх зычных  у канцы слова: плух; падаўжэнне зычных: нас’ен’н’е.    

НАЦІСК

У тэксце няма адрозненняў ад літаратурнай мовы, звязаных з месцам націску.

МАРФАЛАГІЧНЫЯ РЫСЫ ГАВОРКІ

Назоўнік.Дыялектная асаблівасць – канчаткі -ъў (родны склон множнага ліку), -ъм'і (творны склон множнага ліку), -ъх (месны склон множнага ліку): з б'е́жънцъў, машы́нъм'і, у но́шкъх, у йспо́ткъх, ужыванне якіх звязана з дысіміляцыяй галосных у паслянаціскных складах.

Прыметнік. Дыялектная асаблівасць – канчатак -ъйа (назоўны склон адзіночнага ліку): кур'і́нъйа, што звязана з дысіміляцыяй галосных у паслянаціскных складах.
Дзеяслоў. Найбольш істотная для вызначэння дыялектнай сістэмы дзеяслова – форма 3-й асобы адзіночнага і множнага ліку цяперашняга і будучага простага часу. У гаворцы 3-я асоба адзіночнага ліку І спражэння заканчваецца на -ц’: з’в’а́жыц’, пав’а́жыц’.

Дыялектная рыса – ужыванне постфіксаў -с’, -с’і ў зваротных дзеясловах: зъпр’іга́л’іс’, ражжыва́л’іс’і.

У форме 1-й асобы множнага ліку І спражэння пад націскам ужываецца канчатак -ом: пън’ас’о́м. Ён характэрны і для літаратурнай мовы, але сустракаецца не ва ўсіх беларускіх гаворках. У форме 1-й асобы множнага ліку І спражэння не пад націскам – канчатак -ім: про́йдз’ім, яго няма ў літаратурнай мове, ён уласцівы не ўсім гаворкам Беларусі.

СІНТАКСІЧНЫЯ РЫСЫ ГАВОРКІ

Тэкст – гэта запіс маналагічнай мовы. Большасць сказаў – простыя, шмат аднасастаўных. З дыялектных асаблівасцей можна назваць толькі ўжыванне прыназоўніка із з родным склонам: із вайны, якому ў літаратурнай мове адпавядае прыназоўнік з.

ВЫВАДЫ

1. Гаворка, адлюстраваная ў тэксце, належыць да паўночна-ўсходняга дыялекту ўсходняй групы. 

2. Выявіць гэта дазваляюць наступныя рысы: дысімілятыўнае аканне і яканне; з’ява сінгарманізму; адрозненне [р] і [р’]; рэдукаваны [ъ] ў канчатках назоўнікаў і прыметнікаў; дзеясловы 3-й асобы адзіночнага ліку І спражэння цяперашняга часу на -ц’; зваротныя дзеясловы з постфіксамі -с’, -с’і. Гэтым асаблівасцям у гаворках паўднёва-заходняга дыялекту адпавядаюць: недысімілятыўнае аканне і яканне; неадрозненне [р] і [р’]; дзеясловы 3-й асобы адзіночнага ліку І спражэння цяперашняга і будучага простага часу без -ц’; зваротныя дзеясловы з постфіксамі -са,  -со, -сэ, -с’а, -с’о.
3. Заходняй (полацкай групе) паўночна-ўсходняга дыялекту не ўласціва дысімілятыўнае аканне, адрозненне [р] і [р’]. 

